ئەرشیوی مانگی دووهەمی ٢٠٠٧ی ئاژانسی دەنگوباسی مانشێت/ 1 | وێبلاگی هەنـــــــدەران\n« ئەرشیوی مانگی یەکەمی ٢٠٠٧ی ئاژانسی دەنگوباسی مانشێت/ 4\nئەرشیوی مانگی دووهەمی ٢٠٠٧ی ئاژانسی دەنگوباسی مانشێت/ 2 »\nئەرشیوی مانگی دووهەمی ٢٠٠٧ی ئاژانسی دەنگوباسی مانشێت/ 1\nله ساڵی 2003وه 54 هێلی‌کۆپته‌ری ئه‌مریکا له عێراق که‌وتۆته خواره‌وه\nمانشێت نیوز، ناوه‌ندی هه‌واڵ؛ له‌م ڕۆژانه‌ی دواییدا، 3 هه‌لی‌کۆپته‌ری ئه‌مریکی که‌وته‌خواره‌وه و به‌م شێوه له مانگی مه‌ی 2003وه تا ئێستا، 54 هێلی‌کۆپته‌ری ئه‌مریکی که‌وتۆته خواره‌وه.\nبه گوێره‌ی ڕێپۆرته‌رێکی ئاژانسی ئاسشۆیتد پڕێس، له‌م دوایانه‌دا، گرووپه تیرۆریستیه‌کان له عێراق، چه‌کی نوێیان که‌وتۆته ده‌ست که به ئاسانی ده‌توانێ، هێلی‌کۆپته‌ره‌کانی ئه‌مریکا بخاته‌خواره‌وه و هه‌ر به‌م پێیه له 10 ڕۆژی دواییدا 3 هێلی‌کۆپته‌ری ئه‌مریکی که‌وتۆته خواره‌وه.\n«ئه‌نستیتۆی لێکۆڵینه‌وه‌ی بڕووکینگز»یش ئه‌م ئه‌ژماره پشتراست ده‌کاته‌وه و ده‌ڵێ: شۆڕشیانی عێراقی ئێستا خاوه‌نی مووشه‌کی جۆری سام-7، چه‌ندین جۆری ڕۆکێت، چه‌کی قورسی وه‌کو دۆشکه و کۆمه‌ڵێکی چه‌ک و گوڵه هاوه‌نی ترن که مه‌ترسی خستنه‌خواری هێلی‌کۆپته‌ره ئه‌مریکیه‌کان زیاتر ده‌کات.\nئه‌و مه‌ترسیه سه‌ره‌رایی به‌کاربردنی هێلی‌کۆپته‌ر گه‌لی جۆری «ئاپاچێ لانگ بۆ»یه که پاراستنی باش، هه‌ستگه‌ری موشه‌ک، دژه هاوه‌ن، ڕاداری شوێنه ون‌که‌ر و کۆمه‌ڵێک شتی تر، له لایه‌ن ئه‌رته‌شی ئه‌مریکایه.\nبکوژانی «هرانت دینک» جاسووی پۆلیس بوونه\nمانشێت نیوز، ناوه‌ندی هه‌واڵ: له ئه‌نجامی لێکۆڵینه‌وه‌کانی تیرۆری «هرانت دینک»ی ئه‌رمه‌ن له ئه‌سته‌نبوڵ ده‌رکه‌وت که بکوژانی ناوبراو، دوو ساڵه بۆ پۆلیسی ترابزۆن، سیخووڕی ده‌که‌ن.\nله دواترین گۆڕانکاری به سه‌ر دۆسیه‌ی تیرۆری ڕۆژنامه‌وان و نووسه‌ری به ڕه‌چه‌ڵه‌ک ئه‌رمه‌نی تورکیا، ئاشکرابوو که «ئایهان تونجه‌لی» دوو ساڵه له به‌شی سیخووری ده‌زگایی ئاسایشی «تاربزۆن» دا چالاکی ده‌کات.\nناوبراو له لایه‌ک هاوکاری پۆلیسه و له لایه‌کی تره‌وه به ڕازی کردنی «یاسین خه‌یاڵ» پیلانی تیرۆری هرانت دینک داده‌ڕێژێ و یارمه‌تی پێویستی بۆ کۆده‌کاته‌وه.\nیاسین خه‌یاڵی‌ش پێشنیاری تیرۆره‌که به چه‌ند که‌س ده‌کات به‌ڵام قه‌بووڵی ناکه‌نو سه‌ره‌نجام «ئوگون ساماست»ی 17 ساڵه ئه‌م ئه‌رکه نیشتمانیه! وه‌ستۆخۆ ده‌گرێ و ڕۆژی 17ی ژانویه، به وه‌رگرتنی وێنه‌ی «هرانت دینک» له یاسین خه‌یاڵ و 150 دۆلار پاره به‌ره‌و ئه‌سته‌نبوڵ وه‌رێده‌که‌وێ و له به‌ر ده‌رگایی ڕۆژنامه‌ی «ئاگۆس» که دینک سه‌رنووسه‌ر و خاوه‌نی بوو، له پشته‌وه و به فاسله‌ی یه‌ک مه‌تری سێ گوڵه‌ی له مێشکی خاڵی ده‌کات.\nبه ئاشکرابوونی سیخووڕ بوونی «کاکی گه‌وره» له پۆلیسی شاری ترابزۆن، ئه‌گ‌ه‌ری ئه‌وه که تیرۆره‌که له لایه‌ن چه‌ته‌گه‌ران و مافیاکانی فاشیستی نێو خۆو «ده‌وله‌تی شاراوه» ڕووی دابێ، زێده‌بووه.\nپارتی ئازادی کوردستان به ئه‌ندامێتی «کۆنگره‌ی نه‌ته‌وه‌کانی ئێرانی فیدراڵ» وه‌رگیرا\nمانشێت نیوز، ڕۆژهه‌ڵاتی کوردستان: به پێی راگه‌یه‌ندراوی کۆنگره‌ی نه‌ته‌وه‌کانی ئێرانی فیدرال، له کۆبوونه‌وه‌ی گشتیی کۆنگره‌ی ناوبراودا، که رێکه‌وتی27ی ژانویه له شاری له‌نده‌ن پێته‌ختی وڵاتی بریتانیا، مافی ئه‌ندامه‌تی به «پارتی ئازادی کوردستان»، به‌خشراوه.\nکۆنگره‌ی نه‌ته‌وه‌کانی ئێرانی فیدراڵ له 20ی فێوریه‌ی 2005 و له ئاکامی کۆبوونه‌وه‌ی 7 ڕێکخراوی سیاسی له نه‌ه‌وه بنده‌سته‌کانی ئێران له له‌ندنی پێته‌ختی به‌ریتانیا و بۆ دیتنه‌وه‌ی ستراتێژیه‌کی هاوبه‌ش دژ به ڕه‌ژیمی تۆتالیتێر و دژه‌گه‌لی ئێران پێکهات.\nئه‌م ڕێکخراوه به پێی پێکهاته‌ی هه‌مه‌ڕه‌نگی نه‌ته‌وه‌یی له سه‌ر بنه‌مایی، ئازادی، دێموکراسی و هه‌وڵ بۆ پێکهێنانی نیزامێکی فیدراڵ له ئێران ڕێککه‌وتوون و له دواترین گۆڕانکاری به سه‌ر ئه‌ندامانی دا، پارتی ئازادی کوردستان له درێژه‌ده‌ری «یه‌کێتی شۆڕشگێرانی کوردستان»ه، وه‌کو ئه‌ندامی ئه‌م ڕێکخراوه وه‌رگیرا.\nئه‌ندامانی کۆنگره‌ی نه‌ته‌وه‌کانی ئێرانی فیدراڵ بریتین له:\n1: حیزبی دێموکراتی کوردستانی ئێران\n2: کۆمه‌ڵه‌ی شۆشگێری زه‌حمه‌تکێشانی کوردستانی ئێران\n3: به‌ره‌ی یه‌کگرتووی به‌لوچستان\n4: پارتی هاوبه‌ندی دێموکراتیکی ئه‌هواز\n5: ڕێکخراوی پاراستنی مافی نه‌ته‌وه‌یی گه‌لی تورکمه‌ن\n6: کانوونی که‌لتووری ئازه‌ربایجان\n7: پارتی گه‌لی به‌لوچستان\nو له کۆتایی دا ئه‌ندامی نوێ…\n8: پارتی ئازادی کوردستان\nهه‌نگاوی نوێی کۆردیناتۆری ئه‌مریکا دژ به پ.ک.ک، ئاشکرابوو\nمانشێت نیوز، باکووری کوردستان: دوێنێ چوارشه‌ممه، پاش دیداری له‌گه‌ڵ «بویوک ئانیت»، له دواڕۆژی سه‌ردانی «جۆزێف ڕاڵستۆن» بۆ تورکیا و کوردستاندا، هه‌نگاوه نوێیه‌کانی ئه‌مریکا به‌رانبه‌ر به پ.ک.ک ئاشکرابوو.\nبه گوێره‌ی هه‌والێکی ڕۆژنامه‌ی «حوڕیه‌ت» چاپی ئه‌نقه‌ره که له ناوه‌نده سه‌ربازیه‌کانی نزیکه، له هه‌اڵێک دا ڕایگه‌یاند که ئه‌مریکا به نیازه «گووشاری زۆرتر بۆ سه‌ر وڵاتانی ئه‌ورووپایی بێنێ» تا ڕێگه به چالاکی ئێکۆنۆمیکی پ.ک.ک و لایه‌نگرانی له ئه‌ورووپا بگرێ، » هێزه‌کانی باشووری کوردستان ڕێگه‌ی هاوکاری لۆژێستیک و زانیاری گه‌یاندنیان به پ.ک.ک ده‌گیرێ»، » ڕێگه به هاتنه‌خواره‌وه‌ی گه‌ریلا بۆ ناوچه‌کانی ژێر ده‌سه‌ڵاتی حکومه‌تی هه‌رێم، ده‌گیرێ».\nڕاڵستۆن سه‌باره‌ت به که‌مپی په‌نابه‌رانی مه‌خمووریش گوتی که 6000 که‌س له دانیشتوانی ئه‌م که‌مپه مناڵن و ناساندنی ئه‌مانه به پ.ک.ک و تیرۆریست، هه‌ڵه‌یه و تورکیا پێویسته باوه‌ش بۆ ئه‌و مناڵانه بکاته‌وه.\nبه گوێره‌ی حوڕیه‌ت، ئه‌گه‌ری ئه‌وه هه‌یه که به‌ر له گه‌ڕانه‌وه‌ی بۆ ئه‌مریکا، ڕاڵستۆن، دیدارێکی تر له‌گه‌ڵ سه‌رۆکی هه‌رێمی کوردستان بکات.\nله مانگی ژانویه‌دا 1971 سیڤیل له عێراق کوژراون\nمانشێت نیوز، ناوه‌ندی هه‌و‌اڵ: به گوێره‌ی ئاماری وه‌زاره‌تی ناوخۆی عێراق له مانگی یه‌که‌ی ساڵی نوی زایینی دا زیاتر له 1971 سیڤیل له عێراق له ئاکامی ئاڵۆزیه‌کان و شه‌ری تایفی دا گیانیان له ده‌ست داوه.\nئاژانسی فورات له هه‌واڵێک دا ڕایگه‌یاند که به پێی ئامارێکی هاوبه‌شی وه‌زاره‌تی ناوخۆی عێراق، نه‌ته‌وه یه‌کگرتووه‌کان و وه‌زاره‌تی ته‌ندرووستی عێراق، له مانگی ژانویه‌دا 1971 که‌س له خه‌ڵکی سیڤیلی عێراق له ئاکامی هێرشه تیرۆریستیه‌کاندا کوژراوه.\nئه‌و ئاماره بۆ مانگی دێسامبه‌ری 2006 ده‌گاته 2914 که‌س و مانگی نۆڤه‌مبه‌ریش 3462 که‌س له عێراق گیانیان له ده‌ست دابوو.\nبه‌رهه‌م ساڵح: تورکیا پێویسته هه‌رێمی کوردستان به فه‌رمی بناسێ\nمانشێت نیوز، باشووری کوردستان: دوکتۆر به‌رهه‌م ساڵح ڕایگه‌یاند که تورکیا ئه‌گه‌ر ده‌ستووری عێراقی قه‌بووڵه، پێویسته که هه‌رێمی کوردستان به فه‌رمی بناسێ ده‌نا کێشه‌ی جیددی لێده‌که‌وێته‌وه.\n«دوکتۆر به‌رهه‌م ساڵح»، جێگری سه‌رۆک وه‌زیرانی عێراق، له لێدوانێک دا بۆ ڕۆژنامه‌ی «نیو ئاناتۆلی» وتی: ئه‌و سووته‌مه‌نیه‌ی که به‌غدا بۆ گشت عێراقی کڕیوه و به هۆی کوردستان، تورکیا ناردنی ڕاگرتووه، ده‌توانێ سه‌رجه‌م عێراق تووشی کێشه و گرفت بکات و هه‌ر به‌م هۆیه ساڵێکه که حکومه‌تی هه‌رێمی کوردستان شکایه‌تی ئه‌م کێشه له به‌غدا ده‌کات.\nدوکتۆر به‌رهه‌م وتی: بۆ جوابدانه‌وه به کێشه‌ی سووته‌مه‌نی، به‌غدا، ده‌سه‌ڵاتی ته‌واوی داوه به حکومه‌تی هه‌رێم که پێداویستی سووته‌مه‌نی خۆی بکڕێ و له بودجه‌ش دا به‌شێکی تایبه‌ت بۆ ئه‌م یه‌که دیاری کراوه و تورکیاش به هۆی هه‌ندێک کێشه‌ی ناوخۆیی گرفت بۆ کوردستان درووست ده‌کات و ئه‌وه نابی درێژه په‌یدا بکات و پێویسته حکومه‌تی هه‌رێمی کوردستان له لایه‌ن ئه‌نقه‌ره‌وه به فه‌رمی بناسرێ.\nدوکتۆر به‌رهه‌م له درێژه‌دا به ڕۆژنامه‌ی تورکی گوت: ئه‌گه‌ر تورکیا ده‌ستووری عێراق به فه‌رمی ده‌ناسێ و ڕێز بۆ حاکمیه‌تی عێراق داده‌نێ، لازمه که «هه‌رێمی کوردستان»یش وه‌کو هه‌رێمێکی پێکهاتوو به پێی یاسایی بنه‌ره‌تی عێراق به فه‌رمی بناسێ ده‌نا کێشه‌ی جیددی لێده‌که‌وێته‌وه.\nبه گووشاری ئێران، موجاهیدینی خه‌ڵق له عێراق ده‌رده‌کرێن\nمانشێت نیوز، ناوه‌ندی هه‌واڵ: «عه‌لی ده‌باغ» وته‌بێژی حکومه‌تی عێراق له لێدوانێک دا بۆ که‌ناڵه‌کانی ڕاگه‌یاندن گوتی که «ڕێکخراوی موجاهیدینی خه‌ڵق» یا ده‌بی بگه‌ڕێته‌وه ئێران و یا ئه‌وه که وه‌کو په‌نابه‌ر، بۆ وڵاتێکی سێهه‌م بچێ.\nبه گوێره‌ی هه‌واڵێکی که‌ناڵی «ئه‌لعێراقیه»، عه‌لی ده‌باغ، وته‌بێژی حکومه‌تی عێراق وتی: به موجاهیدینمان ڕاگه‌یاندووه که یا ده‌بی عێراق به جێبێڵن و ڕوو له وڵاتێکی سێهه‌م بکه‌ن، یا ئه‌وه که بگه‌ڕێنه‌وه بۆ ئێران و به زووی ده‌بی یه‌کێک له‌م ڕێگانه هه‌ڵبژێرن.\nده‌باغ وتی: موجاهیدینی خه‌ڵق ڕێکخراوێکی تیرۆریستیه و ده‌ستورى عێراق رێگاى چالاکی هیچ رێكخراوێكى تیرۆریستى نه‌داوه.\nشایانی باسه که ده‌گوترێ، پێشتر به مه‌رجی چالاکی نه‌کردن و ده‌ستێوه‌رنه‌دان له کاروباری عێراق، ڕێگه به موجاهیدین درابوو که له‌م وڵاته بمێنێته‌وه، به‌ڵام ده‌گوترێ که ئه‌م ڕێکخراوه، ده‌ستی له کاروباری عێراق وه‌رداوه و چالاکیشی دژ به ئێران به‌ڕده‌وام بووه.\nمام جه‌لال : ئه‌گه‌ر سه‌ربه‌خۆیی ڕاگه‌یێنین، تورکیا هێرش ده‌کاته کوردستان\nمانشێت نیوز، باشووری کوردستان: «جه‌لا تاڵه‌بانی» سه‌رکۆماری عێراق له لێدوانێک دا بۆ گۆڤاری «نیۆیۆرکه‌ر»ی ئه‌مریکی، ڕایگه‌یاند که ئه‌گه‌ر کورده‌کان سه‌ڕبه‌خۆیی ڕاگه‌یێنن ئه‌وا تورکیا و وڵاتانی دراوسێ هێرش ده‌که‌نه کوردستان.\nکه‌ناڵی خه‌به‌ری «سی‌ئێن‌ئێن تورک» له هه‌واڵێک دا ڕایگه‌یاند که جه‌لال تاڵه‌بانی له جوابی پرسیاره‌کانی گۆڤاری نیۆیۆرکه‌ر دا وتوویه‌تی که به ڕاگه‌یاندنی سه‌ربه‌خۆیی کوردستان، تورکیا و ئێران و عێراق، هێرشمان ده‌که‌نه سه‌ر.\nمام جه‌لال له درێژه‌دا ده‌ڵێ: با بڵێن که سه‌ربه‌خۆییمان ڕاگه‌یاند، نه‌وتیشمان هه‌یه. ئه‌ی ئه‌م ده‌وله‌ته چۆن ده‌توانێ بژیت. چۆن ڕێگه بۆ بازاره‌کانی جیهانی بکه‌ینه‌وه و پێداویستیه‌کانمان دابین بکه‌ین. تورکیا، سوریا و ئێرانیش هێرشمان ده‌که‌نه سه‌ر و عێراقیش ئه‌وه قه‌بووڵ ناکات.\nسه‌باره‌ت به که‌رکووکیش مام جه‌لال وتی: ئه‌گ‌حر ئه‌مریکا کۆنتڕۆڵی دۆسیه‌ی ئه‌منی که‌رکووک بداته ده‌ستی ئێمه، به زووترین کات خاوێنی ده‌که‌ینه و ئاسایس به‌رقه‌رار ده‌که‌ین.\nمێدیاکانی تورکیا مه‌به‌ستی مام جه‌لالیان له‌ملێدوانه سه‌باره‌ت به ئاسایشی که‌رکووک، به کوشتن و خاوێن کردنه‌وه‌ی نه‌ژادی و ده‌رکردنی به‌رهه‌ڵستانی خۆی وه‌سف کرد.\nپۆلیسی تورکیا قاتڵی هێرانت دینکی کرده قاره‌مان\nمانشێت نیوز، تایبه‌ت: به ئاشکرابوونی ویدیۆیه‌ک، له کاتژمێره سه‌ره‌تایه‌کانی گیرانی «قاتڵی هرانت دینک»، له بورسای تورکیا، سکانداڵێک، هاته ئاراوه.\nچه‌ند خوڵه‌ک پاش گیرانی «ئوگون ساماست»، تیرۆریستی بکوژی ڕۆژنامه‌وانی به ڕه‌چه‌ڵه‌ک ئه‌رمه‌نی تورکیا «هرانت دینک»، له بنکه‌یه‌کی پۆلیس، قاتڵ وێنه‌ی لێهه‌ڵده‌گیرێ و پۆلیس و ژاندرمه‌ی تورک، ڕه‌سمی یادگاری له‌گه‌ڵ ده‌کێشن.\nله ویدیۆیه‌ک دا که له کاتی گیرانی قاتڵ، گیراوه، پۆلیسه‌کان له پێش ئاڵایی تورکیا و ڕه‌سته‌یه‌ک له قسه‌کانی نیشتمان په‌روه‌رانه‌ی «ئاتاتورک» که په‌ره به تیرۆری سه‌ره‌خۆ و فاشیسم ده‌دات، وێنه‌ی یادگاری ده‌کێشن و وه‌کو قاره‌مانێک پێشوازی له بکوژی ڕۆژنامه‌وانی ئه‌رمه‌نی ده‌که‌ن.\nبه ئاشکرابوونی ئه‌م ویدیۆیه، پۆلیسی تورک و ژاندرمه، تووشی کێشه بوونه و مێدیاکان، ڕۆشنبیران و سیاسه‌تمه‌دارانی ئه‌م وڵاته‌ش، ئه‌م کرده‌وه، واته «قاره‌مان کردنی قاتل» به شه‌رم و سکانداڵ وه‌سف ده‌که‌ن.\nهه‌رچه‌ند ئاشکرابوو که ویدیۆیه‌که، له لایه‌ن ژاندرمه‌وه کێشراوه، به‌ڵام هه‌م پۆلیس و هه‌میش ژاندرمه ئه‌مه ڕه‌تده‌که‌نه‌وه و له ئه‌قه‌ره‌وه چه‌ند که‌س بۆ به‌دواداچوونی ئه‌م یه‌که، ئه‌رکدار کراون.\nکۆنگره‌ی جیهانی دژ به سزای سێداره له پاریس به‌ڕێوه‌ده‌چێت\nمانشێت نیوز، ناوه‌ندی هه‌واڵ؛ سێهه‌مین گۆنگره‌ی جیهانی دژ به سزای ئیعدام که تێیدا، چالاکانی دژ به‌م سزایه به‌شداری ده‌که‌ن، له ڕۆژی 1ی فێوریه ده‌ستی پێکرد و تا 3ی مانگ درێژه‌په‌یدا ده‌کات.\nیه‌که‌م جار له ساڵی 1786، سزای ئیعدام له «توسکانا» هه‌ڵگیرا و 160 ساڵ دواتر پاش شه‌ری دووهه‌می جیهانی سزای ئیعدام له 9 وڵات هه‌ڵگیرا و له ساڵی 1990وه تاکو ئێستاش 40 وڵاتی جیهان بۆ وێنه، ئافریقیای باشوور، کانادا، مه‌کزیک، ئاڵبانی، به‌ریتانیا و تورکیا، ئیعدامیان له ناو سیسته‌می سزاکانیان دا هه‌لگرتووه.\nهه‌ر ئێستا 70 وڵاتی جیهان سزای ئیعدام پێره‌و ده‌که‌ن و ته‌نیا له ساڵی 2005 دا 2100 که‌س له سێداره‌دراون که زۆربه‌ی ئیعدام کراوان له وڵاتانی ئێران، ئه‌مریکا، عه‌ره‌بستان و چین بووه.\nهۆگه‌لی سه‌پاندنی سزای ئیعدام له وڵاتان جیاوازن بۆ وێنه له ئێران و عه‌ره‌بستان بۆ تاوانی زینا، فه‌سادی جینسی و فڕۆشتنی ماده‌سڕکه‌ره‌کان، له کوبا به هۆی گه‌نده‌ڵی، ئیماڕاتی یه‌کگرتووی عه‌ره‌بی له سه‌ر پیس کردنی ژینگه، له چین بۆ گیرفان بڕین و دزی بچووک و هتد.\nهه‌ر ئێستا له ئێران 23 کچ و کوڕی ژێر ته‌مه‌نی 18 ساڵه له چاوه‌ڕوانی به‌ڕێه‌چوونی سزای ئیعدامان دان.\nئێران، عه‌ره‌بستان، پاکستان، نیجێریه و کۆنگۆ وڵاتانێکن که که‌سانی ژێر 18 ساڵیش له سێداره ده‌ده‌ن و ئه‌مانه‌ش چالاکنی مافی مرۆڤ و ڕێکخراوه‌کانی لێبوردنی نێوده‌وله‌تی و مرۆڤ دۆستانی نیگه‌ران کردووه.\nبه گوێره‌ی «دویچه وه‌ڵه»، پێشبینی ده‌کرێت زیاتر له 20 تا 25 هه‌زار که‌س له سه‌تاسه‌ری جیهان له چاوه‌ڕوانی به‌ڕێوه‌چوونی سزای ئیعدامیان بن.\nNewroz Sat وه‌کو یه‌که‌م که‌ناڵی ئاسمانی فه‌رمی کوردی، نه‌ورۆزی ئه‌مسال ده‌ستبه‌کار ده‌بێت\nمانشێت نیوز، باشووری کوردستان: به گوێره‌ی هه‌واڵێکی پ‌یو‌ک‌مێدیا، وه‌زاره‌تی رۆشنبیری پرۆژه‌ی سێ ته‌له‌فزیۆنه له‌یه‌ك سكریندا له ده‌ست دایه که له‌نه‌ورۆزی ئه‌مساڵ ده‌كه‌وێته په‌خشكردن.\nبه‌ڕێوه‌به‌ری گشتیی راگه‌یاندنی له‌وه‌زاره‌تی رۆشنبیری راگه‌یاند كه له نه‌ورۆزی ئه‌مساڵ تی‌ڤیه‌ک به ناوی «نه‌ورۆز سات»، له لایه‌ن وه‌زاره‌تی ڕۆشنبیری حکومه‌تی هه‌رێمی کوردستانه‌وه ده‌ست به‌کار ده‌بێت و  پرۆژه‌ی كه‌ناڵه‌كه لای ئه‌وان ته‌واوبووه‌و به‌رزكراوه‌ته‌وه بۆ سه‌رۆكایه‌تی ئه‌نجومه‌نی وه‌زیران و له‌م ماوه‌یه‌شدا ره‌زامه‌ندی له‌سه‌ر وه‌رده‌گیرێت و ده‌بێته یه‌كه‌م كه‌ناڵی ئاسمانیی ره‌سمی حكومه‌تی هه‌رێمی كوردستان.\nده‌گوترێ که «ئه‌م كه‌ناڵه خۆی ناوی Newroz Sat ده‌بێت به‌ڵام به‌رنامه‌كانی دابه‌شده‌بێت به‌سه‌ر سێ ته‌له‌فزیۆنی جیا. په‌خشی یه‌كه‌م FarmeTV ده‌بێت تایبه‌ته به‌چالاكییه‌كانی داموده‌زگا فه‌رمییه‌كانی حكومه‌ت و سه‌رۆكایه‌تی هه‌رێم و په‌رله‌مانی كوردستان كه له كاژێر 8 ی به‌یانی تا 2,30 خوله‌كی پاشنیوه‌ڕۆ به‌رده‌وام ده‌بێت، به‌شی دووه‌می به‌رنامه‌كان ته‌رخانده‌كرێـت بۆ ZaroTV كه ئه‌ویش تایبه‌ت ده‌بێت به منداڵان و له كاژێر 3 ی پاشنیوه‌ڕۆ ده‌ستپێده‌كات بۆ 7,30 خوله‌كی ئێواره، له كاژێر 8 ی شه‌ویشه‌وه تا 1.30 نیوه‌شه‌و به‌رنامه‌كان ته‌رخانده‌كرێت بۆ LAWTV كه به‌شێوه‌یه‌كی گشتیی تایبه‌ت ده‌بن به گه‌نجان».\nته‌نیا له سلێمانی 20 میلیاردێر و 2000 میلیۆنه‌ر هه‌یه\nمانشێت نیوز، باشووری کوردستان: گۆڤاری نیۆیۆرکه‌ر له زاری «جه‌لال تاڵه‌بانی»یه‌وه ڕایگه‌یاند که ته‌نیا شاری سلێمانی، 20 میلیاردێر و 2000 میلیۆنه‌ری به دۆلار هه‌یه.\nگۆڤاری نیۆیۆرکه‌ر له دیداری دوێنێی خۆی دا له‌گه‌ڵ «جه‌لال تاڵه‌بانی»، سه‌رکۆماری عێراق ڕایگه‌یاند که مام جه‌لال له‌میانه‌ی سه‌ردانێکیدا بۆ پاریس به مه‌دام «میتران»ی وتووه ئابوری هه‌رێمی كوردستان به‌راده‌یه‌ك به‌هێزه كه شاری سلێمانی 20 ملیاردێر‌و 2000 ملوێنه‌ری تێدایه.\nئه‌گه‌ری شه‌ری کورد و تورک نیزیکه\nمانشێت نیوز، باشووری کوردستان: به گوێره‌ی ڕاپۆرتێکی «ئیستخباراتی نه‌ته‌وه‌یی ئه‌مریکا» ئه‌گه‌ری ده‌سپێکردنی شه‌ری کورد و تورک نزیکه و ئه‌گه‌ر عێراق پارچه بکرێت و ئه‌مریکاش هێزه‌کانی له ناوچه بکشێنێته‌وه، ئه‌وا شه‌رێک له نێوان تورکیا و هێزه‌کانی باشووری کوردستان ڕوو ده‌دات.\nله ڕاپۆرتی ئاماژه‌بۆکراو دا هاتووه: کورده‌کانی عێراق به شێوه‌یه‌کی سیسته‌ماتیک و به پێی یاسایی ژماره 140ی ده‌ستووری عێراق ده‌یانه‌وێ که‌رکووک و ناوچه ته‌عریب کراوه‌کان بگه‌رێننه‌وه بۆ سه‌ر هه‌رێمی خۆیان.\nئه‌گه‌ر ئه‌مریکا هێزه‌کانی خۆی له داهاتوویه‌کی نزیک دا له عێراق بکشێنێته‌وه ، حکومه‌تی ناوه‌ندی لاواز ده‌بێت و ئانارشی سه‌رجه‌م وڵات ده‌گرێته‌وه و چه‌ندین هه‌رێمی جیاوازی سه‌ڕ‌به‌خۆ درووست ده‌بێ و ئه‌گه‌ر کورده‌کانیش که‌رکووک بگرنه ده‌ست، ئه‌وه تورکیاش که پارچه‌بوونی عێراقی ناوێت، به بیانووی له ناوبردنی پ.ک.ک و پاراستنی گیانی تورکمانه‌کان، هێرش بۆ سه‌ر باشووری کوردستان ده‌بات و شه‌ری کورد و تورک دێته ئاراوه.\nهه‌ر له‌م پێوه‌ندیه‌دا هه‌فته‌ی ڕابردوو، «قوباد تاڵه‌بانی» کوڕی سه‌رکۆماری عێراق و نوێنه‌ری حکومه‌تی هه‌رێمی کوردستان، داوایی له کۆمیسیۆنی پێوه‌ندیه‌کانی کاروباری ده‌ره‌وه‌ی کۆنگره‌ی ئه‌مریکا کردبوو که بۆ پێشگیری له شه‌رێکی ئاوا، ئه‌مریکا گه‌ره‌نتی به کوردان بدات.\n«گرووپی دیراسه‌کردنی عێراق»یش له ڕاپۆرتی خۆی‌دا، داوایی دواخستنی ڕێفراندۆمی کۆتایی ساڵی که که‌رکووک کردبوو.\nهیلاری کلینتۆنی دێموکراتیش باس له ئه‌گه‌ری هێرشی سه‌ربازی بۆ ئێران ده‌کات\nمانشێت نیوز، ناوه‌ندی هه‌واڵ: «هیلاری کلینتۆن»، بژارده‌ی دێموکراته‌کان بۆ سه‌رۆکایه‌تی ئه‌مریکا له ساڵی 2008، نایشارێته‌وه که ئه‌گه‌ر به ده‌سه‌ڵات بگات و ئێران سوور بێت له سه‌ر به‌ه‌ست هێنانی چه‌کی ئه‌تۆمی، ئه‌وه ئه‌مریکا هێرشی سه‌ربازی ده‌کاته سه‌ری.\n«هیلاری کلینتۆن» هاوسه‌ری سه‌رکۆماری پێشووی ئه‌مریکا «بیل کلینتۆن» و یه‌کێک له بژارده‌کانی حیزبی دێموکرات بۆ هه‌ڵبژاردنه‌کانی سه‌رکۆماری 2008ی ئه‌مریکا له میانه‌ی لێدوانێک دا بۆ «جووله‌که‌نانی لایه‌نگری خۆی»، ئێرانی وه‌کو هه‌ڕه‌شه و مه‌رسیه‌ک بۆ جیهان ناوبرد و ئێمه قه‌ت ڕێگه ناده‌ین که ئه‌م وڵاته چه‌کی ناڤۆکی به‌ده‌ست بێنێت.\nناوبراو بێ ئه‌وه‌ی ئاماژه به میکانیزمێکی تایبه‌ت و ڕوون بکات ئه‌وه‌شی ڕاگه‌یاند که بۆ به‌رقه‌رار کردنی ئاشتی له ڕۆژهه‌لاتی ناوه‌ڕاست، پێویسته له‌گه‌ڵ ئێران، سووریا و لایه‌نگرانیان وه‌کو حه‌ماس و حیزبوڵلا گفتگۆ بکه‌ین.\n«هیلاری ڕودهام کلینتۆن» که له نێوان کۆمه‌ڵێکی 1700 که‌سی له لۆبی جووله‌که‌نا قسه‌ی ده‌کرد و که‌ناڵی جی‌ئێن‌ئێن‌یش ڕاسته‌وخۆ ده‌یگوازته‌وه، به گوتنی ئه‌مه که ئه‌گه‌ر ئێران بیهه‌وێ چه‌کی ئه‌تۆمی به‌ده‌ست بێنێ هێرشی سه‌ڕبازیش یه‌کێک له بژاره‌کانی به‌ربه‌ره‌کانی له‌گه‌ڵ ئێرانه، پێشوازی زۆری لێکراو جووله‌که‌کان وێڕای چه‌پڵه‌ڕێزان، گوتیشیان له «لۆبی جووله‌که» به ده‌نگو به پشتیوانی ماڵی له‌گه‌ڵ «هیلاریه».\nئه‌مرۆ 9 ته‌قینه‌وه که‌رکووکی هه‌ژاند و ده‌یان هاوڵاتی کرده قوربانی\nمانشێت نیوز، باشووری کوردستان: ئه‌مرۆ 9 ته‌قینه‌وه‌ی به هێز که دوویان بنکه‌کانی نوێنه‌رایه‌تی یه‌ێکتی و پارتیان کردبۆ ئامانج، که‌رکووکیان هه‌ژاند و له ئاکام‌دا، 4 که‌س کوژران و زیاتر له 40 هاوڵاتیش بریندار بوون.\nبه گوێره‌ی دواترین هه‌واڵه‌کان له باشووری کوردستانه‌وه، له ئاکامی 9 هێرشی بۆمبی دا له شاری که‌رکوک، خه‌ساری گیانی و ماڵی مه‌زن هاته ئاراوه . له ته‌قینه‌وه‌کان دا، بنکه‌ی یه‌کێتی نیشتمانی کوردستان و پارتی دێموکراتی کوردستان، قوتابخانه، به‌نزینخانه و چه‌ند شوێن له بازار و ناوچه کوردنشینه‌کان بوونه ئامانجی ئه‌م هێرشه تیرۆریستیانه.\nسه‌رچاوه‌کانی هه‌واڵ باس له برینداربوونی زیاتر له 40 که‌س و کوژرانی 4 هاولاتی سیڤیل ده‌که‌نو چاوه‌ڕوان ده‌کرێ ئاماری کوژراوان بچێته سه‌ر.\nهه‌واڵی به‌په‌له: شێرکۆ جیهانی ئه‌مرۆ ئێواره ئازاد کرا\nمانشێت نیوز، ڕۆژهه‌ڵاتی کوردستان: شێرکۆ جیهانی، ڕۆژنامه‌ان و ئه‌ندامی ڕێکخراوی ماڤی مرۆڤی کوردستان، ئێواره‌ی ئه‌مرۆ به دانانی بارمته‌ی ماڵی ئازاد کرا.\nهه‌واڵنێری چاوه‌دێری مافی مرۆڤی کورد ڕایگه‌یاند که ئه‌مرۆ ئێواره، 14ی ڕێبه‌ندان، شێرکۆ جیهانی ئه‌ندامی ڕ.م.م.ک و ڕۆژنامه‌انی مه‌هابادی، پاش سێ مانگ ده‌ستبه‌سه‌ر بوون، به دانانی بارمته‌ی ماڵی ئازاد کرا.\nشێرکۆ جیهانی به دوو تۆمه‌تی «شێواندنی بیروڕایی گشتی» و «هه‌وڵدان دژ به ئاسایشی نه‌ه‌وه‌یی ئێران» له دوو دادگایی جیاوازی گشتی و شۆڕشی ئیسلامی مه‌هاباد، دادگایی ده‌کرێ.\nناوبراو له 7ی سه‌رماوه‌زی ئه‌مساڵ، له لایه‌ن هێزه‌کانی ئاسایشی ره‌ژیمه‌وه له مه‌هاباد ده‌زگیر و ڕه‌وانه‌ی گرتووخانه کرابوو.\nگیراوێکی سیاسی کۆتایی به مانگرتن له خواردنی هێنا\nمانشێت نیوز، ڕۆژهه‌ڵاتی کوردستان: به گوێره‌ی هه‌واڵنێری چاوه‌دێری مافی مرۆفی کورد، «گیراوی سیاسی «سمکۆ قادرپوور»، پاش 11 ڕۆژ مانگرتن له خواردن، به مه‌رجی پێداچوونه‌وه به سه‌ر حوکمی دۆسیه‌که‌ی دا و گرتنی مه‌ره‌خه‌ستی، کۆتایی به چالاکیه‌که‌ی هێنا.\nسمکۆ قادرپوور، گیراوی سیاسی بۆکانیه که 11 ڕۆژ له‌مه‌وبه‌ر به مه‌به‌ستی نیشاندانی ناڕه‌زایه‌تی به‌رانبه‌ر به حوکمه‌که‌ی له گرتووخانه، مانی له خواردنی بێکۆتایی گرتبوو، به مه‌رجی به‌ڵێندراوی به‌رپرسان بۆ پێداچوونه‌وه‌ی بنه‌ڕه‌تی به سه‌ر حوکمه‌که‌ی دا و دانی مه‌ره‌خه‌ستی، کۆتایی به چالاکیه‌که‌ی هێنا.\nناوبراو 3 ساڵ له‌مه‌وبه‌ر و به تۆمه‌تی ئه‌ندامێتی له حیزبێکی کوردستانی دا، به 11 ساڵ سزای گرتووخانه، مه‌حکووم کرابوو.\nهاوڵاتیه‌کی کورد، چوونه‌ده‌ر له شاره‌که‌ی لێ قه‌ده‌غه کرا\nمانشێت نیوز، ڕۆژهه‌ڵاتی کوردستان: به گوێره‌ی هه‌واڵێکی چاوه‌ێری مافی مرۆڤی کورد، هاوڵاتیه‌کی مه‌هابادی به ناوی «ئیبڕاهیم بایه‌زیدی» به تۆمه‌تی چالاکی سیاسی، بانگهێشتی بنککه ئاسایشێکان کراو و پاشان حوکمی قه‌ده‌غه بوونی چوونه ده‌ر له شاری پێدرا.\n«ئیبراهیم بایه‌زیدی»، هاوڵاتی مه‌هابادی، بانگهێشتی ئیداره‌ی ئیتلاعاتی ئه‌م شاره کرا و پێی ڕاگه‌یاندرا که به تۆمه‌تی چالاکی سیاسی تا ڕاگه‌یاندراوی دوایی، بۆی نیه له مه‌ها‌باد بچێته ده‌ر.\nئه‌ندامه‌تی حدکا له ڕێکخراوی نه‌ته‌وه‌کانی بێ نوێنه‌ر»UNPO» دا\nمانشێت نیوز، ناوه‌ندی هه‌واڵ: داوای حیزبی دێموكراتی كوردستانی ئێران بۆ ئه‌ندامه‌تی ته‌واو له رێكخراوه‌ی نه‌ته‌وه‌کانی بێ نوێنه‌ر «UNPO» له‌یه‌كه‌م كۆبونه‌وه‌ی ئاسایی ده‌سته‌ی سه‌رۆكایه‌تی ئه‌م رێكخراوه‌یه كه له رۆژانی یه‌ك تا سێی مانگی فێورییه‌ی 2007، له بینای پارلمانی ئوروپا له برۆكسل پێك هات، دوای تاووتوێ كردنێكی تێروته‌سه‌ڵ په‌سه‌ند كرا.\n«رێكخراوی نه‌ته‌وه بێده‌وڵه‌ته‌كان» رێكخراوێكی دێموكراتیك‌و ئاشتی خواز، فره‌لایان‌و ئازادیخوازه كه له پێوه‌ندی له گه‌ڵ خه‌باتی رزگاریخوازیی نه‌ته‌وایه‌تی نه‌ته‌وه ژێر ده‌سته‌كاندا لایه‌نی مامه‌له‌یه له گه‌ڵ رێكخراوه جیهانیه‌كانی وه‌ك نه‌ته‌وه یه‌كگرتوه‌كان به‌تایبه‌ت كومیسێونی ماڤی مرۆڤی ئه‌و ڕێكخراوه‌یه.\n«رێكخراوی نه‌ته‌وه‌كانی بێ نوێنه‌ر یا نه‌ته‌وه بێده‌وله‌ته‌كان» له 62 ئه‌ندام پێك هاتبوو كه به زیادبونی نه‌ته‌وه‌ی كورد له رۆژهه‌لاتی كوردستان و 5نه‌ته‌وه‌ی تر، ژماره‌یان گه‌یشته 68 ئه‌ندام له هه‌موو پارچه‌كانی جیهانه‌وه. وێرای نه‌ته‌وه‌ی كورد، له كۆبونه‌وه‌ی ئه‌مجاره‌دا نه‌ته‌وه‌كانی ئازه‌ربایخانی باشوور، نه‌ته‌وه‌ی سیمیش له كانادا TSIMSHIAN NATION ، نه‌ته‌وه‌ی ناوراستی مه‌غولستان INNER MONGOLIAN ، نه‌ته‌وه‌ی رۆ بوسباستر له نامیبیا REHOBOTH BASTERS ، و نه‌ته‌وه‌ی مۆنگ چاوفاله لائوسHMONG CHAOFA بوون به ئه‌ندامی ئه‌م ڕێكخراوه‌یه.\nهه‌ر له‌م كۆبوونه‌وه‌یه‌دا داخوازی ئه‌ندامه‌تی له لایه‌ن 5 نه‌ته‌وه‌ی دیكه‌وه كه له وه‌ڵاتانی به‌نگلادێش، مینه‌رڤان، رووسیه، ڤێڕمۆنت‌و ئه‌ندۆنێزییه‌وه داوای ئه‌ندامه‌تییان كردبوو ره‌د كرایه‌وه.\nله لایه‌كی دیكه‌وه داخوازی به‌رئه‌ندامێتیی9نه‌ته‌وه‌ی نوێ‌و له وانه نه‌ته‌وه‌ی به‌لووچ كه گه‌یشتبووه ده‌ستی ده‌سته‌ی سه‌رۆكایه‌تی، بۆ لێكۆڵینه‌وه‌ی پێویست‌و پێڕاگه‌یشتنی دوایی له لایه‌ن UNPO درایه ده‌سته‌ی سه‌رۆكایه‌تی.\nپێشتر له‌و رێكخراوه‌یه‌دا دوو حیزبی سه‌ره‌كی باشوری كوردستان: پارتی دێموكراتی كوردستان‌و یه‌كیه‌تیی نیشتمانی كوردستان نوێنه‌رایه‌تی باشوری كوردستانیان ده‌كرد. به زیاد بونی كورسی حیزبی دێموكراتی كوردستانی ئێران، گه‌لی كورد له رۆژهه‌لاتی كوردستانیش له‌مه‌و به دواوه به‌نوێنه‌ری تایبه‌تی خۆیه‌وه له‌و رێكخراوه‌یه‌دا به‌شداری ده‌كات.\nئه‌ندامانی UNPO به گشتیی پێك هاتون له خه‌لكه خۆجێیه‌كان (بومی)، وڵاته داگیركراوه‌كان یا وڵا‌ت‌و هه‌رێمه سه‌ربه‌خۆیه‌كان كه به هاوكاری یه‌كتر هه‌وڵی پاراستنی ماڤه‌كوڵتوری‌و مرۆڤایه‌تیه‌كانیان، پاراستنی ژینگه‌و دۆزینه‌وه‌ی رێگاچاره‌ێیكی دور له توندوتیژی بۆ كیشه نه‌ته‌ویی‌و سیاسیه‌كانیان ده‌ده‌ن.\nپێنج پرێنسیپی سه‌ره‌كیی كارو چالاكی UNPO پێك هاتون له: خۆپاراستن له توند وتیژی ، پاراستنی مافی مرۆڤ، ماڤی دیاری كردنی چاره‌نوس‌و دێموكراسی، پاراستنی ژینگه‌و پرێنسیپی لێبوردوویی.\nعه‌بدوللا حیجاب، كه له لایه‌ن حیزبی دێموكراتی كوردستانی ئێرانه‌وه به نوێنه‌رایه‌تیی رۆژهه‌ڵاتی كورستان، له كۆبوونه‌وه‌ی سه‌رۆكایه‌تیی UNPO دا به‌شدار بوو، وه‌ده‌ست هێنانی ئه‌و ده‌سكه‌وته‌ی به هه‌نگاوێكی گرینگی نێونه‌ته‌وه‌یی، ده‌ستكه‌وتێكیی مێژوویی بۆ گه‌لی كورد له ڕۆژهه‌ڵاتی كوردستان له قه‌له‌م دا.\nوه‌زیری ده‌ره‌وه‌ی تورکیا ده‌چێته واشنتۆن\nمانشێت نیوز، ناوه‌ندی هه‌واڵ: وه‌زیری ده‌ره‌وه تورکیا هه‌فته‌ی داهاتوو و به مه‌به‌ستی گفتگۆ له‌سه‌ر مژاره‌کانی که‌رکووک، کێشه‌ی کورد، ڕۆژهه‌ڵاتی ناوین ده‌چێته واشنتۆن.\nمێدیاکانی تورکیا ڕایانگه‌یادن که «عه‌بدوڵا گوڵ» وه‌زیری ده‌ره‌وه‌ی تورکیا 6ی شوبات(فێوریه) به مه‌به‌ستی ئه‌نجامی گفتگۆ سه‌باره‌ت به مژراره‌کانی پێوه‌ندی دار به کێشه‌ی کورد، داهاتووی که‌رکووک، نائارامیه‌کانی ڕۆژهه‌لاتی ناوین، دیدار له‌گه‌ڵ هه‌ر یه‌ک له جێگری سه‌رکۆماری ئه‌مریکا «دیک چێنی»، «کۆنداڵیزا ڕاسی» وه‌زیری ده‌ره‌وه، «ڕابێرت گه‌یتس» وه‌زیری به‌رگری و ڕاوێژکاری ئاسایشی نیشتمانی بوش «ستێفان هادڵی» ئه‌نجام ده‌دات. عه‌بدوڵا گوڵ سه‌ردانی بینایی نه‌ته‌وه یه‌کگرتووه‌کانیش ده‌کات و له‌گه‌ڵ «بان کی‌موون» کۆده‌بێته‌وه.\nدواتر ناوبراو سه‌باره‌ت به خستنه به‌ر باسی » ژینۆسایدی ئه‌رمه‌نیه‌کان» دیدارێک له‌گه‌ڵ «تۆم لۆنتۆس»، سه‌رۆکی کۆمیسیۆنی پێوه‌ندیه‌کانی ده‌ره‌وه کۆنگره و چه‌ند ئه‌ندامی تری کۆنگره پێک دێنێت تا ڕازیان بکات، بڕیاری ژینۆسایدی ئه‌رمه‌نه‌کان له کۆنگره ئه‌مریکا په‌سه‌ند نه‌کرێ.\nبه گوێره‌ی زانیاریه‌کان، عه‌بدوڵا گوڵ داوایی کاتێکی ملاقات له «سه‌رۆک بوش» بۆ «ڕه‌جه‌ب ته‌یب ئه‌ردۆغان» سه‌رۆک وه‌زیری تورکیا ده‌کات.\nشایانی باسه دوابه‌دوایی گوڵ، یاشار بویوک ئانیت، سه‌رۆکی گشتی ئه‌رته‌شی تورکیا، سه‌ردانی واشنتۆن ده‌کات و له‌گه‌ڵ به‌رپرسانی سیاسی و سه‌ربازی ئه‌مریکا، کێشه‌ی پ.ک.ک و داهاتووی که‌ڕکووک و ئه‌گحهری ئه‌نجامی ئۆپێراسیۆنێکی ده‌ره‌وه‌ی سنوور، بۆ سه‌ر باشووری کوردستان تاووتوێ ده‌کات.\nسێ ژه‌نه‌راڵی ئه‌مریکا، دژایه‌ی خۆیان به‌رامبه‌ر به هێرشی سه‌ربازی بۆ سه‌ر ئێران ده‌ربڕی\nمانشێت نیوز، ناوه‌ندی هه‌واڵ: سێ ژه‌نه‌راڵی پایه‌به‌رزی ئه‌مریکا له نامه‌یه‌ک دا که سانده‌ی تایمز، بڵاوی کردۆته‌وه سه‌باره‌ت به هێرشی سه‌ربازی ئه‌رمیکا بۆ ئێران هۆشداریان دا و دژایه‌تی خۆیان سه‌باره‌ت به‌م یه‌که ده‌ربڕی.\nژه‌نه‌راڵان «ڕۆبێرت گارد»، جێگری سه‌ربازی وه‌زیری به‌رگری پێشووی ئه‌مریکا، «جۆزێف هور»، فه‌رمانده ستادی ناوه‌ندی ئه‌رته‌شی ئه‌مریکا و «جه‌ک شه‌نهان»، مودیری پێشووی ناوه‌ندی زانیاری وه‌زاره‌ی به‌رگری ئه‌مریکا، له نامه‌یه‌ک دا به توندی هۆشداریان داوه‌ته کاربه‌ده‌ستانی ئه‌مریکا که هێرش بۆ سه‌ڕ ئێران ده‌توانێ ئاسایشی هێزه‌کانی هاوپه‌یمانان له عێراق به جیددی بخاته مه‌رسیه‌وه.\nئه‌م ژه‌نه‌راڵانه ڕایانگه‌یاندووه که کێشه‌ی ناڤۆکی ئێران ته‌نیا ده‌بی له ڕێگه‌ی دیپلۆماسی و گفتگۆی ڕاسته‌وخۆی ئه‌مریکا و ئێران چاره‌سه‌ر ده‌بێ و هێرشی سه‌ربازی سه‌رجه‌م ناوچه‌که ده‌کێشێته ناو ئاڵۆزیه‌وه و دوێنی ئه‌م شه‌ره دونیا ده‌گرێت.\nئه‌م هۆشداره پاش ئه‌وه دێته ئاراوه که به هاتنی دوو که‌شتی مین‌خاوێن‌که‌ره‌وه‌ی به‌ریتانیا و 2 که‌شتی فڕۆکه‌هه‌ڵگری ئه‌مریکی، ده‌نگۆی ئاماده‌سازی هێرشێکی به‌رفراوانی سه‌ڕبازی بۆ ئێران هاتۆته به‌ر باس.\nڕاگه‌یاندراوی رم.م.ک: نائاگاداری تاقمێک له گرووپه سیاسیه‌کان، جێگه‌ی نیگه‌رانیه\nمانشێت نیوز، ڕۆژهه‌لاتی کوردستان: ڕێکخراوی مافی مرۆڤی کوردستان له ڕاگه‌یاندراوێک دا نیگه‌رانی و په‌رۆش‌بوونی خۆی سه‌باره‌ت به لێدوان و هه‌ڵوێستی تاقمێک گرووپی سیاسی نائاگادار، له‌مه‌ر چالاکیه مه‌ده‌نیه‌کانی ئه‌م ڕێکخراوه ده‌ر‌بڕی.\nله ڕاگه‌یاندراوی ر.م.م.ک دا هاتووه: هه‌ر وه‌ک ئاگادارن، به مه‌به‌ستی پڕۆتیستۆ کردنی پێشێلکاری سیسته‌ماتیکی مافی مرۆڤ له کوردستان، کۆمه‌ڵێک له چالاکانی مه‌ده‌نی و ڕێکخراوی مافی مرۆڤی کوردستان له هه‌وڵێکی مه‌ده‌نی دا، ناڕه‌زایه‌تی خۆیان له ڕۆژه‌کانی 28 تا 30ی به‌فرانبار به «چالاکی ڕۆژووی سیاسی» ده‌ربڕی و ئه‌م هه‌نگاوه له لایه‌ن کۆروکۆمه‌ڵانی خه‌ڵکی کوردستان، چالاکانی خوێندکاری، مافی مرۆڤ، کرێکاران، مامۆستایان، ژنان و ڕێکخراو و پارته سیاسیه‌کانیش په‌سه‌ند و هاوڕێیی و پشتیوانی کرا، که‌چی تاقمێک گرووپی سیاسی نائاگادار له ده‌ره‌وه سنووره‌کان به نووسین و بڵاوکردنه‌وه‌ی جنێونامه و سووکایه‌تی به ڕ.م.م.ک،ڕێکخراوه‌که‌مان و ئه‌م چالاکیه‌یان به «میلی مه‌زهه‌بی» و «حکومه‌تی» و «کاری نوێنه‌رانی پێشووی پارله‌مانی ئێران» و «کوردانی دانیشتووی مه‌رکه‌ز» له قه‌ڵه‌م دا.\nئه‌م لێکدانه‌وه هه‌ڵه و ناڕاستانه سه‌رجه‌م بیروباوه‌ڕ و ڕوانگه‌ی ئه‌م گرووپه چه‌ند که‌سیانه‌ی سه‌باره‌ت به داخوازیه‌کانی خه‌ڵک له ڕۆژهه‌ڵاتی کوردستان نیشاندا.\nکه‌سانێک که به هۆی له‌تبوونی هه‌ر ڕۆژه و کێشه‌ی ناوخۆ و حه‌شیمه‌تی چه‌ند که‌سیان ته‌نانه‌ت له‌گه ڵ خۆیان پێک نایه‌ن چ بگا به‌مه که دژ به حکومه‌تی ئێران بن و به‌م لێکدانه‌وه‌یان ئاشکرایان کرد که هیچ زانیاریه‌کیان سه‌باره‌ت به داخوازی و ویستی کۆمه‌ڵانی خه‌ڵک له کوردستان نیه.\nڕێکخراوی مافی مرۆڤی کوردستان، مه‌زنترین ڕێکخراوی مه‌ده‌نی و ناسیاسی و سه‌ربه‌خۆیی ڕۆژهه‌ڵاتی کوردستانه و له سه‌ر بنه‌مایی مه‌نشووری مافی مرۆڤی جیهانی شکلی گرتووه و قه‌رزداری که‌س نیه و له که‌سیشی ئیزنی چالاکی وه‌رنه‌گرتووه.\nهه‌روه‌ها جێگه‌ی ئاماژه‌یه‌که «کورده‌کانی دانیشتووی تاران» و «به‌ره‌ی یه‌کگرتووی کورد» و «نوێنه‌رانی پێشووی پارله‌مانی ئێران» هیچ به‌یاننامه، ڕاگه‌یاندراو و که‌مپه‌ینێکی ڕێکخراوی مافی مرۆڤی کوردستانیان مۆر نه‌کردووه و هاوڕێیی و هاوکاری ئه‌م ڕێکخراوه‌یان نه‌کردووه و هه‌ڕ چه‌ند که ئه‌م یه‌که مافی ئه‌وان و هه‌ر تاکێکی کۆمه‌لگایی کوردستانه.\n«کانوونی نووسه‌رانی کورد»، پێکهاتنی خۆی ڕاگه‌یاند\nمانشێت نیوز، ڕۆژهه‌ڵاتی کوردستان: هه‌واڵنێری چاوه‌دێری مافی مرۆڤی کورد، ڕایگه‌یاند که «کانوونی نووسه‌رانی کورد» له سنه، پێکهاتنی خۆی ڕاگه‌یاند و له ڕاگه‌یاندراوی ئه‌م ڕێکخراوه دا هاتووه: هاوکات له‌گه‌ڵ سه‌رجه‌م نووسه‌رانی جیهانی، پێنووسه کورده‌کان کۆده‌کاته‌وه و ماڵێک ساز ده‌کات، تا به هه‌وڵی مه‌عنه‌وی و توانایی نووسه‌رانی کورد و بیر و پێنووسی ئه‌وان، یه‌کبخا تا بۆ نووسینی ئه‌وین، بنه‌ماڵه‌یه‌کی سه‌رفه‌راز پێکبێنێت.\n» کانوونی نووسه‌رانی کورد»، به هه‌وڵی کۆمه‌ڵێک له نووسه‌ران، ڕۆژنامه‌وانانی کورد پێکهات و هه‌وڵ ده‌دات تا نووسه‌رانی کورد لێکدی کۆبکاته‌وه و له‌م ڕێگه‌وه خزمه‌ت به گه‌ل و نه‌ه‌وه‌مان بکات.\nبێهزاد خۆشحاڵی، سه‌لاحه‌دین خه‌دیو، محه‌ممه‌د سه‌دیق که‌بوودوه‌ند، عه‌لیره‌زا خانی، سیمین چایچی، محه‌ممه‌د عه‌لی تۆفیقی، مه‌نسوور تیفووری، به‌همه‌ن توتونچی، په‌یمان یاریان، ئه‌نوه‌ر ساعد موچه‌شی، له‌یلا مه‌ده‌نی، ئاکۆ کورد نه‌سه‌ب، سۆران سه‌لیمی، له دامه‌زرێنه‌رانی کانوونی نووسه‌رانی کوردن و په‌یمان یاریان وته‌بێژی کاتی ئه‌م ڕێکخراوه‌یه.\nئه‌حمه‌د تورک، هاوسه‌رۆکی DTP هه‌ره‌شه‌ی له تورکیا کرد\nمانشێت نیوز، باکووری کوردستان: ئه‌حمه‌د تورک هاوسه‌رۆکی پارتی کۆمه‌ڵگایی دێموکراتیک، له ڕێوڕه‌سمێک دا له ژێر ناوی «داهاتوو ئاشتیه» له سته‌نبۆڵ به توندی ڕه‌خنه‌ی له حکومه‌تی تورکیا گرت و هۆشداری پێدان سه‌باره‌ت به هه‌ر شێوه هێرش کردنێک بۆ سه‌ر باشووری کوردستان.\nئه‌حمه‌د تورک وتی: له حاڵێک دا که ئێمه کۆنفرانسی ئاشتیمان پێکهێنا و ڕوناکبیرانی تورک و کورد، نیگه‌رانی خۆیان له مه‌ڕ شه‌ر ده‌ربریو هه‌م پێشنیاره‌کانیان وه‌کو «نه‌خشه ڕێگه» هێنایه به‌ر باس وگه‌ڵاله کردن، له‌م لاوه سیاسه‌تمه‌دارانی تورک باس له هێرشی سه‌ر کوردستان ده‌که‌ن.\nئه‌گه‌ر بێت و تورکیا کارتی تورکمان وه‌کو خاڵێکی فشار بۆ سه‌ر کوردستان و کوردان به کار بێنێ و هه‌وڵی هێرش بدات، ئێمه له به‌رانبه‌ر خۆیدا ده‌بینێته‌وه.\nناوبراو تیرۆری هرانت دینک، ڕۆژنامه‌وانی به‌ڕه‌چه‌ڵه‌ک ئه‌رمه‌نی تورکیا وه‌کو داربه‌یه‌ک دژ به دێموکراسی و ئاشتی له وڵاتی فره گه‌لی تورکیا هه‌ڵسه‌نگاند و گوتی ئێمه ئیجازه ناده‌ین که که‌س هێرش بکاته کوردستان.\nناوبراو له درێژه دا وتیشی که ئاگربه‌ستی پ.ک.ک به پێشنیاری ئێمه بووه به‌ڵام هه‌ندێک له هێز و لایه‌نه سیاسه‌کان ناهێڵن وناخوازن ئاشتی مسۆگه‌ر بێت و حکومه‌تیش که‌ڵک له‌م ده‌ڕفه‌ته وه‌رناگرێ. ناوبراو هه‌روه‌ها هۆشداری دا که ئه‌گه‌ر قۆناخی ئاگربه‌ست تێپه‌ر بێت، کێشه‌ی مه‌زنتر ساز ده‌بێ.\nله پاریس هێرش کرایه سه‌ر دامه‌زراوه‌یه‌کی کوردی\nمانشێت نیوز، ناوه‌ندی هه‌واڵ؛ ئه‌مرۆ به‌یانی پۆلیسی فه‌ره‌نسا له شاری پاریس، هێرشی کرده‌سه‌ر «ناوه‌ندی که‌لتوری ئه‌حمه‌د کایا» و وێرای ده‌زگیرکردنی 13 کورد، ده‌ستی به‌سه‌ر دۆکیۆمێنت و کامپیوته‌ره‌کانی ئه‌م ناوه‌نده‌ش گرت.\nئاژانسی فورات ڕایگه‌یاند که به گوێره‌ی زانیاریه‌کان، پۆلیس به شی دژه‌تیرۆری فه‌ره‌نسا هۆی ئه‌نجامی ئه‌م ئۆپێراسیۆنه‌ی دژی ناوه‌ندی که‌لتووری ئه‌حمه‌د کایا، به «پێکهێنانی دامه‌زراوه بۆ یارمه‌تی و پیشتیوانی ئابووری له پ.ک.ک» ڕاگه‌یاندووه، بۆیه که ئه‌م وڵاته به گرووپێکی تیرۆریستی ده‌زانێ.\nبه گوێره‌ی زانیاریه‌کان ، ده‌سپێکی ئه‌م ئۆپێراسیۆنه پۆلیسی دژه‌تیرۆری فه‌ره‌نسا، شووبهه کردن له 2 کورد بووه که ویستویانه 200 هه‌ار یۆرۆ پاره به دۆلار بگۆڕنه‌وه و پاشان به پێی دواکه‌وتنی پۆلیس هێرش کراوه‌ته سه‌ر ئه‌م بنکه‌یه و 13 کورد گیراون.\nهێزی پێشمه‌رگه‌ی کوردستان له به‌غدا هه‌ره‌شه‌ی لێکرا\nمانشێت نیوز، ناوه‌ندی هه‌واڵ: ئه‌رته‌شی ئه‌مریکا به هاوکاری سپایی عێراق و هێزی پێشمه‌رگه ئۆپێراسیۆنێکی به‌رفراوان دژ به تیرۆریستانی سونه و میلیشیاکانی سه‌در، له به غدا به‌ڕێوه‌به‌رێ و به‌م هۆیه هه‌ڕه‌شه له هێزی پێشمه‌رگه‌ی کوردستان کرا که ئه‌گه‌ر به‌شداری ئه‌م ئۆپێراسیۆنه بێت، هێرشی بۆمبی ده‌کرێته سه‌ر کوردستان.\nبه گوێره‌ی زانیاریه‌کان، ئه‌ڕته‌شی ئه‌مریکا به نیازه له ئۆپێراسیۆنێکی به‌رفراوان به به‌شداری سوۆپایی عێراق و هێزی پێشمه‌رگه، پلانی نوێی ئه‌منی به‌غدا به‌ڕێوه‌به‌رێ.\nپلانه‌که به‌م شێوه‌یه‌که به‌غدا به سه‌ر 30 ناوچه دابه‌ش ده‌کرێ و هێزی پێشمه‌رگه‌ی کوردستان که ڕه‌وانه‌ی به‌غدا کراوه له‌گه‌ڵ سوپایی عێراق، پاکسازی به‌غدا له تیرۆریستانی سونه و میلیشیاکانی سه‌در ده‌که‌ن و زیاتر له 17000 سه‌ربازی ئه‌مریکیش به هاوکاری فڕۆکه‌ی جه‌نگی و هێلی کۆپته‌ر، به‌شداری ئۆپێراسیۆنه‌که ده‌که‌ن.\nله‌م نێوه دا به گوێره‌ی هه‌و‌اڵێکی ڕۆژنامه‌ی سانده‌ی ته‌له‌گرافی به‌ریتانی، سه‌رکرده‌یه‌کی سونه هه‌ڕه‌شه‌ی له هێزی پێشمه‌رگه کردووه که خۆ له به‌شداری ئه‌م هێرشه بپارێزێ ده‌نا تیرۆریستانی سونه به تۆڵه‌ی ئه‌م، له کوردستان کرده‌وه‌ی خۆکوژی تیرۆریستی ئه‌نجام ده‌ده‌ن.\nڕێگه‌ی هاتوچۆیی ده‌یان گوندی ڕۆژهه‌ڵاتی کوردستان گیراوه\nمانشێت نیوز، ڕۆژهه‌ڵاتی کوردستان: هه‌واڵنێرمان له پیرانشار ئاگاداری کردینه‌وه که به هۆی بارینی به‌فرێکی زۆر له چه‌ند ڕۆژی ڕابردوو، ڕێگه‌ی هاتووچۆی ده‌یان گوندی ڕۆژهه‌ڵاتی کوردستان گیراوه و حکومه‌تیش هیچ هه‌نگاوێک بۆ خاوێنکردنه‌وه‌ی ڕێگاکان و خزمه‌تگوزاری هاوڵاتیان ناکات.\nبه هۆی بارینی به‌فرێکی زۆر له چه‌ند ڕۆژی ڕابردوو، ڕێگه‌ی سه‌دان گوندی له لاجان، په‌سوێ و پیران، گه‌ده وبه‌ری مێگان گیراوه و هاوڵتیانی ئه‌م ناوچانه هیچ خزمه‌تگوزارێکیان له لایه‌ن ده‌وڵه‌ه بۆ گه‌یاندنی سووته‌مه‌نی و خاوێن کردنه‌وه‌ی ڕێگا بۆ نه‌کراوه.\nله مه‌هاباد، سه‌رده‌شت و بانه‌ش هه‌واڵمان پێ گه‌یشت که ڕێگه‌ی چه‌ندین گوند گیراوه و به هۆی بارینی به‌فری زۆر و ئه‌گه‌ری هاتنی ڕنوو و که‌می سووته‌مه‌نی هاتووچۆ له ڕێگه‌کراوه‌کانیش به ئارامی به‌ڕێوه‌ده‌چێت و زۆربه‌ی قوتابخانه‌کان پشوو دراون.\nهاوڵاتیان کورد به توندی گله‌یی له حکومه‌تی ئه‌تۆمی ئه‌حمه‌دی نه‌ژاد و ده‌وڵه‌ته عه‌داڵه‌ت گوسته‌ره‌که‌ی ده‌که‌ن و داوا ده‌که‌ن که له جێگه‌ی سازکردنی بۆمبی ئه‌تۆمی، حکومه‌تی له فکری خزمه‌ت به هاوڵاتیان بێ و سووته‌مه‌نی و پێداویستی سه‌ڕه‌کی و ئاسایی ژیانیان بۆ دابین بکات.\nهه‌فته‌یه‌که په‌خشی که‌ناڵه ئاسمانیه‌کان کوردیه‌کان، له ڕۆژهه‌لاتی کوردستان ئاسته‌نگ ده‌کرێ\nمانشێت نیوز، ڕۆژهه‌ڵاتی کوردستان: ماوه‌ی هه‌فته‌یه‌که په‌خشی که‌ناڵه ئاسمانیه کوردیه‌کان به هۆی پارازیت خستنی ڕه‌ژیم، ئاسته‌نگ ده‌کرێ.\n5 ڕۆژ پێش، تاوه‌رێکی گه‌وره‌ی تایبه‌ت به خستنی پارازیت بۆ سه‌ر که‌ناڵه ئاسمانیه‌کان له ناوه‌ندی شاری پیرانشار دامه‌زراو وپاشن له شاره‌کانی تریش به شێوازی جۆراوجۆر پارازیت ده‌خسترێته سه‌ر که‌ناڵه کوردیه‌کان.\nله شنۆ. پیرانشار، سه‌ڕده‌شت و نه‌غه‌ده‌وه هه‌واڵمان به ده‌ست گه‌یشت که زۆربه‌ی که‌ناڵه ئاسمانیه کوردیه‌کان به تایبه‌ت تی‌شک تی‌ڤی، ڕۆژهه‌ڵات تی‌ڤی و ڕۆژ تی‌ڤی، به هۆی پارازیتی ڕه‌ژیمه‌وه ئاسته‌نگ کراون و په‌خشیان تووشی کێشه‌ی دابه‌زینی فێرێکانس بووه.\nئه‌گه‌ر‌چی له ڕۆژهه‌ڵاتی کوردستان و ئێران که‌ڵک وه‌رگرتن له سه‌ته‌لایت قه‌ده‌غه‌یه به‌لام دیسانیش خه‌ڵکێکی زۆر به شاراوه هه‌یانه به‌ڵام ڕه‌ژیم به پارازیت خستنه سه‌ر که‌ناڵه‌کان په‌خشیان ئاسته‌نگ ده‌کات.\nخوێندکارێکی کورد دوور ده‌خسترێته‌وه\nمانشێت نیوز، ڕۆژهه‌ڵاتی کوردستان: به گوێره‌ی هه‌واڵنێری چاوه‌دێری مافی مرۆڤی کورد، چالاکێکی خوێندکاری به ناوی «سۆران حوسێنی»م به تۆمه‌تی به‌شداری له خۆپێشاندانێکی پرۆتیستۆیی خوێندکاری، بۆ شاری «ده‌هاقان»، دوور ده‌خسترێته‌وه.\nله درێژه‌ی شه‌پۆلی سزادانی چالاکانی خوێندکاری زانکۆی ئازادی سنه، «سۆران حوسێنی» خوێندکاری زانکۆی ئازادی سنه، به‌رپرسی بڵاوکراوه‌ی هه‌واڵنێری «هاوڕێ» و مودیری کۆمیته‌ی چاپه‌مه‌نی یه‌کێتی دێموکراتیکی خوێندکارانی کورد، به تۆمه‌تی به‌شداری له چالاکی پڕۆتیستۆیی 16ی سه‌رماوه‌ز، بۆ دوورخستنه‌وه بۆ شاری «ده‌هاقان» سزا درا.\nشایانی باسه که ئه‌م حوکمه بێ ئاگاداری ناوبراو دراوه و پێشتر له سزایی یه‌که‌مینی دا، «سۆران حسێنی» به هه‌ڵبه‌سادران بۆ ماوه‌ی دوو نیو ساڵ له خوێندن و دوورخستنه‌وه بۆ شارێکی تر، سزا درابوو و ئێستاش ناچاره بۆ درێژه‌دانی به خوێندن بچێته «ده‌هاقان».\nژنێکی کورد به سزای ئیعدام مه‌حکووم کرا\nمانشێت نیوز، ڕۆژهه‌ڵاتی کوردستان: په‌یامنیرانی ریکخراوی پاراستنی مافی مروفی کوردستان له هه‌واڵێک دا ڕایانگه‌یاند که «ته‌همینه دانش»، هاوڵاتێکی ژنی خه‌ڵکی نه‌غه‌ده‌یه که پاش تێپه‌رکردنی دوو ساڵ زیندان به «ئیعدام» مه‌حکووم کراوه.\n«ته‌همینه دانش»ی 35 ساڵه، خه‌ڵکی نه‌غه‌ده، دوو ساڵه که به تۆمه‌تی کوشتنی مرۆڤ له گرتووخانه‌ی ورمێ دا چاوه‌ڕوانی دوایین حوکمی ده‌کرد و به پێیی دوایین بڕیار، به ئیعدام مه‌حکووم کراوه.\nناوبراو له ساڵی 1383 به تۆمه‌تی کوشتنی پیاوێک که ده‌گوترێ ده‌ست‌درێژی سێکسی کردۆته‌سه‌ر به ئیعدام مه‌حکووم کراوه و له هه‌مان کات دا،ریکخراوی پاراستنی مافی مروفی کوردستان، وێڕایی ده‌ربڕینی ناڕه‌زایه‌تی خۆی سه‌باره‌ت به‌م حوکمه، خوازیاری هه‌ڵوه‌شداندنه‌وه و پێداچوونه‌وه به‌سه‌ر ئه‌م بڕیاره‌ی دادگا دایه و دژایه‌تی خۆی له‌گه‌ڵ بڕیاری له‌سێداره‌دان له کوردستان و ئێران ڕاده‌گه‌یێنێ.\nنیگه‌رانی کۆمه‌ڵه‌ی مافی مرۆڤی کورد له ئه‌ورووپا سه‌باره‌ت به ئاسایشی گیانی سێ چالاکی کورد\nمانشێت نیوز، ڕۆژهه‌ڵاتی کوردستان: کۆمه‌ڵه‌ی مافی مرۆڤی کورد له ئه‌ورووپا نیگه‌رانی خۆی له به‌یاننامه‌یه‌ک دا سه‌باره‌ت به «هه‌ڕه‌شه‌ی گیانی» سه‌ر محه‌ممه‌د سه‌دیق که‌بوودوه‌ند و «ئاسۆ ساڵح» و «ئیجلال قه‌وامی» چالاکی خوێندکاری و ڕۆژنامه‌وان ده‌ربڕی.\n«کۆمه‌ڵه‌ی مافی مرۆڤی کورد له ئه‌ورووپا» له به‌یاننامه‌یه‌ک دا وێڕای ئاماژه به هه‌ڕه‌شه‌ی کوشتنی رۆژنامه‌وان «ئیجلال قه‌وامی» و «ئاسۆ ساڵح» چالاکی خوێندکاری، نیگه‌رانی خۆی له‌مه‌ر ئاسایشی گیانی ئه‌م دوو که‌سه و هه‌ڕه‌شه‌ی گرتنی «محه‌ممه‌د سه‌دیق که‌بوود‌وه‌ند» سه‌رۆکی ڕێکخراوی مافی مرۆڤی کوردستان ده‌ربڕی.\n«کۆمه‌ڵه‌ی مافی مرۆڤی کورد له ئه‌ورووپا»، ئیدانه‌ی هه‌ڕه‌شه‌ی کوشتنی رۆژنامه‌وانان و چالاکنی سیاسی و مه‌ده‌نی و خوێندکاری کورد له ئێران ده‌کات و له سه‌ڕجه‌م کۆر و کۆمه‌ڵه کوردیه‌کان و کوردانی دانیشتووی ده‌ره‌ه‌ی وڵات ده‌خوازێ که به ناردنی نامه بۆ کۆمیسیۆنه‌کانی جیهانی مافی مرۆڤ، یه‌کێتی ئه‌ورووپا، وه‌زاره‌تی ده‌ره‌وه‌ی ئه‌مریکا و وڵاتانی تر، خوازیاری ڕوونکردنه‌وه‌ی ئه‌م کێشانه، و پاراستنی ئاسایشی گیانی ڕۆشنبیران، رۆژنامه‌وانان، نووسه‌ران و ئه‌م چالاکانه بن.\nبه هۆی مووچه‌ی هێزی پێشمه‌رگه، دانیشتنی بودجه‌ی ساڵی داهاتووی عێراق دواخرا\nمانشێت نیوز، باشووری کوردستان: پێداگری ئیتلافی شیعه له سه‌ر حیساب نه‌کردنی مووچه‌ی هێزی پێشمه‌رگه له بودجه‌ی عێراق و سووربوونی هاوپه‌یمانی کوردستان له سه‌ر ئه‌م یه‌که، دانیشتنه‌کانی تایبه‌ت به بودجه‌ی ساڵی داهاتووی عێراق، دواخست.\nکه‌ناڵی ئه‌لعه‌راقیه له دانیشتنی ئاسایی ئه‌مرۆیی پارله‌مان ڕایگه‌یاند که گفتوگۆی بوودجه‌ی گشتی فیدراڵی بۆ ساڵی 2007 بۆ كاتێكی نادیار دواخرا، چونکه هاوپه‌یمانی کوردستان ده‌یه‌وێ که مووچه‌ی پێشمه‌رگه له بودجه‌ی عێراق بێت و شیعه و تاقمێکیش له سونه‌کان ڕازی به‌م یه‌که نین.\nشایانی باسه که لیستی هاوپه‌یمانی کوردستان هه‌فته‌ی پێشیش دانیشتنی پارله‌مانی به هاتنه‌ده‌ری خۆیان به مه‌به‌ستی نیشاداننی ناڕه‌زایه‌تی له به‌رامبه‌ر گوێنه‌دان به داخوازی دانی ده‌رماڵه و مووچه‌ی هێزی پێشمه‌رگه له بودجه‌ی گشتی عێراق، ئاسته‌نگ کرابوو.\nجێگری باڵوێزی ئێران له عێراق ڕفێندرا\nمانشێت نیوز، ناوه‌ندی هه‌واڵ: به پێی دواترین زانیاریه‌کان له به‌غداوه، «جه‌لال شه‌ره‌فی», جێگری باڵوێزی ئێران له به‌غدا له لایه‌ن که‌سانێک له جلوبه‌رگی سوپایی عێراقیان له‌به‌ر‌دا بووه، ڕفێندرا.\nئه‌مڕۆ سێشه‌ممه، به‌رپرسێکی عێراقی وێڕای پشتڕاست کردنه‌وه‌ی ئه‌م هه‌واڵه، به ڕۆیته‌رزی ڕاگه‌یاندوه که «جه‌لال شه‌ره‌فی» که‌سی دووهه‌می باڵوێزخانه‌ی ئێران، ڕۆژی یه‌کشه‌ممه له به‌غدا له لایه‌ن چه‌کدارانی به جلوبه‌رگی سوپایی عێراقی ڕفێندراوه.\n«محه‌ممه‌د عه‌لی حوسێنی»، وته‌بێژی وه‌زاره‌تی ده‌ره‌وه‌ی ئێرانیش له لێدوانێک دا بۆ ئاژانسی ئیرنا ئه‌م هه‌واڵه‌ی پشتراست کرده‌وه و وتیشی که ئه‌وه کاری کۆمه‌ڵێک له چه‌کدارانی وه‌زاره‌تی به‌رگری عێراقه که له ژێر ده‌سه‌لاتی ئه‌مریکا دیپلۆماتی ئێمه‌یان ڕفاندووه.\n«حوسێنی» جه‌ختی له‌سه‌ر ئه‌م یه‌که کردوه‌وه که ئێران زانیاری سه‌لمێنه‌ری له‌ده‌ست دایه که نیشان ده‌دات، ئه‌مریکیه‌کان له پشتی ئه‌م سێناریۆیه‌ن و ڕاشی گه‌یاند که ئێران، ده‌وڵه‌تی عێراق به به‌رپرسی ئاسایشی گیانی ئه‌م دیپلۆماتانه‌ی خۆی ده‌زانێ و داوایی هه‌رچی زووتر ئازادکردنیان ده‌کات.\nئێران به نیشانه‌ی ناره‌زایه‌ی، باڵوێزی سویس که پارێزه‌ری به‌رژه‌وه‌ندیه‌کانی ئه‌مریکا له تارانه و باڵوێزی عێراق له به‌غدایی بانگهێشت کردووه و داوایی ڕوونکردنه‌وه و ئازادکردنی دیپلۆماته ئێرانیه‌که‌ی لێکردوون.\nنووسه‌ری کورد، عه‌لی ئه‌شره‌ف ده‌رویشیان، خه‌ڵاتی ڕێکخراوی چاوه‌دێری مافی مرۆڤی پێده‌به‌خشرێ\nمانشێت نیوز، ڕۆژهه‌ڵاتی کوردستان: ڕێکخراوی «چاوه‌ێری مافی مرۆڤ» که به ناوبانگترین و سه‌ربه‌خۆ‌ترین ڕێکخراوی پاراستنی مافی مرۆڤ له جیهانه، ڕایگه‌یاند که له 45 که‌سی شایانی خه‌ڵاتی ئه‌مساڵی ئه‌م ڕێکخراوه ناسراو به «هێڵمه‌ن-هه‌مێت»، 7 ئێرانی که له ناویان دا «عه‌لی ئه‌شه‌ره‌ف ده‌رویشیان» هه‌یه.\nبه پێی به‌یاننامه‌ی ئه‌م ڕێکخراوه که ساڵانه ئه‌م خه‌ڵاته به نووسه‌رانێک ده‌به‌خشێ که له لایه‌ن ڕه‌ژیمه سه‌رکوتکه‌ره‌کانه‌وه تووشی کێشه و مه‌ترسی گیانی و گووشار و دادگایی ده‌کرێن و ئه‌م ساڵ ده‌ڵێ «به هۆی ئه‌وه که ژیانی تاکه‌که‌س و نووسیانیان» له لایه‌ن ڕه‌ژیمه‌وه تووشی کێشه کراوه، شایانی ئه‌م خه‌ڵاته‌ن.\nناوی براوه‌کانی خه‌ڵاتی ڕێکخراوی چاوه‌دێری مافی مرۆڤی جیهانی ئه‌مساڵ به‌م شێوه‌یه:\n«عه‌لی ئه‌شره‌ف ده‌رویشیان»، نووسه‌ری کورد، 65 ساڵه، زیاتر له 20 کتێبی نووسیوه و به‌ڵام له 4 ساڵی ڕابردوو دا نووسراوه و کتێبه‌کانی که‌وتوونه‌ته به‌ر تیغی سانسۆری ناوه‌نده‌کانی ڕه‌ژیم و چاپی کتێبه‌کانیشی ئاسته‌نگ کراوه.\n«شارام ڕه‌فیع زاده»، 34 ساڵه، ڕۆژنامه‌وان، شاعیر و وێبلاگنووس، که به هۆی نووسینی وتارگه‌لێک له ده‌ورانی ڕێفۆرمخوازی له ئێران داله ساڵی 1383 گیرا و 83 ڕۆژ له گرتووخانه‌ی تاکه‌که‌سی دابوو.(ناوبراو ئێستا به مه‌به‌ستی ڕۆیشتن بۆ ولاتێکی بیانی له شاری وان په‌نابه‌ره. مانشێت)\n«ڕوزبه میر ئیبڕاهیمی»، 27 ساڵه، مامۆستایی سه‌رویس و ڕۆژنامه‌وان و هه‌واڵنێری ڕۆژنامه ڕێفۆرمخوازه‌کان، که به هۆی نووسینی وتارگه‌لێک سه‌باره‌ت به پێشێلکاری مافی مرۆڤ و و به تایبه‌ت لێکۆڵینه‌وه سه‌باره‌ت به کوژرانی «زارا کازمی»، ڕۆژنامه‌وانی ئێرانی. کانادایی، له هاوینی 1383 گیراو 60 ڕۆژ له زیندانی تاکه‌که‌سی ڕاگیرا.\n» ئاڕه‌ش سیگارچی»، 28 ساڵه، ڕۆژنامه‌وان و وێبلاگنووس، زستانی 1383 به هۆی نووسنی بابه‌تێک سه‌باره‌ت به پێشێلکاری مافی مرۆڤ له ئێران دا ده‌زگیر کرا و سه‌ره‌تا به 14 ساڵ و پاشان به 3 ساڵ سزای گرتووخانه، مه‌حکووم کرا.\n«عه‌لی ئه‌فشاری»، 33 ساڵه، لێکۆڵێنه‌ری سیاسی و ڕۆژنامه‌وان و چالاکی مافی مرۆڤ، ساڵی 1379 ده‌زگیر و 328 ڕۆژ به هۆی ڕۆڵی له بزووتنه‌وه‌ی خوێندکاری دا، له زیندانی تاکه‌که‌سی دابوو و پاشان به 6 ساڵ زیندان مه‌حکووم کرا.(ناوبراو ئێستا له وڵاتی ئه‌مریکایه. مانشێت)\n«ئینساف عه‌لی هیدایه‌ت»، 41 ساڵه، ڕۆژنامه‌وان، که پێشێلکاری مافی مرۆڤی له ئازه‌ربایجانی ئێران به شێوازێکی پان و به‌رین، بڵاو ده‌کرده‌وه، ساڵی 1382 گیرا و 74 ڕۆژ له زیندانی تاکه‌که‌سی دابوو و پاشان 18 مانگی تر زیندانی کرا.\n«حه‌سه‌ن زارع‌زاده ئه‌رده‌شیر»، 29 ساڵه، ڕۆژنامه‌وان له به‌شی مافی مرۆڤ و ڕووداوه سیاسیه‌کان. ناوبراو تا ئێستا چه‌ند جار ده‌زگیر کراوه و به گشتی 8 مانگ له ساڵی 1382 له گرتووخانه‌ی ئێوین له تاران زیندانی کێشا.(ناوبراو سال و نیوێک له شاری وان په‌نابه‌ر بوو و ئێستا له ئه‌مریکایه. مانشێت)\nهاوڵاتیه‌کی سنه‌یی بێشوێنه\nمانشێت نیوز، ڕۆژهه‌ڵاتی کوردستان: به گوێره هه‌اڵنێری چاوه‌دێری مافی مرۆڤی کورد، هاوڵاتیه‌کی سنه‌یی به ناوی «عه‌لی سۆهرابی»، پاس بانگهێشتی بۆ ده‌زگا ئاسایشێکانی ره‌ژیم له کوردستان بشوێن بووه.\nهاوڵاتیه‌کی سنه‌یی به ناوی «عه‌لی سۆهرابی»، پاش ئه‌وه‌ی که له ڕێگه‌ی ته‌له‌فۆنه‌وه بانگهێشتی ده‌زگایی ئیتالاعاتی شاری سنه ده‌کرێ، بێشوێنه و ئه‌گه‌ری ئه‌وه هه‌یه که ناوبراو ده‌ستبه‌سه‌ر کرابێ.\nبنه‌ماڵه‌ی «عه‌لی سۆهرابی» به جیددی نیگه‌رانی کوڕه‌که‌یانن و تا کاتی بڵاوکردنه‌وه‌ی ئه‌م هه‌واڵه، هیچ زانیاریه‌ک سه‌باره‌ت به چاره‌نووسی ئه‌م که‌سه به‌دی نه‌که‌وتووه.\nبارودۆخی نادیاری دوو هاوڵاتی ده‌ستبه‌سه‌ر کراوی مه‌ریوانی\nمانشێت نیوز، ڕۆژهه‌ڵاتی کوردستان: به گوێره هه‌اڵنێری چاوه‌دێری مافی مرۆڤی کورد، چاره‌نووس و بارودۆخی «عه‌دنان حه‌سه‌ن پوور»، ڕۆژنامه‌وان و «هیوا بووتیمار»، هاوڵاتی مه‌ریوانی، نادیاره و تا ئێستاش هیج زانیاریه‌ک سه‌باره‌ت به هۆی گیرانی ئه‌م دوو که‌سه دیار نیه.\n«عه‌دنان حه‌سه‌ن پوور» ڕۆژنامه‌وانی مه‌ریوانی که 14 ڕۆژ له‌مه‌وبه‌ر ده‌زگیر کراوه نادیاره و سه‌ره‌رایی ئه‌وه که به‌رپرسانی ئاسایشی به‌ڵێنی دیاری کردنی چاره‌نووس و ئازاد کردنی ناوبراویان داوه، هیچ هه‌نگاوێک له‌م پێوه‌ندیه‌وه نه‌هاویشتراوه و هه‌وڵی بنه‌ماڵه‌ی ناوبراو بۆ سنه و مه‌ریوان، به مه‌به‌ستی زانیاری گرتن سه‌باره‌ت به کوڕه‌که‌یان ئاکامێکی نه‌بووه.\nبارودۆخی «هیوا بووتیمار» هاوڵاتی مه‌ریوانیش له مانگێکه ده‌زگیرکراوه، نادیاره و تۆمه‌ت و هۆی گیرانی ئه‌م دوو که‌سه ئێستاش دیار نیه.\nهاوڵاتیه‌کی کورد به 15 ساڵ زیندان مه‌حکووم کرا\nمانشێت نیوز، ڕۆژهه‌ڵاتی کوردستان: به گوێره هه‌اڵێکی په‌یامنێرانی ڕ.م.م.ک، هاوڵاتیه‌کی سنه‌یی به ناوی «جه‌هاندار محه‌ممه‌دی» که 11 مانگه ده‌سبه‌سه‌ره، به تۆمه‌تی چالاکی سیاسی به 15 ساڵ زیندان مه‌حکووم کراوه.\nپه‌یامنێران ڕێکخراوی مافی مرۆڤی کوردستان ڕایانگه‌یاند که «جه‌هاندار محه‌ممه‌دی» هاوڵاتی 30 ساڵه‌ی سنه‌یی به تۆمه‌تی چالاکی سیاسی و پێوه‌ندی له‌گه‌ڵ حیزبه کوردیه‌کانی دژ به ده‌وله‌تی ئێران، له لایه‌ن دادگایی شۆڕسی ئیسلامی به 15 ساڵ سزایی گرتووخانه مه‌حکووم کراوه.\nناوبراو له سه‌ره‌تایی ئه‌مساڵ له تاران و له لایه‌ن هێزه‌کانی ئاسایشێوه ده‌زگیرکراوه و ڕه‌وانه‌ی گرتووخانه‌ی سنه کراوه و به‌م شێوه پاش 11 مانگ ده‌ستبه‌سه‌ر بوون، حوکم درا.\nڕێکخراوی مافی مرۆڤی کوردستان وێڕای ده‌ربڕینی داخی خۆی له‌م سزایه، خوازیاری هه‌ڵوه‌شاندنه‌وه‌ی ئه‌م حوکمه و سه‌ر له نوێ دادگایی کردنه‌وه‌ی ناوبراو له دادگایه‌کی ئاشکرا، به ئاماده‌بوونی پارێره‌ری سه‌ربه‌خۆ و شێوازێکی دادوه‌رانه‌یه.\nڕایس؛ عه‌بدوڵا گوڵی سه‌باره‌ت به چاره‌سه‌ری سه‌ربازی کێشه‌ی کورد هۆشیار کرده‌وه\nمانشێت نیوز، ناوه‌ندی هه‌واڵ: شان مه‌ک‌کۆرمه‌ک، وته‌بێژی وه‌زاره‌تی ده‌ره‌وه تورکیا، وتی که له دیداری نێوان گوڵ و ڕایس دا جه‌خت له سه‌ر خۆپاراستنی تورکیا له چاره‌سه‌ری سه‌ربازی کێشه کورد، کرۆته‌وه.\n«شان مه‌ک کۆڕمه‌ک» وته‌بێژی وه‌زاره‌تی ده‌ره‌وه‌ی ئه‌مریکا له لێدوانێک دا بۆ ڕۆژنامه‌وانان وتی: له دیداری نێوانیاندا «كۆندالیزا رایس» وه‌زیری ده‌ره‌وه‌ی ئه‌مه‌ریكا و «عه‌بدوڵا گوڵ»، وه‌زیری ده‌ره‌وه‌ی توركیا، ئه‌مریکا جه‌ختی له سه‌ر ئه‌م یه‌که کردۆته‌وه که تورکیا بۆ چاره‌سه‌ری کێشه‌ی کورد و پ.ک.ک نابی ڕێگاچاره‌ی سه‌بازی هه‌ڵبژێرێ.\nگوڵ له دیداری ڕایس دا وێڕای ئاماژه به «ئه‌گه‌ری په‌سه‌ند کرانی بڕیاری ژینۆسایدی ئه‌رمه‌نیه‌کان» له کۆنگره‌ی ئه‌مریکا وتی که ئه‌م هه‌وله، کێشه‌ی جیددی له پێوه‌ندیه‌کانی نێوان ئه‌مریکا و تورکیا ساز ده‌کات و ئێمه به توندی پێداگری له سه‌ر ئه‌مه ده‌که‌ین که ڕێگهه نه‌درێ پێوه‌ندیه‌کان له سه‌ر په‌سه‌ند کرانی بریاری ژینۆسایدی ئه‌مرمه‌نه‌کان خه‌ساری لێبدرێ.\nچاوه‌ڕوان ده‌کرا که له‌م دیداره‌دا، عه‌بدوڵا گوڵ، ڕای ئه‌رێنی ئه‌مریکا بۆ ئه‌نجامی هێرشێکی هاوبه‌ش یا لانی که‌م تورکیا به ته‌نیا بۆ سه‌ر قه‌ندیل به‌ده‌ست بێنێت، که‌چی، زانرا که ئه‌مریکا دژ به‌م بیرۆکه‌یه و ته‌نانه‌ت تورکیایی وشیار کردۆته‌وه که نابی هێرش بۆ سه‌ر باشووری کوردستان بکات.\nداوایی جێگربوونی هێزه‌کانی ناتۆ له باشووری کوردستان ده‌کرێ\nمانشێت نیوز، ناوه‌ندی هه‌واڵ: به‌رپرسی به‌شی ترانس ئاتلانتیک له ناوه‌ندی مارشاڵی ئالمانی، داوایی کرد که بۆ که‌م کردنه‌وه‌ی ئه‌گه‌ری ڕیسکی هێرشی تورکیا بۆ سه‌ر کوردستان، به‌شێک له هێزه‌کانی ناتۆ له باشووری کوردستان جێگربن.\nبه گوێره‌ی هه‌اڵێکی ئاژانسی فورات، پاش ئه‌وه‌ی که رۆبێرت گه‌یتس، وه‌زیری به‌رگری ئه‌مریکا و به‌رپرسانی تری ئه‌مریکی باسیان له ئه‌گه‌ری هێرشی تورکیا بۆ سه‌ر باشووری کوردستان له کاتی پارچه‌بوونی عێراقدا کرد، «رۆن ئاسمووس»، به‌رپرسی به‌سی ترانس ئاتلانتیکی ناوه‌ندی ماڕشاڵی ئاڵمانی، داوایی له به‌رپرسانی ڕێکخراوی ناتۆ کرد که هێزێک له باشووری کوردستان جێگیر بکه‌ن.\nکۆتایی ئه‌م هه‌فته‌یه، وڵاتانی ئه‌ندامی ڕێکخراوی په‌یمانی ئاتلانتیکی باکوور، ناسراو به ناتۆ له بروکسه‌لی به‌لژیک، بۆ باس و گفتگۆکردن له سه‌ر داهاتووی ئه‌م ڕێکخراوه و ڕۆڵه‌کانی له سه‌ده‌ی نوێدا و کۆمه‌ڵێک گۆڕانکاری له ڕێکخراوه‌که‌دا کۆده‌بنه‌وه و «ڕۆن ئاسمووس»یش به نووسینی وتارێک سه‌باره‌ت به داهاتووی ئه‌م په‌یمانه، وێرای ئاماژه به هه‌ڕه‌شه‌کانی به‌رده‌وامی تورکیا بۆ هێرش بۆ کوردستان و ئه‌گه‌ری سه‌رنه‌که‌وتنی پڕۆسه‌ی سیاسی له عێراق و پارچه‌بوونی ئه‌م وڵاته، داوا ده‌کات که به‌شێک له هێزه‌کانی ناتۆ، بۆ پاراستنی کوردستان له هه‌ر هێرش و ده‌ستێوه‌ڕدانێکی بێگانه، له باشووری کوردستان جێگر بن.\nده‌وڵه‌تی عێراق: دیپلۆماته ئێرانیه‌که ده‌زگیر کراوه\nمانشێت نیوز، ناوه‌ندی هه‌واڵ: «عه‌لی ده‌باغ»، وته‌بێژی ده‌وڵه‌تی عێراقی له لێدوانێک بۆ رۆژنامه‌انان، وتی که دیپلۆماته ئێرانیه‌که، نه‌رفێندراوه، به‌ڵکو ده‌زگیر کراوه.\n«عه‌لی ده‌باغ» له لێدوانێک بۆ که‌ناڵی سی‌ئێن‌ئێنی ئه‌مریکا، ڕایگه‌یاند که دیپلۆماتی عێرانی «جه‌لال شه‌ره‌فی» له لایه‌ن پۆلیسی عێراقیه‌وه له ناوچه‌ی سه‌وزی به‌غدا ده‌زگیر کراوه و هه‌واڵی ڕفاندنی ناڕاسته.\nناوبراو وتی که ئێمه ده‌زگیر کردنی به‌رپرسێکی باڵوێزخانه‌ی ئێرانمان له به‌غدا به «کازمی قومی» باڵوێزی ئێران ڕاگه‌یاندووه، به‌ڵام ده‌باغ» هیچ زانیاریه‌کی سه‌باره‌ت به هۆی ده‌زگیرکرانی ئه‌م ئێرانیه نه‌دا و وتی که هێزه‌کانی ئاسایشی عێراقی سه‌رگه‌رمی لێکۆڵینه‌وه له‌گه‌ڵ ئه‌م که‌سه گیراوه‌ن و لێکۆڵینه‌وه‌کان به‌رده‌وامن.\nئه‌وه له حاڵێک دایه که ئێران ئیدعایی کردبوو که «جه‌لال شه‌ره‌فی» که‌سی دووهه‌می باڵوێزانه‌ی ئێران له به‌غدا، له لایه‌ن که‌سانێک له ئه‌رته‌شی عێراق له ژێر فه‌رمانی هێزه ئه‌مریکیه‌کان، ڕۆژی یه‌کشه‌ممه، ڕفێندراوه.\nئه‌مریکا 75 میلیۆن دۆلاری بۆ پێشبردنی دێموکراسی له ئێران، ته‌رخان ده‌کات\nمانشێت نیوز، ناوه‌ندی هه‌واڵ: مێدیاکانی ئه‌مریکا ڕایانگه‌یاند که جۆرج بوش بڕی 75 میلیۆن دۆلاری بودجه بۆ «پێشبردنی دێموکراسی» له ساڵی 2008 بۆ ئێران ته‌رخان کردووه و به‌م پاره هه‌وڵی پشتیوانی و یارمه‌تی پێشبردنی دێموکراسی له‌م وڵاته ده‌درێت.\nئه‌مریکا سه‌ره‌تا له سڵی 2005 بڕی 3 میلیۆن دۆلاری پاره بۆ په‌ره‌پێدان و پشتیوانی له دێموکراسیخوازان له ئێران ته‌رخان کرد و ساڵی 2006 ئه‌م ڕێژه‌ی گه‌یانده 75 میلیۆن دۆلار و بۆ ساڵی 2008یش هه‌ر ئه‌م ڕێژه ته‌رخان کردۆته‌وه. حکومه‌تی ئێرانیش به وته‌ی خۆی، بۆ «پووچه‌ڵ کردنه‌وه‌ی ده‌ستێوه‌ردان و پیلانه‌کانی ئه‌مریکا له‌م وڵاته»، زیاتر له 12 میلیارد تمه‌نی بودجه، له پارله‌مان خواستبوو.\nئه‌مریکا جگه له‌م بڕه پاره‌یه، بوجه‌ی مێدیاکانی خۆی که ئێران، کوبا و کۆریایی باکوور ده‌که‌نه ئاماج، زیاد ده‌کات و بۆ به‌رزترکردنی ئاستی کۆمه‌ڵگایی مه‌ده‌نی ئێران و دوو وڵاتی تر و به مه‌به‌ستی په‌ره‌پێدان به ئازادی بیروڕا و مێدیا و زانیاریه‌کان، بوجه‌ی ڕادیۆ ئه‌مریکا ده‌کاته 668 میلیۆن دۆلار و ڕۆژانه 12 کاتژمێر پڕۆگرام به زمانی فارسی بڵاو ده‌کاته‌وه.\nشایانی باسه که ئه‌م بودجه 668 میلیۆن دۆلاریه که بۆ مێدیایی ئه‌مریکا به مه‌به‌ستی په‌ره‌پێدانی دێموکراسی و ئازادی زانیاری و ڕاگه‌یاندن ته‌رخان کراوه بۆ «رادیۆ ئه‌مریکا»، «رادیۆ فه‌ردا»، «ڕادیۆ ئازادی» و که‌ناڵگه‌لێک وه‌کو «ئه‌لحوڕیه»ی عێراق، سه‌رف ده‌کرێ.\nقه‌ره‌یه‌لان هه‌ڕه‌شه‌ی توندی له فه‌ره‌نسه کرد\nمانشێت نیوز، باکووری کوردستان: «موراد قه‌ره‌یه‌لان»، سه‌رۆکی کۆما کۆمه‌ڵانی کوردستان، له لێدوانێک دا بۆ ئاژانسی فورات، هه‌ره‌شه‌ی له فه‌ره‌نسا کرد و حکومه‌تی ئه‌م وڵاته‌ی وشیار کرده‌وه که چیتر کوردان نه‌خه‌نه ژێر گووشار وداوایی له کوردانی دانیشتووی ئه‌ورووپاش کرد که بێده‌نگ نه‌مێنن و خاوه‌ندارێتی له مافه دێموکراتیکه‌کانیان بکه‌ن.\n«قه‌ره‌یه‌لان» ئه‌م ده‌زگیریانه‌ی فه‌ره‌نسایی به کۆنسێپتێکی نوێی هێرشی سه‌ر کوردان له لایه‌ن ئه‌م وڵاته‌وه وه‌سف کرد وتیشی که هێرشی فه‌ره‌نسا بۆ سه‌ر کوردان و دامه‌زراوه دێموکراتیکه‌کانیان نیشانده‌ری ئه‌و ئه‌گه‌ره یه که وڵاتانی تری ئه‌ورووپاش، به‌م شێوه دژ به کوردان بجوڵێنه‌وه.\nناوبراو له درێژه‌دا وتی ئه‌م هێرشانه جیاوازیه‌کیان له‌گه‌ڵ کۆمپلۆیی نێونه‌ته‌وه‌یی ساڵی 1999 نیه که له ئاکامی دا سه‌رۆکی پ.ک.ک، گیراو ڕاده‌ستی تورکیا کراوه و سه‌ره‌رایی ئه‌وه کله ئێمه داخوازی چاره‌سه‌ری ئاشتیانه‌ی کێشه‌ی کورد له تورکیایین، تاقمێک ده‌یانه‌وێ به‌ربه‌ست له‌به‌رده‌ممان ساز بکه‌ن.\nقه‌ره‌یه‌لان ئاماژه‌ی به تیرۆری هرانت دینکیش کرد و وتی ئێمه ئاگادارین که کوردانیش بڕیاربوو بکه‌ونه به‌ر ئه‌و شه‌پۆله‌ی تیرۆر. به‌ڵام وشیاری گه‌لانی تورکیا ڕێگه‌ی له‌م مه‌ترسیه گرت، هه‌رچه‌ند دیسانیش ئه‌گه‌ری به‌ڕده‌وام بوونی هه‌یه.\nناوبراو سه‌باره‌ت به هه‌ڕه‌شه‌کانی تورکیا له‌مه‌ر ئه‌گه‌ری هێرشێک بۆ سه‌ر کوردستانی باشووریش وتی: کوردستان باشوور و باکوور و هتدی نیه و ئه‌گه‌ر تورکیا هه‌له‌یه‌کی ئاوا بکات ئه‌کات سه‌رجه‌م پارجه‌کانی کوردستان سه‌فه‌ربه‌ر ده‌بن و جوابی ئه‌م هێرشه ده‌ده‌نه‌وه. ئێتر کوردستان یه‌کگرتووه. تورکیا بۆ گه‌یشتن به به‌رژه‌وه‌ندیه‌کانی خه‌ریکی شانتاژه دژ به حکومه‌تی هه‌رێم و سه‌رکه‌وتن به ده‌ست ناهێنێ.\nقه‌ره‌یه‌لان دیسانیش سه‌باره‌ت به ئه‌ورووپا و هه‌لوێست و کرده‌وه‌یان ده‌ڵێ که تا ئێمه ده‌مانه‌وێ به ئاشتیی و دیالۆگ کێشه‌ی کورد چاره‌سه‌ر بکه‌ین، هێرش و گووشار بۆ سه‌رمان زێده‌ده‌بێت و چیتر ئه‌وه قه‌بوول ناکه‌ین و هۆشداری ده‌ده‌ین که نابی کێشه‌که ئاوا ده‌وام بکات.\nئه‌ورووپا پێویسته واز له‌م دووڕوییه بێنێت و به ئاشکرا پلانێک و ڕێچاره‌یه‌ک ڕابگه‌یێنێ و گه‌مه به ئێمه‌ش نه‌کرێت.\nقه‌ره‌یه‌لان داوایی له کۆمه‌ڵانی خه‌ڵکی کوردستانیش کرد که خاوه‌ندارێتی له دامه‌زراوه دێموکراتیکه‌کانیان بکه‌ن و به ڕێگایی ئاشتیانه به‌رگری له‌م شوێنانه بکه‌ن.\nڕێکخراوی چاوه‌دێری مافی مرۆڤ خوازیاری، ئازادی سه‌فه‌ری چالاکانی ئێرانیه\nمانشێت نیوز، ناوه‌ندی هه‌و‌اڵ: ڕێکخراوی چاوه‌دێری مافی مرۆڤ به بڵاوکردنه‌وه‌ی به‌یاننامه‌یه‌ک خوازیاری کۆتایی هێنانی حکومه‌تی ئێران به ئاسته‌نگ کردن و ڕێگه‌گرتنی سه‌فه‌ر و هاتوچۆی چالاکانی ئێرانی بۆ ده‌ره‌وه‌ی وڵات بوو و ئه‌م هه‌وڵانه‌ی مه‌حکووم و ئیدانه کرد.\n«سارا لیه ویتسۆن»، به‌رپرسی به‌شی ڕۆژهه‌ڵاتی ناوینی ڕێکخراوی چاوه‌دێری مافی مرۆڤ، وێرایی ئاماژه به ڕێگه‌گرتنی به‌ڕده‌وامی کۆماری ئیسلامی له سه‌ردانی چالاکانی سیاسی و مه‌ده‌نی ئێران بۆ ده‌ره‌وه‌ی وڵات، ده‌ڵێ: حکومه‌تی ئێران به ئاشکرا، چالاکانی مافی مرۆڤ و سیاسی و مه‌ده‌نی له پۆزیسیۆنی ده‌ستبه‌سه‌رکران له ماڵه‌کانی خۆیان قه‌رار داوه.\nناوبراو ده‌ڵێ که ئێران به‌م شێوه ڕێگه له بڵاوبوونه‌وه‌ی ڕوانگه و بیروبڕوا له‌م که‌سانه له ده‌ڕه‌وه‌ی وڵاتیش ده‌گرێ. له دواترینی ئه‌م ڕێگه‌گرتنانه‌دا، هاشم ئاغاجه‌ری، عه‌بدوڵا مۆمێنی، مه‌نسووره شوجاعی، سه‌دیقه ته‌قی نیا و فه‌رناز سه‌یفی، که له ڕۆژنامه‌انان و چالاکانی سیاسی و ژنانن، ڕێگه‌یان له سه‌فه‌رێک بۆ ئه‌مریکا گیراوه.\nته‌قی ڕه‌حمانی‌ش ڕێگه پێنه‌دراوه بچێته دانمارک و عه‌لی فه‌ره‌حبه‌خشیش پاش هاتنه‌وه‌ی له خولێکی ڕۆژنامه‌انی له هیند به تۆمه‌تی سیخوڕی ده‌زگیر کراوه و عیسا سه‌حه‌ر خیز و ئه‌همه‌د قابیلیش، ڕێگه‌یان لێگیراوه و ناتوانن له وڵات بچنه ده‌ر.\nئۆپێراسیۆنی پاریس دژ به دامه‌زراوه کوردیه‌کان به ئاماژه‌ی CIA بووه\nمانشێت نیوز، ناوه‌ندی هه‌واڵ: عه‌بدوڵا گوڵ له واشنتۆن ئاشکرایی کرد که هێرش بۆ سه‌ر دامه‌زراوه کوردیه‌کان و ده‌زگیرکرانی چه‌ند کورد له‌م رۆژانه‌ی دوایی له فه‌ره‌نسا و به‌لژیک، به ئاماژه‌ی CIA بووه.\n«عه‌بدوڵا گوڵ: وه‌زیری ده‌ره‌وه تورکیا که سه‌رگه‌رمی ئه‌نجامی سه‌ردانێکی دیپلۆماتیک له ئه‌مریکایه، ڕایگه‌یاند که: ئاشکرایه که ئه‌م هێرشانه، ته‌سادوف نین و به پێی کۆردینه و هاوکاریه‌ک له نێوان انکارا، واشنتۆن و ئه‌ورووپا ، دژ به پ.ک.ک ئه‌نجام دراون و ئێمه خۆشحاڵین له‌م هه‌وڵه‌ی ئه‌مریکا وبه‌م شێوه ئاشکرابوو که CIA له پشتی هێرشه‌کانه‌وه‌یه.\nڕۆژنامه‌ی سه‌باح چاپی ئه‌نقه‌ره‌ش نووسی که ئه‌م هێرسه بۆ سه‌ر دامه‌زراوه دێموکراتیکه کوردیه‌کانی لایه‌نری پ.ک.ک له فه‌ره‌نسه که تێیدا 16 کورد ده‌زگیر کراون، به زانیاری دانی ئیستخباراتی تورکیا، میت و CIA، ئه‌نجام دراوه و تورکیا به دانی به‌ڵگه و داخوازی فه‌رمی گه‌راندنه‌وه‌ی «ڕه‌زا ئاڵتوون» و «نه‌دیم سه‌وه‌ن» دوو سیاسته‌وانی کوردی بۆ تورکیا داوه.\nشایانی باسه که ڕۆژی 5ی شوبات، پۆلیسی به‌سی دژه تیرۆری پاریس هێرشی کرده سه‌ر ناوه‌ندی که‌لتووری ئه‌حمه‌د کایا و له ئۆپێراسیۆنێکی چه‌ند ڕۆژه دا 16 کوردی ده‌زگیر کردووه و ده‌ستی به‌سه‌ر کۆمه‌لێک به‌لگه و دۆکیۆمێنت و کۆمپیوته‌ری‌ش داگرتووه. پ.ک.ک سه‌باره‌ت به‌مه هۆشداری داوه‌ته فه‌ڕه‌نسه و وڵاتانی ئه‌ورووپی.\nکۆردینه‌ی تورک: ئه‌گه‌ر پێویست بێت سه‌باره‌ت به پ.ک.ک دیدار له‌گه‌ڵ ڕێبه‌رانی کوردیش ده‌که‌م\nمانشێت نیوز، تایبه‌ت: ئه‌دیب باشه‌ر، کۆردینه‌ی تورکیا بۆ پ.ک.ک ڕایگه‌یاند که ئه‌گه‌ر بزانێ که‌ڵکی ده‌بێت، ئه‌و ده‌توانێ سه‌باره‌ت به پ.ک.ک دیدار له‌گه‌ڵ ڕێبه‌رانی کورد له حکومه‌تی هه‌رێمی کوردستان بکات.\n«ئه‌دیب باشه‌ر» ژه‌نه‌رڵی خانه‌نشینی تورک که له لایه‌ن وڵاته‌که‌یه‌وه، ئه‌رکی کۆردیناتۆری کاروباری پ.ک.ک‌ی له میکانیزمی سێ قۆڵی نێوان ئه‌مریکا و عێراق و تورکیاوه پێبه‌خشراوه، له وه‌رچه‌رخانێک دا به که‌نالی «ئێن‌تی‌ڤی»ی ڕاگه‌یاند که ئه‌و ده‌توانێ به مه‌رجی به‌سوود بوون له به‌ربه‌ره‌کانی له‌گه‌ڵ پ.ک.ک، دیدار له‌گه‌ڵ به‌رپرسانی کورد له باشووری کوردستان بکات.\nباشه‌ر له حاڵێک دا ئه‌م لێدوانه‌ی دا که تا ئێستا ئه‌نقه‌ره و خۆشی به توندی دژایه‌تی ئه‌وه‌یان ده‌کرد که کورده‌کانیش به‌شێک بن له‌م قۆناخه و نابی داخڵی میکانیزمی سێ قۆڵی دژ به پ.ک.ک بن.\nپێشتر هه‌ر له‌م باره‌وه، «ئه‌مره تانه‌ر» موسته‌شاری ئیستخباراتی نیشتمانی تورکیا «میت» دیدارێکی له‌گه‌ڵ سه‌رۆکی کوردستان، مه‌سعوود بارزانی کردبوو. ڕێبه‌رانی کورد جه‌خت له سه‌ر وه‌لانانی چاره‌سه‌ری سه‌ربازی ده‌که‌نه‌وه و پێشنیاری ڕاگه‌یاندنی لێبوردنی گشتی و دیالۆگ ده‌که‌ن.\nتورکیا که به هیچ شێوه حازر نه‌بوو که نوێنه‌ڕی کوردان بۆ ئه‌م میکانیزمه‌ش قه‌بوول بکات، و ڕای وابوو که داخڵ بوونی کوردان له‌م چوارشێوه‌دا ده‌بێته گفتگۆ و دیالۆگی ناڕاسته‌وخۆ له‌گه‌ڵ پ.ک.ک، وادیاره پاش سه‌ردانی ئه‌مجاره‌ی راستۆن له لایه‌ن ئه‌مریکاوه، گووشاری خستراوه‌ته‌سه‌ر تا ڕێگه بۆ دیالۆگ له‌مباره‌وه له‌گه‌ل سه‌رکردایه‌تی کورد له باشوور خۆش بکات.\nله ئه‌نجامی هێرشێکی ئه‌مریکا د، 9 پێشمه‌رگه‌ی کوردستان شه‌هید بوون\nمانشێت نیوز، باشووری کوردستان: له ئاکامی هێرشێکی ئاسمانی فڕۆکه جه‌نگیه‌کانی ئه‌مریکا دا، باره‌گایه‌کی هێزی پێشمه‌رگه‌ی کوردستان له موسڵ بوو به ئامانج و له ئاکامی دا 9 شه‌هید و 5 برینداری لێکه‌وته‌وه.\nسه‌رچاوه‌کانی هه‌واڵی سه‌ر به یه‌کێتی نیشتمانی کوردستان ڕایانگه‌یاند که شه‌وی ڕابردوو هێزه‌کانی ئاسمانی ئه‌مریکا به هه‌ڵه هێرشێکیان کردۆته سه‌ر باره‌گایه‌كی هێزی پێشمه‌رگه‌ی كوردستان و له ئاکامی دا 9 پێشمه‌رگه شه‌هید و 5ی تر بریندار بوونه که برینی تاقمێکیان قورسه.\nبه‌رپرسانی هێزی پێسمه‌رگه و یه‌کیه‌تی نیشتمانی کوردستان ڕایانگه‌یاند که هه‌ر به ده‌سپێکیکی هێرشه‌که ئه‌وان پێوه‌ندیان به ئه‌رته‌شی ئه‌مریکاوه گرتووه و ئاگاداریان کردوونه و هێرشه‌که کۆتایی پێهاتووه.\nشایانی باسه که ئه‌وه یه‌که‌م هێرسی به هه‌ڵه‌ی هێزه‌کانی ئه‌مریکا به بنکه‌ی کوردان و باره‌گاکانی هێزی پێسمه‌رگه نیه و ئه‌م یه‌که‌ش نیشان ده‌دات که کۆردینه (ڕێکخه‌ری)یه‌کی پته‌و و بێ کێشه له نێوان ئه‌م دوو هێزه له کوردستان نیه.\nسه‌ره‌نجام له مه‌ککه حه‌ماس و فه‌تح له‌سه‌ر پـێـكهێنانی حكومه‌تێـكی یه‌كگرتوو ڕێـكکه‌وتن\nمانشێت نیوز، ناوه‌ندی هه‌واڵ: بۆ کۆتایی هێنان به شه‌ڕی ناوخۆ و سزاکانی نێوده‌وڵه‌تی بۆ سه‌ر حکومه‌تی فه‌له‌ستین، «مه‌حمود عه‌باس» له لایه‌ن فه‌تح و «خالید مه‌شعه‌ل» ڕێبه‌ری حه‌ماس دوێنێ به ئاماده‌بوونی پاشـاعه‌بدوڵـڵای سه‌عودیـیه ڕێـكـكه‌وتنه‌كه‌یان مۆركرد.\nبه پێی ڕێکه‌وتنی نێوان فه‌تح و حه‌ماس، حکومه‌تێکی یه‌کگرتوو له فه‌له‌ستین پێکدێت و پابه‌ندی یاسای نێوده‌وڵه‌تی و هه‌موو ئه‌و ڕێـكـكه‌وتنـنامانه‌ی ڕابردوو بێت که له لایه‌ن ساف‌ه‌وه مۆر کراوه.\nبه کڵگرتنی ده‌وڵه‌تی تازه‌ی فه‌له‌ستینی، «ئیسرائیلی»ش به فه‌رمی ده‌ناسرێت و په‌یمانه‌کانی مۆرکراوی پێشووی نێوان ئیسرائیل و فه‌له‌ستینیه‌کان ڕێزیان لێده‌گیرێت. ئیسرائیلیش به مه‌رجی وازهێنان له توندوتیژی ئه حکومه‌ته په‌سه‌ند ده‌کات.به هاتنه سه‌رکاری ده‌وڵه‌تی ئیسماعیل هانیه‌ی لایه‌نگری حه‌ماس، به هۆی نه‌ناسینی ئیسرائیل و ڕێز نه‌نان له په‌یمانه‌کانی مۆرکراوی پێشوو، چه‌ند مانگه له فه‌له‌ستین ئاڵۆزیه‌کان به‌ڕده‌وامن و یارمه‌تیه نێوده‌وڵه‌تیه‌کانیش ڕاگیراون.\n«ناوه‌ندی په‌نابه‌رانی کورد»، دامه‌زراندنی خۆی ڕاگه‌یاند\nمانشێت نیوز، ناوه‌ندی هه‌واڵ: به گوێره‌ی ڕاگه‌یاندراوێک، که وێنه‌یه‌کی به ده‌ستی ئێمه‌ش گه‌یشتووه، کۆمه‌ڵێک له کوردانی دانیشتووی وڵاتی سویس، «ناوه‌ندی په‌نابه‌رانی کورد»یان له‌م وڵاته دامه‌زراندووه.\nله ڕاگه‌یاندراوه‌که‌دا ئامانجه‌کانی دامه‌زراندنی ئه‌م ڕێکخراوه به‌م شێوه‌یه باسی لێده‌کرێ:\n1. نزیک کردنه‌وه‌ی په‌نابه‌رانی کورد له ده‌وری یه‌کتر و ئاگادارکردنه‌وه‌یان له پرۆسه‌ی په‌نابه‌ری له سویس. هه‌روه‌ها هاوکاری کردنیان له بواری کۆمه‌ڵایه‌تی و داوای په‌نابه‌ری له ڕێگه‌ی ته‌رجمه‌و و وه‌کیله‌وه.\n2. ڕاکشانی پشتیوانی ڕێکخراوه خێرخوازه‌کان و په‌یوه‌ندی کردن به ده‌سڵاتدارانی سویس و ڕێکخراوه نێونه‌ته‌وه‌ییه‌کان به مه‌به‌ستی پشتیوانی له په‌نابه‌ران و داواکانیان. ڕێکخستنی خۆپێشاندان له کاتی پێویست بۆ پێشگیری له دێپۆرت کردنه‌وه‌ی په‌نابه‌ران و پشتیوانی له داواکانیان.\nشایانی باسه که سه‌ره‌رایی ئه‌وه که هه‌اران په‌نابه‌ری کورد له تورکیا، یۆنان و ولاتانی تری ئه‌وروپا هه‌ن، به‌ڵام تا ئێستا دامه‌زراوه‌یه‌کی کوردی که ببێته تریبوونی ئه‌وان و یاخود هاوکاری، پشتیوانی و چالاکیان بۆ بکات، نه‌بووه.\nThis entry was posted on 06/06/2011 at 10:53 and is filed under مانسێت/ ڕەخنــــە, هەواڵ/وتاری کۆن.\tYou can follow any responses to this entry through the RSS 2.0 feed. You can leave a response, or trackback from your own site.


نامەیەکی مارکس بۆ پرۆدۆن کاتێک کەلە پاریسە ، داوای لێدەکات کە بەشداری لە دەستەی [عوسبەی] شیوعیدا بکات* – www.facebook.com/anarkistan.net ***** sekoy-anarkistani-kurdiy-zman@riseup.net ***** https://i-f-a.org\nنامەیەکی مارکس بۆ پرۆدۆن کاتێک کەلە پاریسە ، داوای لێدەکات کە بەشداری لە دەستەی [عوسبەی] شیوعیدا بکات*\nazadebram\tگشتی\t 16 تەموز 2020 1 Minute\nلەو کاتەوەی کە پاریس-م بەجێهێشتوە لەبیری ئەوەدام کە نامەت بۆ بنوسم بەڵام بارودۆخەکە، کە بەدەر بوون لە کۆنترۆڵم، بەربەستبوون لە نوسینیا. زیادەسەرقاڵی و بێزاریم و هاوکاتیش گواستنەوەم بۆ خانویەکی دیکە، ئەمانە هۆکارەکانی بێدەنگیم بوون، تکایە باوەڕم پێبکە.\nوێڕای هەموو ئەوانەش ئێستا بە هاوکاری دووان لە برادەرەکانم ، فردریك ئەنجلس و فلیپ جیگۆت ، Philippe Gigot ، (کە هەردوکیان لە برۆکسلن) ، کۆمیتەیەکم لە بەردەوامبوونی نامەگۆڕینەوەدا لەتەك کۆمۆنیستە ئەڵمانییەکان و سۆشیالیستەکانا ڕێکخستوە نەك هەر تەنها بۆ مەبەستی لێدوان لە پرسە زانستییەکان، هەر ئاواش بۆ پێداچوونەوەی نووسینە فرە خوێنەرەکان و پڕوپاگەندەی سۆشیالیستیی، وەکو ئامرازێێك بۆ کەڵکوەرگرتنی لە ئاڵمانیا. ئامانجی سەرەکی نامە گۆڕینەوەکانمان هەرچۆن بێت بۆ پەیوەستبوونەوەی سۆشیالیستە ئاڵمانەکانە لەگەڵ سۆشیالیستە فەرەنسی و ئینگلیزەکانا بۆ ئاگەدارکردنەوەی بێیانەکان لە بزوتنەوەکانی سۆشیالیستیی لە ئەڵمانیا و هەروەها بەئاگاهێنانەوەی ئەڵمانەکانیش لە ئەڵمانیا سەبارەت بە گەشەکردنی سۆشیالیزم لە فەرەنسا و ئینگلتەرەدا. ئا لەم ڕێگایەوە جیاوازییەکان دەتوانرێت ڕۆشناییان بخرێتە سەر، لەم بارەشدا کەسەکان دەتوانن ئاڵوگۆر لەبارەی ئایدیاکان و ڕەخنەی بێ لایەنانەیان دەستگیربێت. ئەمە هەنگاوێکە کە بزوتنەوەی سۆشیالیستیی دەبێت لە دەربڕینە ئەدەبییەکانیا بینێت تاکو لە سنوردارێتی نەتەوەیی ڕزگاری ببێت. هەروەها لە چالاکی و کاری ئێستادا بە دڵنیاییەوە زۆر بە سوودە بۆ هەموو کەسێك کە بە ئاگابێت لەم پرسانە کە لە دەرەوەن ئەوەندەی کە بە ئاگان لە پرسەکانی نێو وڵاتانی خۆیان.\nنامەکانمان هەر بە تەنها بۆ کۆمۆنیستەکان لە ئەڵمانیا، نییە، بەڵکو بۆ سۆشیالیستە ئاڵمانەکانیشە لە پاریس و لەندەنیش. لە ئێستاشدا پەیوەندیمان لەتەك ئینگلیزەکانا دروستبووە. سەبارەت بە فەرەنساش ئێمە هەموومان باوەڕمان وایە لە خۆت باشتر کەسێکی دیکە نادۆزینەوە. خۆتیش ئەوە دەزانیت ئینگلیز و ئەڵمانەکان ڕێز و تەقدیری تۆ زیاتر لە پیاوانی وڵاتەکەی خۆت دەگرن.\nئا لێرەدا تۆ مەبەستەکە دەبینیت، کە ئافراندنی گۆڕینەوەی نامەکانە بەڕێكوپێکی و زامنکردنی ڕێگاکانی دووکەوتنی بزوتنەوەی سۆشیالیستییە لە وڵاتانی جیا جیادا تاکو بەرەنجامێکی دەوڵەمەند و هەمە چەشنەی ئاوای هەبێت کە هیچ تاكێك ناتوانێت بە تەنها بەخۆی، بەدەستیبهێنێت.\nگەر تۆ پێشنیارەکانمان پەسەندبکەیت، پارەی پوولی نامەکانی کە پێت دەگات و هەروەها ئەوانەشی کە دەینێریت، لای ئێمەوە دەدرێت، چونکە ئەو پارەیەی کە کۆکراوەتەوە لە ئەڵمانیا حسابی دانی پارەی ئاڵوگۆڕکردنی نامەکانیشن لە هەردوو لاوە.\nلە ناردنی نامەکانتا تۆ ئەم ئەدرێسە لۆکاڵییە بەکاردەهێنیت: M. Philippe Gigot, 8 rue Bodenbrock. . هەر هەمان ئەدرێسیشە بۆ ناردنی ئەو نامانەی کە لە برۆکسل-وە دەنێررێت.\nپێویستم بەوە نییە ئاماژە بەوە بکەم کە هەموو نامە ئاڵوگۆڕکراوەکان لە لایەنی تۆوە، دەبێت تەواو زۆر نهێنیانە بن، چونکە پێویستە زۆر بە ئاگا بین لە کەشفنەکردنی برادەرکانمان لە ئەڵمانیا.\nتکایە بە زویی وەڵامبدەرەوە، هەروەها متمانەی دڵسۆزی برادەرایەتیمان قەبوڵ بکە.\n*بەداخەوە ئەوەی کە لە ئەدەبیاتی مارکسیی و ئەنارکییستیدا دەردەکەوێت تەنها ئەم نامەیە و وەڵامەکەی پرۆدۆنە بۆ مارکس، نەك هەر لە زمانی ئینگلیزیی بەڵکو لە زمانی ئیتالیی و فەرەنسیشدا. کاتێکی زۆرم بۆ دۆزینەوەی نامەکانی دیکەی نێوانیان، تەرخان کرد بەڵام لەم دوانەی کە لەبەردەستدایە چ نامەیەکی دیکەیانم بەرچاو نەکەوت. تەنانەت دوو هاوڕێم ئەرشێف و ئەدەبیاتی ئەم دوو ئاراستە سیاسییەی لە ئەدەبیانی ئیتالی و فەرەنسی-دا پشکنی، ئەوانیش هیچی دیکەیان لەم دوو نامەیە زیاتر نەبینی.\nجێگای سەرسوڕمانە، چونکە نامەکانی هەردوکیان ئاماژە بەوە دەکەن کە نامەی دیکە لە نێوانی هەردوکیاندا ئاڵوگۆڕ کراون. دوای ئەوەش ناکرێت لە ماوەی 19 ساڵدا ( 1846 تاکو 1865 ) کە پرۆدۆن مردووە نامەی دیکە لە نێوانیانا نەبووبێت.\nهۆکاری دەرنەکەوتنی نامەکانی دواتریان زۆر ناڕوونە. رەنگە بگەڕێتەوە بۆ چەند هۆکارێك کە لەوانە ڕەنگە بە هۆکارێك ئەو نامانە لە ئەرشێف دەرهێنرابێتن و لەناوبرابن ، یاخود ڕەنگە هەر لە سەرەتادا ئەرشێف نەکرابن ، ڕەنگیشە هۆکاری دیکە هەبێت کە بۆ من لە ئێستادا، ئاشکرا نییە.\nدیارنەمانی نامەکانی دیکەی نێوانی مارکس و پرۆدۆن هەرچی هۆکارێکی هەبێت جێگای داخە و شاردنەوەی شاکارێکی هزریی گرنگی ئەم دوو مەزنە پیاوەن کە هەر یەکەیان سەبارەت بە هزر و ڕێڕەوی خۆیان، ڕۆڵی گەورە و شوێنی دیاریکراوی خۆیان هەبووە و هەیە. وەرگێڕ.\nبڵاوكراوه‌ته‌وه 16 تەموز 2020\nPrevious Post Why anarchism isn’t a popular idea\nNext Post ژنکوشتن لە تورکیا


چاوەدێرانی مافی مرۆڤ: بەرپرسانی ڕێژیم دەبێ بێلایەنانە سەبارەت به ئیدعای ئەشکەنجەی چالاکانی ژینگەپارێز لێکۆڵینەوە بکەن\n12:25 - 18 رێبەندان 2718\nکوردستان میدیا: لە حاڵێکدا موحاکمەکردنی چالاکانی ژینگەپارێزی لە ئێراندا درێژەی هەیە، که چاوەدێرانی مافی مرۆڤ داوایان لە بەرپرسانی ڕێژیمی کۆماری ئیسلامی کردووە، کە خێرا سەبارەت به ئیدعای ئەشکەنجەکرانی چالاکانی ژینگەپارێزی لێکۆڵینەوەیەکی بێلایەنانە و ڕوون ئەنجام بدەن.\nبەپێی ئەو هەواڵەی کە لە ڕێگەی سەرچاوەیەکی ئاگادارەوە لە یەکەمین کۆبوونەوەی دادگای تاوانبارانی دۆسییەی ژینگەپارێزی کە لە ١٠ی ڕێبەنداندا بەڕێوە چوو، به دەستی چاوەدێرانی مافی مرۆڤ گەیشتووە، لەو کۆبوونەوەیەدا و لە کاتی موحاکمەدا یەکێک لەو چالاکە ژینگەپارێزییانه باسی لەوە کردووە، کە ئەوان ئەشکەنجە دراون و ناچار کراون دان به تاوانەکانیاندا بنێن.\nلەم پێوەندییەدا، مایکل پیج، بەڕیوەبەری بەشی ڕۆژهەڵاتی ناوینی چاوەدێرانی مافی مرۆڤ، ڕۆژی چوارشەممە، ١٧ی ڕێبەندان وتوویەتی: باڵاترین بەرپرسانی ڕێژیمی ئێران دەبێ ئیدعای ئەم ئەشکەنجەکرانە بخەنە بەر لێکۆڵینەوە و بە زووترین کات ئەو چالاکانه ئازاد بکەن و کۆتاییی به پێشێلکردنی ئاشکرای مافی مرۆڤ بێنن.\nهەر لەم پێوەندییەدا، لێئۆناردۆ دیکاپێریۆ، ئەستێرەی ناوداری سینەما و چالاکی ژینگەپارێز به بڵاوکردنەوەی تویتێک پشتیوانی خۆی لەم چالاکە ژینگەپارێزییانه دەربڕیوە.\nناوبراو لە تویتەکەیدا نووسیویەتی: چالاکان و پارێزەرانی ژینگەپارێزیی بەردەوام لە هەموو دنیادا به شێوەی نادادپەروەرانە دەسبەسەر دەکرێن. ئێمە دەبێ لەگەڵ ئەوانەیدا بین کە گیانیان بۆ پاراستنی داهاتووی هەسارەی ئێمە و دانیشتووانی ئەم هەسارەیە دەخەنە مەترسییەوە.


کاتژمێر١١ی پێش نیوەڕۆ لە ١ی ئایاری ٢٠٢٢کرێکارانی ژینگەپارێز لەناوپارکی بازاڕ لە ڕانیەگردبونەوە - ماڵپەڕی ئەڵتەرناتیڤی شورایی\nکاتژمێر١١ی پێش نیوەڕۆ لە ١ی ئایاری ٢٠٢٢کرێکارانی ژینگەپارێز لەناوپارکی بازاڕ لە ڕانیەگردبونەوە\nبەبۆنەی ١ی ئایار جەژنی كرێكارانی جیهان\nئێمە وەك ژینگە پارێزانی ڕاپەڕین ڕایدەگەیەنین لەبری پیرۆز بایی و دڵنەوایی كرێكاران\nبەهۆی كۆتایهاتنی تەندەری كۆمپانیاكانی پاككردنەوە و خەمساردی حكومەت لە نوێ كردنەوەی تەندەر لە دەڤەری ڕاپەڕین نزیكەی هەزار كرێكار لە شۆفێر و چاودێر و ژینگە پارێز و كارمەندان بێ كار بوون و چونەتەوە ماڵەوە لە كاتێكدا مووچەی ٦٠ ڕۆژی ڕابردوومان پێنەدراوە ،بەداخەوە لەبری گێڕانی شیرینی و پێدانی گوڵ بە بەرۆكی كرێكاران خەبەری بێكاربوونمان ڕادەگەیەنین.\nودەسەڵاتی حكومڕان بەبەرپرسیار دەزانین كە تا ئەم ساتە وەختە ئایندەی كاركردنمان دیار نیە هەروەها بەم بۆنەیەوە داواكارین بەزوترین كات تەندەری كۆمپانیاكانی پاككردنەوە ڕابگەیندرێت و مافە سەرەتاییەكانی كرێكارانی تێدا دەستەبەر بكرێت كە خۆی لەم چەند خاڵەدا دەبینێتەوە.\n١- دەستەبەركردنی تەواوی كارمەندان و ژینگەپارێزان و شۆفێران گەڕاندنەوەی مافە داراییەكان لەكاتی پێویست .\n٢– بەرزكردنەوەی مووچەی تەواوی ژینگە پارێزان بەشێوەیەك هاوتا بێت بە كرێكارانی گرێبەستی شارەوانیەكان لە سنووری ئیدارەی ڕاپەڕین.\n٣- هەروەها ڕەتكردنەوەی ئەو داوایەی گوایە كرێكاران كەمدەكرێنەوە و بەشێكیان لە تەندەری داهاتوو دەنێردرێنەوە بۆ ماڵەوە تا باری دارایی حكومەت سوك بێت.\n٤- دابینكردنی تەواوی پێداویستیە سەرەتاییەكانی ژینگە پارێز بۆ خۆ پارێزی لە نەخۆشی و پیسی .\n٥- پێدانی مووچەی كرێكاران لە كاتی خۆیی و بێ دواكەوتن .\nهەروەها داواكارین هەر كۆمپانیایەك ئەم تەندەرە وەر دەگرێت ڕەچاوی ئەم خاڵە بنەڕەتیان بكات بۆ جێبەجێكردن هەروەها حكومەت و لایەنە پەیوەندیدارەكان چاودێرێكی چڕی جێبەجێكردنی بكەن تا مافە سەرەتاییەكان جێبەجێ بكرێن.\nژینگە پارێزانی ڕاپەڕین ١ی ئایەری ٢٠٢٢


میدیای فەڕەنسا: ئەردۆغان دەیەوێت شکۆی شکاوی دەریای ناوەراستی لە ئازەربایجان بەدەستبهێنێتەوە : چاوی گەل\nمیدیای فەڕەنسا: ئەردۆغان دەیەوێت شکۆی شکاوی دەریای ناوەراستی لە ئازەربایجان بەدەستبهێنێتەوە\nنوسەر : chawigal لەبەرواری : تشرینی یەکەم - 4 - 2020\nمیدیاکانى فەڕەنسا هێرش دەکەنە سەر سەرۆک کۆمارى تورکیاو بە شکستخواردوو وەسفى دەکەن و بە هەڵگیرسێنەرى شەڕی ئازەربایجان و ئەرمینیا تۆمەتبارى دەکەن.\nرۆژنامەی ” لیبراسیۆن”ی فەرەنسی لە راپۆرتێکدا بڵاویکردوەتەوە، رەجەب تەییب ئەردۆغانی سەرۆکی تورکیا دەیەوێت لەڕێگای هەڵگیرساندنی جەنگی نێوان ئەرمینیا و ئازەربایجان و لە بەرەی کاراباغەوە شکۆی شکاوی رۆژهەڵاتی دەریای ناوەڕاستی بەدەستبهێنێتەوە، ئەویش دوای ئەوەی لەژێر گوشاری ئەوروپاییەکان و بەتایبەتیش فەرەنسادا ناچار بوو لەو ناوچەیە پاشەکشە بکات.\nپێگەی ئاژانسی “مۆنت کارلۆ”ی فەرەنسی لە رۆژنامەی لیبراسیۆنەوە گواستوویەتییەوە کە نووسەر ئەلێکساندەر شوارتزبرود ئامادەی کردووە و دەڵێت ” ئەردۆغان باس دەزانێت ئەو هەرێمە زۆر ئاڵۆزە و ئەوروپاییەکانیش هەموومیان وەکو یەک بەرژەوەندیان تێیدا نییە”.\nرۆژنامە فەڕەنسییەکە ئاماژەى بەوەشکردوە، بڵاوبوونەوەی بەکرێگیراوی سوری لایەنگری ئەنقەرە لە ریزی هێزە ئازەرییەکاندا، باشترین بەڵگەیە لەسەر تێوەگلانی ئەردۆغان ( کەتاراددەیەکی زۆر کلیلی چارەسەری هەرێمەکەی پێیە)، لەو شەڕەی هەفتەیەکە لە ناوچەی قەوقاز هەڵگیرساوە.\nهاوکات رۆژنامەی “لۆفیگارۆ”ی فەرەنسیش بڵاویکردەوە کە لەوەتی لەساڵی ١٩٩٤ وە ئاگربەست لەنێوان ئازەربایجان و ئەرمینیا راگەیانراوە، هیچ هێزێکی جیاکەرەوە یان چاودێر لەسەر سنورە ناکۆکی لەسەرەکانی نێوان باکۆ و یەریڤان نەبووە، هەر ئەوەش ڕێگەی خۆشکردووە بۆئەوەی تورکیا بتوانێت جارێکی تر ئاگری شەڕی ناوچەکە خۆش بکاتەوە.\nلەکۆتایی مانگى رابردوودا جارێکى تر شەڕو ئاڵۆزی لەنێوان ئازەریاجان و ئەرمینیا دەستیپێکردو تائێستا بەدەیان کەسیان لەیەکتر کوشتووە، تورکیاش هەر لەسەرەتاوە پشتیوانى سیاسى و سەربازى لەدژى ئەرمینیا بۆ ئازەربایجان راگەیاند.


نووچە نێت | ڕاستگۆیی بێ لایەنی| هەڵوگۆڕکردنى کاڵاى بازرگانى لە نێوان تورکیا و ئەرمینیا دەست پێدەکاتەوە\nهەڵوگۆڕکردنى کاڵاى بازرگانى لە نێوان تورکیا و ئەرمینیا دەست پێدەکاتەوە\nDecember 2021 30 - 23:46:54\nساڵی رابردوو به‌هۆی ئه‌وه‌ی ئه‌نقه‌ره پاڵپشتی ئازه‌ربایجانی كرد، حكومه‌تی ئه‌رمینیا قه‌ده‌غه‌كردنی له‌سه‌ر هاورده‌كردنی كاڵای توركی له هه‌ڵگرت.\nئه‌مڕۆ پێنجشه‌ممه (30)ی كانوونی یه‌كه‌می (2021) ماڵپه‌ڕی (ئاڕتی) بڵاویكرده‌وه، وه‌زاره‌تی ئابووری ئه‌رمینیا رایگه‌یاند، له‌سه‌ر داواكاری كۆپمانیاكانی وڵاته‌كه‌مان قه‌ده‌غه‌كردنمان له‌سه‌ر كاڵای توركی هه‌ڵگرت.\nسه‌باره‌ت به واده‌ی دیاریكراویش بڕیاره‌كه له‌مڕۆوه ده‌چێته بواری جێبه‌جێكردن، به‌ڵام له‌سه‌ره‌تای داهاتی ساڵی داهاتوو كۆمپانیا ناوخۆییه‌كان كاڵا جۆراوجۆره‌كان له توركیا هاورده ده‌كه‌ن.\nله لایه‌كی تره‌وه كۆمپانیای فڕۆكه‌وانی ئه‌رمه‌نی و وه‌زاره‌تی به‌ڕێوه‌به‌رایه‌تی هه‌رێمه‌كان رایانگه‌یاندووە، ده‌سته‌ی فڕۆكه‌وانی مه‌ده‌نی ئیتاڵی رێگه به‌و كۆمپانیایانە دەدات سه‌ره‌تای ساڵی داهاتوو گه‌شته‌كانیان ده‌ست پێبكه‌نه‌وه.\nئارام ئه‌نانیان سه‌رۆكی ئه‌نجومه‌نی كۆمپانیای فڕۆكه‌وانی ئه‌رمینیا ڕاگه‌یاند، "دوای به‌ده‌ستهێنانی ره‌زامه‌ندی حكومه‌تی ئه‌رمینیا، چاوه‌ڕوانی ره‌زامه‌ندی حكومه‌تی توركیا ده‌كه‌ین بۆ ئه‌وه‌ی گه‌شته ئاسمانییه‌كان ده‌ستپێ بكه‌نه‌وه."\nله مانگی تشرینی یه‌كه‌می ساڵی رابردوو حكومه‌تی توركیا له شه‌ڕی كه‌ره‌باغ پاڵپشتی ئازه‌ربیجانی كرد، ئه‌رمینیا په‌یوه‌ندییه‌كانی له‌گه‌ڵ توركیا بچڕاند.


سه‌ره‌تای جیابوونه‌وه‌ی شیوعیه كوردستانیه‌كان بوو، پشێویه‌كی زۆر كه‌وتبوه ناو ڕێكخستنه‌كان. له زۆربه‌ی شارو شارۆچكه‌كان كۆمه‌ڵی هاوڕێ ده‌ستیان به‌سه‌ر باره‌گاو سه‌یاره‌و چه‌ك و تفاقی حیزب داگرت، به‌مه‌به‌ستی جیابوونه‌وه .\nله‌وكاته نیوه‌ڕۆیه‌ك له ماڵی هاوڕێیه‌ك بۆ خواردنی نانی نیوه‌ڕۆ هاوڕێ (عه‌زیز) و چه‌ند هاوڕێیه‌كی كۆمیته‌ی پارێزگاو چه‌ند به‌رپرسێكی عه‌سكه‌ری و منیش ئاماده‌بووم .\nله میانه‌ی گفنوگۆكردن قسه‌وباس هاته سه‌ر شیوعیه كوردستانیه‌كان. یه‌ك له هاوڕێ به‌رپرسه عه‌سكه‌ریه‌كان ڕوی ده‌می كرده هاوڕێ (عه‌زیز)و ووتی: هاوڕێ به‌خۆت ده‌زانی ئه‌وانه‌ی ده‌یانه‌وێ جیا ببنه‌وه، چه‌ك و سه‌یاره‌كی زۆری حیزبیان ده‌ست به‌سه‌رداگرتوه و بردویانه ئه‌گه‌ر ڕێگامان بده‌یت ئه‌وا ئێمه ئه‌توانین شه‌وێك به‌سه‌ریاندابده‌ین وهه‌موو ئه‌و سه‌یاره‌و چه‌كانه‌یان به‌شه‌ر لێوه‌رگرینه‌وه .\nهاوڕێ (عه‌زیز محه‌مه‌د) له وه‌ڵاما ووتی: هاوڕێ ئه‌وه تۆ چی ئه‌ڵێی، ئه‌ته‌وێ له‌سه‌ر هه‌ندێ چه‌ك و سه‌یاره، خوێنی هاوڕێیانی دوێنێت بڕێژیت. ئاخر ئه‌وه چۆن ئه‌بێت. لێیانگه‌ڕێن، حیزبێك ئه‌گه‌ر به چه‌ند سه‌یاره‌یه‌ك و پارچه چه‌كێكی دزراو بوون به حیزب یاخوا پیرۆزیان بێت. حیزبێكیش ئه‌گه‌ر چه‌ند سه‌یاره‌یه‌ك و پارچه چه‌كێك لێدزرا، له ناوچوو، یاخوا هه‌ر له‌ناوچێ ..


Kurdistan Agriculture: حكومەتی هەرێمی كوردستان پلانێكی دیكەی "ستراتیژی" بۆ كشتوكاڵ دادەنێ\nحكومەتی هەرێمی كوردستان پلانێكی دیكەی "ستراتیژی" بۆ كشتوكاڵ دادەنێ\nبەرپرسانی وەزارەتی كشتوكاڵ لە هەرێمی كوردستان، بە بەستنی كۆنفرانسی پارێزگاكانەوە سەرقاڵن و لە كۆنفرانسەكانی هەولێر و سلێمانی و دهۆكدا، كە ئامادەكاریین بۆ دانانی پلانێكی ستراتیژیی كشتوكاڵی دیكە، دانیان بە شكستخواردنی پلانە پێنج ساڵییەكەی پێشوودا نا.\nحكومەتی هەرێمی كوردستان، 5 ساڵ لەمەوبەر و بە بەشداریی چەند وەزارەتێكی پەیوەندیدار، پلانێكی ستراتیژی بۆ پێشخستنی كەرتی كشتوكاڵ و بەرزكردنەوەی ئاستی بەرهەمهێنانی كشتوكاڵی راگەیاند كە دەبووایە بەگوێرەی پلانەكە ئەمساڵ ئەنجامەكەی رابگەیێنرێ، كەچی ئێستا بەرپرسانی كشتوكاڵ خۆیان بە دانانی پلانێكی دیكەوە سەرقاڵكردووە.\nد.جەمال فوئاد، وەزیری پێشووتری كشتوكاڵ، باسی هۆیەكانی "شكستخواردن"ی ئەو پلانە دەكات و دەڵێ ئەوانەی پلانەكەیان دانابوو "زۆر لە كشتوكاڵ شارەزا نەبوون، شتی وا خەیاڵییان لەو پلانەدا دانابوو كە نەدەتوانرا لەسەر ئەرزی واقیع جێبەجێ بكرێ".\nجەمال فوئاد پێیوایە پلانداڕێژەران گرنگترین خاڵیان لەو پلانەدا لەبیركردووە كە ئەویش "دانانی كارگەی بەرهەمە كشتوكاڵییەكان بوو"، چونكە وەك ئەو گوتی "دانانی كارگە تاكە رێگایە بۆ گەڕانەوەی جوتیار بۆ گوندەكەی، بەڵام یەك كارگە دروستنەكرا".\nد.جەمال فوئاد، كە ساڵانێك وەك راوێژكاری پێشكەوتوو لە وڵاتانی عەرەبی كاریكردووە و لەسەردەمی دوو ئیدارەییشدا لە سلێمانی وەزیری كشتوكاڵ بووە، پێیوایە شارەزوور و پشدەر "پێویستیان بە 8 كارگەی بەرهەمی كشتوكاڵی هەیە، بۆ ئەوەی دەیان گوند بە تەواوی مانا ئاوەدان ببنەوە و هەر چوار وەرزەكە بەرهەمی ناوخۆییان هەبێ نەك تەنیا دوو مانگ".\nنەدەكرا ئەو پلانە ستراتیژییە بەو دەردە نەچێ؟ وەڵامی ئەو پرسیارە بەلای د.تاڵب موراد، راوێژكاری ئەنجوومەنی وەزیران بۆ ئاسایشی خۆراك و ئاو، هێندە قورس نییە. بەڵام ئەو پرسیارێكی دیكە دێنێتە پێشەوە "ئەی پارەی بۆ خەرجكرا؟ خۆ پلان لەسەر كاخەز جوانە". ئەو راوێژكارە باسی ستانداردێكی نەتەوە یەكگرتووەكان دەكات بۆ ئاسایشی خۆراك كە پێویستی كردووە لەسەر وڵاتانی جیهانی سێ و دەڵێ "پێویستە هەر وڵاتێك 10%ی بودجەكەی بۆ كشتوكاڵ دابنێ، بەڵام ئەوەندەی من بزانم لێرە 2% كەمتریشی بۆ دانرابوو".\nد.تاڵب موراد، نیگەران بوو لەوەی هیچ پرس و رایەك بەو نەكراوە لە پلانەكاندا و دەڵێ چەند جار بینیویەتی لە رۆژنامەكان كە گوایە 80%ی پلانەكە تەواو بووە. هەروەها دەڵێ "لەگەڵ بایز تاڵەبانی، وەزیری دارایی دانیشتم و پێمگوت چەندتان پارە بۆ ئەو پلانە ستراتیژییە خەرجكردووە، گوتی یەك دینار خەرج نەكراوە".\nتاڵب موراد كە ساڵانێكی درێژ لە رێكخراوی خۆراك و كشتوكاڵی سەر بە نەتەوەیەكگرتووەكان FAO لە وڵاتانی باكووری ئەفریقا كاری كردووە، روودەكاتە بەرپرسانی وەزارەتی كشتوكاڵ كە بە دانانی پلانێكی نوێوە سەرقاڵن و دەڵێ "ئەگەر 10%ی بودجەی بۆ دابین نەكرێ، هیچیان پێناكرێ". ئینجا لە بارەی پلانە نوێیەكەی كشتوكاڵەوە گوتی "تەنیا دەفتەرێكی جوان دەبێ".\nوەك بەرپرسان و شارەزایان باسیدەكەن، 5 ساڵ لەمەوبەر بە دەستپێكردنی ئەو پلانە، جموجۆڵێك لەڕووی دروستكردنی خانووی پلاستیكی و وەرگرتنەوەی دانەوێڵەی گەنم و جۆ و دابینكردنی كرێی گواستنەوەی بەرهەمی كشتوكاڵی جوتیاران بۆ عەلوە دەستیپێكرد، بەڵام ئامانجە سەرەكییەكانی خۆی نەپێكا لەڕووی زیادكردنی بەرهەمی خۆماڵی و داخستنی دەرگاكانی هاوردەكردنی سەوزە و میوە.\nبەڕێوەبەری كشتوكاڵی سلێمانی، كۆتایی ماوەی پلانە ستراتیژییەكەی راگەیاند و هاوكات دانی بەوەشدا نا كە ئەو پلانە شكستی هێنا. فەرەیدون عومەر دەڵێ لە بەرهەمهێنانی گۆشت و میوەدا گەیشتینە 50%، لە بەرهەمهێنانی سێو و قەیسی و هەڵوژە و سەوزەدا گەیشتینە نزیكەی 30%، بەڵام لە گەنمدا لە هەرسێ پارێزگاكە ساڵی پار گەیشتینە 500 هەزار تۆن لە ساڵێكدا كە هەرێمی كوردستان هەر ئەوەندەی پێویستە، بەڵام كەموكوڕی پلانەكە ئەوەبوو كە پێویستە زیاتر لە 500 هەزار تۆن بەرهەمبهێنێ".\nفەرەیدون عومەر، باسی ئامادەكارییەكانی پلانی نوێی كشتوكاڵی دەكات و پێیوایە جیاواز دەبێ لە پلانی پێشوو "ئەمجارە هەر پارێزگایە و لە رێگەی كۆنفرانسێكەوە لە پێویستییەكانی دەكۆڵینەوە، دواتر راسپاردەكانی لە كۆنفرانسێكی سەرەكیدا دەكرێنە پلانێك".\nكەرتی بیناسازی و وەبەرهێنان، زۆرترین پانتایی ئەو پێشكەوتنەی داگیركردووە كە بەرپرسانی حكومەتی هەرێمی كوردستان بەردەوام جەختی لێدەكەنەوە. بەڵام بە بڕوای شارەزایان، ناكرێ باسی پێشكەوتن بكرێ، ئەگەر كەرتی كشتوكاڵ پێشنەكەوێ .\nد.جەمال فوئاد دەڵێ "عەیبەی گەورە ئەوەیە دوای 5 ساڵ كاركردن توور لە دەرەوە بهێنی، گێزەر لە ئوسترالیاوە بهێنی، لە كاتێكدا بەرهەمهێنانی گێزەر زۆر ئاسانە، ئاگادارم ساڵانە چەند ملیار دۆلار دەچێتە گیرفانی جوتیارانی ئێرانی و توركی و سووری".\nباسی ساڵانی پێش پلانەكە دەكات و پێیوایە لانیكەم هەندێك كارگە هەبوون "كوا كارگەی چەوەندەری قلیاسان و رۆنی عەربەت؟ عەیب نییە خەڵك لە گوندەكانی شارباژێڕ و شارەزوور ماست و شیری ئێرانی بكڕن؟".\nبەبڕوای ناوبراو، كاتێك حكومەت 8 كارگە لە شارەزوور و شارباژێڕ دەكاتەوە، دەبێ دوو ساڵی سەرەتا باجی قورس بدات و زەرەر بكات "بەڵام دواتر دەكەوێتە سەرقازانج و تێدەگات چ كارێكی گەورەی ئەنجامداوە".\nزۆربەی بەرپرسان، هۆكاری شكستخواردنی پلانە ستراتیژییەكەی كشتوكاڵیان بۆ تەرخاننەكردنی بودجە گێڕایەوە، بەڵام دلێر تاریق، وتەبێژی وەزارەتی دارایی دەڵێ پێویستە كاتێك پلانێك دادەنرێ "بڕی بودجەی پێویستی تێدا دیاری بكرێ". ئەو قسەیە لەكاتێكدایە كە پلانە پێنج ساڵییەكەی حكومەت بەوردی بودجەی پێویستی بۆ جێبەجێكردنی پلانەكە دیاری كردبوو.


ڤیدیۆ... چۆن لەگەڵ خەڵكدا هێمن بین\n2016-11-06 [12:46 PM]\nرێكخراوی هیوا فاوەندەیشن كە دامەزراوەیەكی قازانج نەویستی سەربەخۆییە، لەدرێژەی چالاكییەكانیدا كاری وەرگێڕانی بۆ بەرهەمێكی ڤیدیۆیی بەناوی (چۆن هێمن بین لەگەڵ خەڵكدا) كرد.\nلەم ڤیدیۆییەدا ئەوە خراوەتە رو كە دەبێت تاك بەرامبەر هەڵسوكەوتی ئەوانی دی خۆڕاگربێت و لەپاڵنەرەكانی هەر كردار‌و هەڵسوكەوتێك بكۆڵێەوە كە بەرامبەری دەكرێت.\nلەم بەرهەمەدا هاتوە "یەكێك لەرێگا سەرەكییەكان بۆ خۆ هێوركردنەوە ئەوەیە كە خۆڕاگربیت تەنانەت لەكاتە سەختەكانیشدا، تا ئەو كاتەی بۆت دەردەكەوێت جیاوازی نێوان كرداری كەسەكان‌و مەبەستیان لەئەنجامدانی ئەو كردارانە چیبووە، ئەم بنەمایە لەیاساشدا بونی هەیە‌و لەجیاوازی نێوان كوشتنی بەمەبەست و كوشتنی بێ مەبەستدا رون دەبێتەوە".\nهەروەها ئەوەش خراوەتە روو كە لەو روداوانەی توڕەمان دەكەن زۆركات بەئاسانی بەهەڵەدا دەچین و هەندێك نیاز دەبینین كە بوونیان نەبووە، شتەكان گەورە دەكەین و رووبەڕووی یەك دەبینەوە، ئەمە لەكاتێكدا لەراستیدا پێویست بە تووڕەبوون و توندوتیژی ناكات.\nلەم بەرهەمەدا ئەوە دەخرێتە روو كە بوونی حاڵەتێكی دەروونی نەخوازراو و رقبونەوە لەخود وادەكات لە هەڵسوكەوتی بەرامبەر بەگومان بین و وا هەستدەكەین خەڵك بەئەنقەست ئێمەیان كردۆتە ئامانج.\nلەم ڤیدیۆییەدا هاوكێشەیەكی فەیلەسوفی فەڕەنسی ئیمیلۆ گوس چاختین خراوەتە روو بۆ هێمنكردنەوەی مرۆڤ بەرامبەر خەڵكە بێزاركەرەكاندا.\nدواجار لە ڤیدیۆییەكەدا ئەوە دەخرێتە روو كە چۆن دەكرێت هەڵچونەكانمان بەرامبەر كەسانی بێزاركەر بگۆڕین بەبەزەیی.\nرێكخراوی هیوا فاوەندەیشن ساڵی 2013 لەلایەن هیوا رەوفەوە لە شاری سلێمانی دامەزراوە، كار دەكات بۆ گەشەپێدانی تواناكانی خەڵك لەرێگەی بڵاوكردنەوە و پشتگیریكردنی بابەتی داهێنەرانەی پەروەردەییەوە، ئەمەش بە وەبەرهێنان لەسەرمایە مرۆییەكانی كۆمەڵگاكەمان دەزانێت.\nئامانج لەم كارە گەیشتنە بە ئەنجامی ئەرێنی لە نەوەكانی داهاتوودا و یارمەتیدانی تاكەكانی كۆمەڵگەیە بە ئافرەت و پیاوەوە بۆ پێشخستنی تواناكانیان و گەیشتن بە ئامانجە بەنرخەكانیان.\nکلیک بکە بۆ بینی ڤیدیۆکە\nئەم هەواڵە 8800جار خوێندراوەتەوە


14:21 - 3 خاکەلێوه 2719\nبەپێی ڕاپۆرتی گەیشتوو بە ئاژانسی هەواڵدەریی کوردپا، لە چەند ڕۆژی ڕابردوودا، بە تایبەتی لە نەورۆز و ساڵی نوێیدا، هێزە ئیتلاعاتییەکان ئەندامانی بنەماڵەی چالاکانی سیاسی لە شاری \_"گوگتەپە\_" سەر بە شاری مەهاباد، بانگهێشت و هەڕەشەیان لێکردوونە کە لە ڕێوڕەسمی نەورۆز بەشداری نەکەن.\nبە وتەی سەرچاوەیە ئاگادار، سەرەڕای بانگهێشت و هەڕەشەی هێزە ئیتلاعاتییەکان، دوو کەس لە دەستوپەیوەندییەکانی حکوومەتی بە ناوەکانی \_"ب. ج. ئا\_" و \_"ج.ج.ئا\_" لە شاری گۆگتەپە، لەگەڵ هێزە ئیتلاعاتییەکان بە ناو خەڵکدا، گەڕاون و پێیان ڕاگەیاندووە کە نابێت هیچ جۆرە چالاکییەک لە ڕێوڕەسمی نەورۆز دابکەن.


ڕیفراندۆم و ئەگەرێکی چاوەڕوانکراو (بەشی چوارەم)\nMonday, 09.07.2020, 23:54\nسێھەم: دورایی جیھانی\nکێشەی کورد، کێشەیەکی جیھانی و نێودەوڵەتیە. یەکێک لە ھەرەزەرەرمەندەکانی دروستکردنی دەوڵەت نەتەوە، گەلی کوردبوە. زۆرکەس بێ بەرپرسیاری و ناھەستیارانە نزیکی کێشەی کوردو ھەبوونی نەتەوەیی کوردان و گەلانی کوردستان دەبنەوە. کاتێک دەوڵەت نەتەوە دەمەزراو بوە ڕاستیەکی پێکھێنراو، دەوڵەت بۆ عەرەبەکان، تورکەکان، و فارسەکان دروستکراو بەشێوەی سیاسی و یاسایی لە ئاستی جیھانیدا ناسێنران و پێگەیان دیاریکرا. ئەو دەوڵەتانەی دروستکران بۆ پاراستنی باڵادەستی ووڵاتانی زلھێزو پارێزەری بەرژەوەندیەکانی ئەوان بوون. تەنیا بێبەشی گەورە لەو پڕۆژەیەی دەوڵەت نەتەوەدا، کوردان بوون،کە سڕینەوەو لێسەندنەوەی ناسنامەی بوون و نەتەوەیی گەلی کوردبوو. بەوپێیەش، ئەوسیاسەتەی پەێڕەوکرا، سڕینەوەو پاکتاوکردن بوو. ھۆکارەکەشی تەنیا دەستگرتن بەسەر نیشتیمانی کوردستان و سەروەت و سامانەکەیەتی.\nئەو سیاسەتەشیان لەڕێی کوشتار پاکتاوکردن و ھەڵکەندنی خەڵکە ڕەسەنەکەی ناوچەکەیە لەزێدی خۆی و ئاوارەکردنیەتی. بەوشێوە سیاسەتی ئاسمیلە( وەک خۆلێکردن) و پاکتاویان لەسەر گەلی کورد پەیڕەوو جێبەجێکرد. ھەرچیشیان لەسەر گەلی کورد بەڕێوەبرد، بەشێوەیەکی ئاسایی و سانایی لەبەرچاوی بڕیاربەدەستانی سیاسەتی جیھانی بەڕێوەبردو ئەوانیش چاوی خۆیان لەبەرامبەر ئەو دەسکەوت و قازانج و باڵادەستیانەی دەستیان دەکەوێت، نوقاندوە. سیاسەتێک کەلەسەر کوردان بەڕێوەدەبرێت، بڕیارلێدڕاوو حساب بۆکراوە. بۆیە بەچەند شێوە، بەڕێوەی دەبەن.\nیەکەم: شەڕوو وێرانکردن و کوشتار و چاونوقاندن لە ئاستی ڕوداوەکاندا.\nدووەم: ئاوارەکردن و ھەڵکەندن لەزێدی خۆ.\nسێھەم: ئاسمیلەکردن و تواندنەوە لەمەترۆپۆڵەکانی مۆدێڕنیتەی سەرمایەداریدا، واتە شاڕەلەورەو پیشەسازیەکان.\nچوارەم: سڕینەوەی مێژوو کلتورو ھونەری نەتەوەیی.\nپێنجەم: سڕینەوەو لێدانی کەسێتی تاکی کوردو بچوککردنەوەو بێھێزکردنی. بەوپێیەش زاڵ بوون بەسەر کۆمەڵگەی کوردیدا.\nشەشەم: دروستکردنی کێشەی ژیان وخێزان و سەپاندنی ھەژاریەکی کوشندە، کەمرۆڤ ناچاربێت، لەپێناوی پارویەک ناندا خۆی بفرۆشێت.....\nحەوتەم: سڕینەوەی ھەستی خۆناسین و ئازادی و خاوەنداری لەخۆو لەنیشتیمان. بچوککردنەوەی ئاستی ژیان بۆنزمترین ئاست.\nھەشتەم: پارچەکردن و لێدان لەیەکیەتی نەتەوەیی کوردان و گۆڕینی بۆ یاری و تەڵەزگەیەک، کەھەرکات ویستیان بەکاری بێنن......\nئەو ڕەوشە بۆکوردان زۆرقورس کەوتەوە. بەھۆی ئەوەی کەناوچەکە لەسەرکێشەو ناکۆکی دامەزراوەو بۆ دەستگرتن بەسەریدا، پێویستی دروستکردنی ئەو ناکۆکیە ھەیە. دەوڵەت نەتەوەکان بە سنوڕو جوگرافیایەکی زۆر ناکۆک و پڕکێشە نەخشەکێشراون، کەزۆر کێشەی نەتەوەیی، ڕەگەزی، تائیفی، ئاینی و کلتوری تێدا جێکراوەتەوە. کێشەی کورد وەک قوڵترین کێشە و یاری ناو کایەی دەوڵەتە ناوچەیی و زلھێزەکان دەستنیشانکراوەو بەکاردەھێنرێت. بۆیە قوڵایی لەسیستەمی قازانجپەرستی سەرمایەدا جێگەی گرتوە. بەھۆی دەسکەوتی زۆری قازانجپەرستی و زۆرترین قازانجەوە، ناوچەکەھەمیشە لەناو پێکدادان و شەڕدا بوە. بەڵای ھەرەگەورەش بەسەر کوردندا باریوە.\nبۆتێگەیشتن لە پێگەی کوردان و ھەڵوەشانەوەی ئەو پیلانگێڕیەی لەسەر کوردان و گەلانی ناوچە بەڕێوەدەبرێت. پێویستە خودناسی و ناسینی مێژووی ناوچەکەو تەماعکاری و قازانجی مۆدێڕنیتەی سەرمایەداری سەرلەنوێ شیبکرێتەوەو لەبەرامبەریدا ھزرو تێکۆشانی دیموکراتیک ودەرھێنانی کوردان لەوبەکارھێنان و تەڵەیەی لەناوچەکەدا نراوەتەوە دەربھێنین.\nکوردان لەناوخۆشیاندا نەبونەتە خاوەنی ھوشیاریەکی نەتەوەیی، نیشتیمانی و دیموکراتیک کەلەسەر سیستەمی تێکەوەیی ئامانجی نەتەوەیی تێکۆشان بکەن. بۆیە لەناودرزەکانی ژیانی گەلی کوردەوە، ھێزەداگیرکەرو باڵادەستەکان توانیویانە بچنە ناو ژیانی کوردان و ئەوەندەی ترپارچەیان بکەن و بۆ بەرژەوەندیەکانی خۆیان بەکاریان بێنن، لەکۆتایشدا بەکارھێنراوان پاکتاوبکەن وبە قازانجی بەرژەوەندیەکانی خۆیانی بشکێننەوە. ئەگەر سەیرێکی مێژووی کوردان بکەین، بەجوانی ئەو پارچەبوون و دژبەری و کەوتنە خزمەتی ھێژەدەرەکیەکان دەبینین. لەبری ئەوەی کوردان بۆ یەکتری دڵنزم و پێکەوەبن، دەکەونە بەرامبەریەک و پارچەدەبن.\nبۆیە یەکێک لە بەھانەکانی دەوڵەتە داگیرکەرەکانی کوردستان و زلھێزەکان بەرامبەر کوردان ئەوەیە. کەیەکیەتی ناوخۆتان پێکبێنن با ئێمەش لەگەڵتاندا پێکبێین. ئەمە دوو لایەنی خراپی ھەیەو پاساوێکی نەشیاوە.\nیەکەم؛ نەرێنیە بۆ ناوماڵی کوردان و ھێزەکانی ناوی، کە ئامانجیان ئازادی و ڕزگاری و سەربەخۆیی کوردان نیە.\nدووەم؛ پاساوێکی نەشیاوی باڵادەستیە، کەسەرچاوەی کێشەکانی کوردان داگیرکاری و دەستبەسەرداگرتنی نیشتیمانی کوردانە. بۆیە ئەوەندە پارچەکردنیش ھەیە، لەبەرئەوەی ئەوەندە دەستتێوەردان ھەیە.\nڕیفراندۆم و ئەگەرێکی چاوەڕوانکراو (بەشی سێھەم)\nڕیفراندۆم و ئەگەرێکی چاوەڕوانکراو (بەشی دووەم)\nڕیفراندۆم و ئەگەرێکی چاوەڕوانکراو (بەشی یەکەم)


کؤردی پدیا - 1963\n📅 1963 | ڕزگ(دەسە): تاریخ ؤ پێش هەتێەل | زبان مقاله: 🏳 کوردیی ناوەڕاست\n 📕 | 🏳 کوردیی ناوەڕاست | دوکتۆر مارف خه‌زنه‌دار - له بابه‌ت مێژووی ئه‌ده‌بی کوردییه‌وه, بریتییه له چوارده لێکۆڵینه‌وه - به‌غداد - چاپخانه‌ی الموسسه العراقیه لـلدعایه و التباعه - 1984. لاپەڕە: 61\n 📕 | 🏳 کوردیی ناوەڕاست | د. جه‌مال ره‌شید ئه‌حمه‌د - لێکۆلینه‌وه‌یه‌کی زمانه‌وانی ده‌رباره‌ی مێژووی وڵاتی کورده‌واری - ده‌زگای رۆشنبیری و بڵاوکردنه‌وه‌ی کوردی - دار الحریه لـلتباعه - به‌غداد - 1988. لاپەڕە: 86\n 📕 | 🏳 کوردیی ناوەڕاست | به‌رکورتیکی خه‌رمانی کوردناسی له ئه‌وروپا - نووسینی چه‌ند مامۆستایه‌کی کورد - له چاپکراوه‌کانی کۆڕی زانیاری کورد - چاپخانه‌ی کۆڕی زانیاری کورد - به‌غداد - 1974. لاپەڕە: 48\n 📕 | 🏳 کوردیی ناوەڕاست | به‌رکورتیکی خه‌رمانی کوردناسی له ئه‌وروپا - نووسینی چه‌ند مامۆستایه‌کی کورد - له چاپکراوه‌کانی کۆڕی زانیاری کورد - چاپخانه‌ی کۆڕی زانیاری کورد - به‌غداد - 1974. لاپەڕە: 64\n 📕 | 🏳 کوردیی ناوەڕاست | به‌رکورتیکی خه‌رمانی کوردناسی له ئه‌وروپا - نووسینی چه‌ند مامۆستایه‌کی کورد - له چاپکراوه‌کانی کۆڕی زانیاری کورد - چاپخانه‌ی کۆڕی زانیاری کورد - به‌غداد - 1974. لاپەڕە: 114\n 📕 | 🏳 کوردیی ناوەڕاست | به‌رکورتیکی خه‌رمانی کوردناسی له ئه‌وروپا - نووسینی چه‌ند مامۆستایه‌کی کورد - له چاپکراوه‌کانی کۆڕی زانیاری کورد - چاپخانه‌ی کۆڕی زانیاری کورد - به‌غداد - 1974. لاپەڕە: 126\n 📕 | 🏳 کوردیی ناوەڕاست | کریس کۆچیرا - مێژووی کورد له سه‌ده‌ی 19 و 20 دا - وه‌رگێڕانی محه‌مه‌دی ره‌یانی - چاپی یه‌که‌م - چاپخانه‌ی کارون - تاران - 1369ی هه‌تاوی. لاپەڕە: 368\n 📕 | 🏳 کوردیی ناوەڕاست | فڕه‌نسۆ هه‌ریری - بۆ ئه‌وه‌ی مێژوو به چه‌واشه‌یی نه‌نووسرێ - پرسیار و وه‌ڵام - له بڵاوکراوه‌کانی پدک - هاوینه‌هه‌واری پیرمام - هه‌ولێر - 1995. لاپەڕە: 10\n 📕 | 🏳 کوردیی ناوەڕاست | ڕێباز - قه‌ندیل به‌غدای هه‌ژاند - یاداشتی پێشمه‌رگایه‌تی 1976-1980 - به‌شی یه‌که‌م - چاپخانه‌ی زانکۆی سه‌ڵاحه‌دین - 1993. لاپەڕە: 14\n 📕 | 🏳 کوردیی ناوەڕاست | غه‌نی بلوریان - ئاڵه‌کۆک, به‌سه‌رهاتی سیاسی ژیانم - ستۆکهۆڵم - 1997. لاپەڕە: 252\n 📕 | 🇸🇦 عربي | جمال نبز - حول المشکلة الکردیة - من منشورات الاتحاد القومي لـلطلبة الاکراد فی اوروبا - (NUKSE) - 1969.) صفحة: 13\n 📰 | 🇸🇦 عربي | الشیوعیه العمالیه - العدد 8 - نیسان 1996. صفحة: 15\n 📰 | 🇸🇦 عربي | الحیاة - 6-12-1996. صفحة: 11\n 📒 | 🇸🇦 عربي | هه فوت - مجله کردیه مستقله تصدر دوریا - العدد 13 - سویسرا - نیسان 1997. صفحة: 17\n👁 اێ بەخشە 10,928 گل سئرکریائە(دێینە)


دەزگا سیخوڕیەکانی دەوڵەتان و جاسوسەکانیان خەریکی چین و کوردیان بەچی سەرقاڵ کردوە - به‌همه‌ن كاك عه‌بدولڵا\n26/3/2018 - 20:01\nدەزگا سیخوڕیەکانی دەوڵەتان و جاسوسەکانیان خەریکی چین و کوردیان بەچی سەرقاڵ کردوە\nساڵی ۲٠۱۱ کەئەوکات خەڵکی کوردستان هیچ کێشەیەکی ئابوری و ئاوەدانی و موچەی نەبوو ، هاتن لەڕێگەی حزبە ئیسلامیەکان و بەسەرپەرشتی گۆڕان، بەناوی بەهاری عەرەبیەوە ....\nدوای ساڵی ۲٠٠٥ و دوای نوسینی دەستوری عیراق ، کەساڵانە ۱۷٪ بوجە بۆ کوردستان دانرابوو ، کەهیچ جارێك لە ۱۱٪ زیاتر نەگەیشتوەتە کوردستان و ۸۹٪ بەدەستی حکومەتی عێراق بوو ، هەریمی کوردستان گەشانەوەیەکی گەورەی ئابوری و ئاوەدانی بەخۆیەوە بینی و موچەو ژیانی خەڵك لەو پەڕی باشی دابوو ، بەجۆرێك زۆرێک لەو کوردانەی پەنابەری ئەوروپا بوون گەڕانەوە کوردستان و لێرە نیشتەجێ بوون .\nلەبەرامبەردا عێراق بە ۸۹٪ بوجەوە نەیتوانی نەک ئابوری خۆی بخاتە سەرپی بەڵكو هیچ شارێکی عێراق کەمترین ئاوەدانی بەخۆیەوە نەبینی و باری ئاسایش و ئارامی خەڵکیش لەوپەڕی خراپی دابوو ، ئەمە وایکردبوو زۆر بەئاشکرا جیاوازیەکی گەورە لەرووی ئاوەدانی و ئارامی و ئاسایشەوە لەنێوان عێراق و کوردستان دەبینراو بیانیەکان بەئاشکرا دەیان ووت کوردستان عیراقێکی ترە\nئەوگەشەکردنە ئابوری و ئاوەدانی و ئاسایشەی کە کوردی باشور تێیدا دەژیا ، بەجۆریک بوو کوردی پارچەکانی تریش چاویان تی بڕی بوو ، بۆیە ئەمە بوە هۆی مەترسێکی گەورە لای ( عێراق و ئێران و تورکیا ) و ئیدی لەڕێگەی دەزگا جاسوسیەکانیان و هاوکارانیان لەنیو حزبەکانی کوردستان کەوتنە پیلان گێڕان دژی .\nسەرەتا لە ساڵی ۲٠۱۱ کەئەوکات خەڵکی کوردستان هیچ کێشەیەکی ئابوری و ئاوەدانی و موچەی نەبوو ، هاتن لەڕێگەی حزبە ئیسلامیەکان و بەسەرپەرشتی گۆڕان ، بەناوی بەهاری عەرەبیەوە دەستیان کرد بەخۆپیشاندان و داوای رووخانی حکومەتی هەریم یان دەکرد ، ئەوەبوو دوای دوومانگ لەکاری تێکدەرانە بەڵام بەهیچ ئەنجامێك نەگەیشتن .\nساڵی ۲٠٠۱٤ بەپێشنیاری هەندێك لە جاسوسەکانی ئەو دەزگا سیخوڕیانە مالکی بوجەی کوردستانی بڕی بۆئەوەی ئاوەدانی پێشکەوتنی کوردستان ڕابگرێت ، دواتر موچەی فەرمانبەرانی کوردستانیش بەپێشنیاری ئەو جاسوسانە بڕا ، بۆئەوەی شکست بەحکومەتی هەرێمی کوردستان بهێنن ، هەر ئەو جاسوسانە کەوتنە هاندانی فەرمانبەران بۆ بایکۆتکردن داموو دەزگاکان و گیرفانی خاڵی فەرمانبەرانیان قۆستەوە بۆ پیلانێکی ژەهراوی دژی حکومەتی هەرێم .\nساڵی ۲٠۱٤ دوای بڕینی موچەو بودجەی کوردستان حکومەتی هەرێم ویستی نەوت هەناردە بکات ، بەڵام ئەو حزبانەی کەپیلانی شکستی حکومەتیان هەبوو ، ڕیگریان کرد تا مانگی ٥ تا ئەو کاتەی کوردستان توشی شاڵاوی ئاوارە و هێرشی داعش و دابەزینی نرخی نەوت بۆ ۲٥دۆلار ، بەمەش حکومەتیان تووشی قەرزێکی زۆری دەرەکی و کۆمپانیاکان کردەوە . ساڵی ۲٠۱٥ و لەگەرمەی شەڕی داعش دا بۆ شکست پێهینانی کورد لەبەرەکانی جەنگ چوار حزبەکە دەستیانکرد بەهێنانی پرۆژەیاسای سەرۆکایەتی هەرێم بۆ پەڕلەمان بەسەرپەرشتی ڕاستەوخۆی ئێران ، کاتێک شکستیان هێنا لە زۆنی سەوز نیلی دەستیان کردەوە خۆپێشاندان و هێرش کردنەسەر بارەگاکانی پارتی بۆ ئەوەی پارتیش هەمان کاردانەوەی هەبێت و کوردستان دابەش بکەن هەر ئەوکاتەش هەڕەشەی تەقەکردن لە قونسولخانەی ووڵاتان و ئەندازیارەکانی کۆمپانیایی نەوتیان دەکرد بۆ تیکدانی دۆخی هەرێم ، لەم کارەش شکستیان هێنا .\nلەساڵی ۲٠۱۷ زۆرینەی ئەوانە بوونە دۆستی عیراق و دوژمنە سەرسەختەکانی کورد و دژایەتی ڕیفراندۆم و پرۆسەی سەربەخۆییان ڕاگەیاند ، کاتێك ڕیفراندۆم سەرکەوتوو بوو دوای سەرکەوتنە مەزنەکانی پێشمەرگە لەشکاندنی شکۆی داعش ، ئەوجا ئەو دەزگا سیخوڕیانە لەڕیگەی هەندێك لەجاسوس و بەکرێگیراوەکانیان لەکوردستان پیلانیکی ترسناکیان لە دژی پرۆسەی سەربەخۆی و بۆ شکاندنی شکۆی پێشمەرگە دانا ، ئەوە بوو لە ۱٦ ی ئۆکتۆبەر خیانەتی گەورەیان کرد و پرۆسەی سەربەخۆییان ڕاگرت و شکۆی پێشمەرگەیان شکاند .\nدواتر هەموو جاسوسەکان بەڕاگەیاندنەکانیانەوە کەوتنە هاوکاری سوپای داگیرکەری عیراق بۆ داگیر کردنی هەولیر و سنوری فیشخاپور و کۆتایی هێنان بەحکومەتی هەرێمی کوردستان ، بەڵام پارتی بەتەنیا شکستی بەو پیلان و هیرشە داگیرکاریە هێناو ئەزموونی حوکمڕانی کوردیان پاراست . دواتر جاسوسەکانی ناوخۆ و هاوکارانی دەزگا سیخوڕیەکانی ئیران و عیراق و تورکیا ، داوای هەڵوەشاندنەوەی حکومەتی هەریم و پێک هێنانی حکومەتی ئینقاز یان دەکرد بۆ زەلیل کردنی تەواوەتی هەرێم بەرامبەر بەغداد ، لەمەشیان شکستیان هێنا ، بۆیە دەستە دەستە کەوتنە ڕێ بۆ بغداد و داوایان کرد دانوستان لەگەڵ هەرێم نەکات و موچە نەداتە هەرێم و مامەڵە لەگەڵ پارێزگاکان بکات ، بۆ ئەوەی کیانی هەرێمی کوردستان نەهێڵن .\nدوای سەرکەوتنی سەرۆکی حکومەت لە تیکشکاندنی ئابڵوقە دبلۆماسیەکانی سەر هەرێمی کوردستان و دواتر ناچارکردنی بەغداد بەدانوستان لەگەل قەوارە و حکومەتی هەرێمی کوردستان ئیستا دیسانەوە کەوتنە هاندانی خۆپیشاندان و گواستنەوەی بۆ پایتەخت .\nلە هەموو ئەو کارانەی سەرەوە دەزگا سیخوڕیەکان و جاسوسەکانی ناوخۆ کە لە ساڵی ۲٠۱۱ ەوە دەستیان داوەتی بۆ راگرتنی پیشکەوتنی کوردستان و تێکدانی ئەم ئەزموونە چەن ئامانجێکیان پێکاو ئیستا دەیانەوی ئامانجی کۆتایی بپێکن ، لەوانە بەوکارانەیان\n۱ـ متمانەی نێوان حکومەتی کوردستان و خەڵکی کوردستانیان کەم کردەوە تاڕادەیەکی زۆر .\n۲ـ پێشکەوتنی ئاوەدانی و پرۆژە ستراتیجیەکانی کوردستانیان ڕاگرت .\n۳ـ سلکی پەروەردەیان لەهەرێم تووشی شەلەل کردو بەرەوفەشەلی یەکجاری دەبەن .\n٤ـ دۆخی دارایی خەڵک و فەرمانبەرانیان لەوپەڕی باشیەوە گەیاندە ئەوپەڕی خراپ .\n٥ـ شکۆ و هەیبەتی پێشمەرگەیان لەزۆر ناوچەی کوردستان شکاند .\nئێستا دوا ئامانجیان دەست پێکردوە کەلەهەمووی خەتەرناکترە ، ئەویش سوککردنی دام و دەزگا ئەمنیەکانی کوردستانە بۆ ئەوەی ئەو ئەمن و ئاسایشەی کوردستانیش نەهێلن ، وا لە سۆشیال میدیا و تەلەفزیونەکانیان بەخراپترین شێوە باسی دەزگاکانی ئاسایش و پۆلیس دەکەن بۆ ئەوەی کوردستان بەتەواوی ویران بکەن .\nباشترین کارێك ئیستا حکومەت بیکات بۆ ڕێگری کردن لەم پیلانە گڵاو و خەتەرناکەیان ، چاککردنی موچەی فەرمانبەرانە بۆئەوەی لەلایەن سیخوڕ و جاسوسەکانەوە بۆ مەرامی گڵاویان بەکار نەهێنرێن .\nمن لەکۆتاییدا شتیک بەبیر فەرمانبەرانی ئازیز دەهێنمەوە و وەک بەڵگەیەکی حاشا هەڵنەگریش بۆ نووسینەکەم ،،، بیرتانە لە ۲٠۱۱ ئێمە تەنها کێشەی کارەبامان هەبوو لەکوردستان کردمانیان بەگژ حکومەتەکەی خۆمانا ، دواتر کێشەی موچە هاتە پێش هەموومان ئیستا کارەبا و ئاوەدانیمان بیر نەما ، ئیستاش دەیانەویت بەتێکدانی ئەمن و ئاسایش وامان لێ بکەن سەد خۆزگە بەروبعە موچە بخوازین ، تکایە ئاگاداربن .


PKK کۆنفڕانسی نه‌ته‌وه‌یی لاوانی هه‌ر چوارپارچه‌ی کوردستانی تێك دا\nچوار شەممە, 25. 6. 2014\tلیژنه‌ی ئاماده‌کاری رۆژهه‌ڵات\nبه‌پێی راگه‌یه‌ندراوێك كه له‌لایه‌ن لیژنه‌ی ئاماده‌کاریی رۆژهه‌ڵات بۆ چواره‌مین کۆنفڕانسی نه‌ته‌وه‌یی لاوانی هه‌رچوارپارچه‌ی کوردستان به‌ده‌ست ماڵپه‌ڕی "هه‌ڵۆی كوردستان" گه‌یشتووه، به‌هۆی به‌شداری نه‌كردنی لاوانی PKK له كۆنفڕانس، کۆنفڕانسی نه‌ته‌وه‌یی لاوانی هه‌رچوارپارچه‌ی کوردستان به‌ڕێوه ناچێت. له به‌شێك له راگه‌یه‌ندراوه‌كه‌دا هاتووه كه:\nهۆکاری بەشداری نەکردنی رێکخراوەکانی "په‌که‌که"، بۆ بیرۆکەی "هەموو یان هیچ"ی ئەم رێکخراوە دەگەرێتەوە، که هاوکاتیش بوو لەگەل گۆرینی ئاراستەی سیاسەتی ئەم رێکخراوە لە دەولەتی نەتەوەیی بۆ سیاسەت کردن لە ناوخۆی تورکیا.\nده‌قی راگه‌یه‌ندراوه‌كه به شێوه‌ی خواره‌وه:\nراگه‌یا‌ندراوی لیژنه‌ی رۆژهه‌ڵات له هه‌مبه‌ر\nبه‌ڕێوه‌نه‌چوونی چواره‌مین کۆنفڕانسی نه‌ته‌وه‌یی لاوانی هه‌رچوارپارچه‌ی کوردستان\nخه‌ڵکی نیشتمانپه‌روه‌ری کوردستان !\nلاوانی به‌هه‌ست‌وخۆڕاگر !\nرێکخراوه‌کانی تایبه‌ت به لاوان له هه‌رچوارپارچه‌ی کوردستان !\nئێمه رێکخراوه‌کانی لاوانی کوردستانی رۆژهه‌ڵات له‌م رێگه‌یه‌وه رایده‌گه‌یه‌نین که به هۆی کۆمه‌ڵێک گرفت که له خواره‌وه ئاماژه‌ی پێده‌که‌ین، دوایین کۆنفڕانسی نه‌ته‌وه‌یی لاوانی هه‌رچوارپارچه‌ی کوردستان که ئه‌رکی سه‌رپه‌ره‌شتی کردنه‌که‌ی له ئه‌ستۆی رێکخراوه‌کانی کوردستانی رۆژهه‌ڵاتة‌وماوه‌ی نزیک به 6مانگه ئه‌و لیژنه‌یه له هه‌وڵی رێکخستن وئاماده‌کاریدایه، راگیرا‌وبه‌ڕێوه ناچێت.\nلێره‌دا ئاماژه‌یه‌کی کورت به ئامانجه‌کانی کۆنفڕانس‌وهۆکارەکانی بە رێوە نەچوونی دوایین کۆنفڕانس، ده‌خه‌ینه به‌ردیدی ئێوه‌ی به‌ڕێز:\nئایا کۆنفرانسی نەتەوەیی لاوان هەولێک بوو بۆ بەهێزکردن‌ورێکخستنی ئامانجەکانی لاوان یان پرۆژەیەکی نەزۆک بوو کە هەر لە سەرەتاوە بە مەبەستی تایبەتی هەندێ لایەن هاته ئاراوه؟\nبەستنی یەکەمین کۆنفرانسی نەتەوەیی لاوان لە باکووری کوردستان بە بێ بەشداری رێکخراوەکانی کۆردستانی رۆژهەلات بؤتة بەستێنێک بۆ لە دایک بوونی کۆنفرانسێک کە بە بێ بوونی چەند لایەنی دیار لە رێکخستنەکانی لاوان دەرفەتێک بوو بۆ هەولَەکانی خۆ سەپاندنی لایەنەکانی سەر بە پارتی کرێکارانی کوردستان. به‌ڵام بەشداری رێکخراوەکانی لاوانی رۆژهەلات لە کۆنفرانسی دووهەم‌وهاوکاری لە گەل رێکخراواکانی پارچەکانی تری کوردستان تا راده‌یه‌کی زۆر هاوسەنگی پێکهێنا‌وهه‌وڵی خۆسەپاندن بە سەر کاروباری کۆنفرانسی نەتەوەیی لاوانی لواز کرد‌وکار‌وباری کۆنفرانسی دووهەم، تا راده‌یه‌ک بە باشی له راستای مه‌به‌ستی واقیعی خۆی بەرێوەچوو.\nلە کۆنفرانسی سێیەمدا، پەرش‌وبلاوی رێکخراەکانی رۆژئاوا‌وزاڵ بوونی هێژموونی رێکخراوەکانی سەر بە "په‌که‌که" لە رۆژئاوا، کۆنفرانسی سێهەمی کرد بە دوو بەش که یه‌کیان لە رۆژئاوا‌وئه‌وی دیکه‌یان لە کەمپی پەنابەرانی رۆژئاوا لە "دۆمێز" بەرێوەچوو، به‌شێک له هۆکاری که‌رتبوونه‌که‌ی ده‌گه‌ڕایه‌وه بۆ لایه‌نه‌کانی سه‌ر به "په‌که‌که"وله لایه‌کی دیکه‌ش که‌مته‌رخه‌می به‌شێک له رێکخراوه‌کانی لاوانی کوردستانی باشووه.\nلێرەدا بەستێن بۆ دابەشبوون کرایه‌وه‌وهەوڵەکان بۆ نەزۆک کردنی کۆنفرانسی چوارەمی نەتەوەیی لاوان خۆش بوو. بۆیە هه‌ر لە سەرەتای دەستپێکردنی کاری لیژنەی ئامادەکار کە به پێی بڕیاری کۆنفڕانسی سێهه‌م که له خاڵی (26) ئاماژه به‌وه ده‌کا: کۆنفرانسى چوارەم، ئه‌رکی ئاماده‌کاری‌ورێکخستنه‌که‌ی لە ساڵى داهاتوودا، له ئه‌ستۆی رێکخراوەکانى لاوانى رۆژهەڵاتى کوردستانه وئه‌وان کات‌وشوێنەکەى دیارى دەکەن.\nرێکخراوه‌کانی لاوانی کوردستانی رۆژهه‌ڵاتیش، له کۆتایه‌کانی ساڵی 2013ی زاینییدا، یه‌که‌م کۆنفڕانسی لاوانی رۆژهه‌ڵاتیان پێک هێنا‌وله‌و کۆنفڕانسه‌دا ئاماده‌کارییه‌کانی "کۆنفڕانسی چواره‌می نه‌ته‌وه‌یی لاوانی هه‌رچوارپارچه‌ی کوردستان"، تاوتوێ کرا‌وبه پێی خاڵێک که له بڕیارنامه‌ی کۆتایی ئه‌و کۆنفڕانسه‌دا هاتووه، کۆنفڕانسی لاوانی رۆژهه‌ڵات یه‌کگرتووانه خوازیاره له ساڵی نوێ‌دا چواره‌م کۆنفڕانسی لاوانی هه‌ر چوار پارچه به به‌شداری هه‌موو لایه‌ک به‌ڕێوه‌بچێ‌وهه‌ر که‌س‌ولایه‌نێک هه‌وڵی به‌لاڕێ‌دا بردنی ئه‌و کۆنفڕانسه بدا، مه‌حکوومی ده‌کات.\nله یه‌که‌م کۆنفڕانسی لاوانی رۆژهه‌ڵات، لیژنه‌ی هاوئاهه‌نگی رێکخراوکانی لاوانی رۆژهه‌ڵات پێکهات‌وپاشان ئه‌و لیژنه‌یه سه‌ردانی زۆربه‌ی رێکخراوه‌کانی لاوانی له هه‌رچوارپارچه‌ی کوردستان کرد‌وده‌ره‌نجامی سه‌ردانه‌کانیشی له سمیناری ئاماده‌کاری کۆنفڕانس له سه‌ره‌تاکانی مانگی 5ی زایینی که له سلێمانی به‌ڕێوه‌چوو، به سه‌رجه‌م ریکخراوه‌کانی لاوانی هه‌رچوارپارچه‌ی راگه‌یاند‌ولایه‌نه‌کانیش سه‌رنج‌وتێبینییه‌کانی خۆیان خسته به‌رباس‌ولەوێدا بڕیاری گرتنی کۆنفرانس لە مانگی ٦ی زایینی لە شاری هەڵەبجەی شەهید، هاتبووه به‌رباس‌وپه‌سند کردن.\nجێگه‌ی ئاماژه‌یه که تا ئێستاش دوای چەندین کۆبوونەوە له‌گه‌ڵ لاوانی "په‌که‌که" هیچ وڵامیک لە لایەن ئه‌و رێکخراوه‌یه نە بە لیژنەی باکوور‌ونە بە لیژنەی رۆژهەلات نەدراوەته‌وه.\nپاش ماوه‌یه‌ک‌وله دوایین کۆبوونەوەی لیژنەکانی ئاماده‌کاری کۆنفڕانس له هه‌ر چوار پارچەی کوردستان بۆ چارەسەری ئەم کێشەیە‌ودواین هەوڵدان بۆ بەشداری رێکخراوەکان، دیسان هیچ ولامێک وەرنە گیرا‌وئەوەی جێی تێرامان بوو، پشتگیری رێکخراوی ئازادی لاوان لە لاوانی سه‌ر به په‌که‌که‌ونەزۆک کردنی هەولەکان بۆ بەستنی کۆنفێرانس بوو.\nجێگه‌ی ئاماژه‌یه که هۆکاری بەشداری نەکردنی رێکخراوەکانی "په‌که‌که"، بۆ بیرۆکەی "هەموو یان هیچ"ی ئەم رێکخراوە دەگەرێتەوە، که هاوکاتیش بوو لەگەل گۆرینی ئاراستەی سیاسەتی ئەم رێکخراوە لە دەولەتی نەتەوەیی بۆ سیاسەت کردن لە ناوخۆی تورکیا .\nهه‌روه‌ها دوایی هه‌وڵێکی زۆری لیژنه‌ی رۆژهه‌لات، له‌گه‌ڵ لیژنه‌ی باشوور بۆ هه‌ماهه‌نگی‌وهاوڕایی کردن که به‌داخه‌وه‌ش له لایه‌ن سه‌رۆکی لیژنه‌ی باشور (رێکخراوی سه‌ربه یه‌کیه‌تیی) به که‌مته‌رخه‌مییه‌کی زۆره‌وه له‌گه‌ڵ لیژنه‌ی رۆژهه‌ڵات ده‌جووڵایه‌وه‌وبڕیاره‌کانی لیژنه‌ی باشووریش به لایه‌نی په‌که‌که له باکووری کوردستان، ده‌به‌سته‌وه.\nبەم شێوەیە هەوڵەکان بۆ بەستنی کۆنفرانسی نەتەوەیی لاوان بە بەشدار نەبوونی رێکخرای لاوانی سه‌ربه "په‌که‌که"وبه‌شێک له لایەنەکانی "باشوور" پەکی کەوت‌وخۆلیای لاوانی کوردستان بۆ گەیشتن بە ئامانجەکانیان له‌و کۆنفڕانسه له‌بارکه‌وت.\nئه‌وه‌ی پێویسته له کۆتایی رایبگه‌یه‌نین، جێی خۆیه‌تی سپاسی سه‌رجه‌م ئه‌و لایه‌ن‌ورێکخراوانه‌ی له هه‌رچواربه‌شی کوردستان بکه‌ین، که پشتگیری‌وهاوخه‌باتی خۆیان بۆ لیژنه‌ی رۆژهه‌ڵات ده‌ربڕیبوو‌وخۆیان له هه‌مبه‌ر ئه‌رکه نه‌ته‌وه‌یی‌ونیشتمانییه‌کان، به به‌رپرسیار ده‌زانن‌وئاماده‌ی هه‌ر هاوکارییه‌کی لیژنه‌ی لاوانی رۆژهه‌ڵاتن.\nپه‌یڤی کۆتایی ئه‌م راگه‌یه‌ندراوه ئه‌ویه که بڕیار‌وهه‌ڵویسته‌کانی لایه‌نه‌کانی رۆژهه‌ڵاتی کوردستان، که له دوایین کۆبوونه‌وه‌ی خۆیاندا بڕیاریان داوه "یه‌ک هه‌ڵویستی‌ویه‌کده‌نگی رێکخراوه‌کانی لاوانی رۆژهه‌ڵاتی کوردستان بپارێزن‌وئاماده نین، کۆنفڕانسی نه‌ته‌وه‌یی فیدای به‌رژه‌وه‌ندی پارچه‌یه‌ک یا لایه‌نێک بکرێ‌وئه‌وه‌ش راده‌گه‌یه‌نین که له داهاتووشدا هیچ کۆنفڕانس‌وکۆنگره یا هه‌ر بابه‌تێکی نه‌ته‌وه‌یی هه‌رچوارپارچه به بێ به‌شداری زۆرینه‌ی لایه‌نه‌کانی رۆژهه‌ڵات به ره‌سمی ناناسین‌وهیچ لایه‌نێکیش بۆی نیه به ناوی رۆژهه‌ڵاته‌وه، تاک لایه‌نانه بڕیار بدات.\nهەروەک پێشتریش لیژنەی رۆژهەڵات رایگەیاندبوو، بە پێی بڕیاری سمیناری ئامادەکاری کۆنفڕانس که بە بەشداری زۆربەی رێکخراوەکانی لاوانی هەرچوارپارچەی کوردستان به‌ڕێوه‌چوو‌وله ئەنجامی ئەو سمینارە کۆمەڵێک بڕیار په‌سه‌ندکرا ئه‌وان پابەند بەو بڕیاراتانه‌ن، یه‌ک له‌و بڕیارانه ئه‌وه بوو که لە مانگی ٦ی زایینی کۆنفڕانس بەڕێوە بچێ‌ولە ئەگەری بەڕێوەنەچوونی لە کاتی دیاریکراو سەرجەم رێکخراوەکانی رۆژهەڵات کە ئەرکی رێکخستن‌وبەڕێوەبردنی چوارەمین کۆنفڕانسیان لە ئەستۆیە، رایانگەیاندوە کە دوایین کاتی دیاری کراو، کۆنفڕانس بەڕێوە نابه‌ن.\nهه‌روه‌ها هۆکارەکانی بە ئەنجام نەگەیشتنی تێکۆشانی لیژنەی هاوئاهەنگی رێکخراوه‌کانی لاوانی رۆژهەڵات‌وئەو بەربەستانەی لەسەر بەڕێوەنەچوونی کۆنفڕانس‌وهۆکارەکانی بۆ بیروڕای گشتیی، رادەگەیەنن. که به‌م شێوه‌یه له‌سه‌ره‌وه ئاماژه به به‌شێک له‌و هۆکارانه کران‌وخرایه به دیدی سه‌رجه‌م لاوانی کوردستان.\nئێمه وه‌ک رێکخراوه‌کانی لاوانی کوردستانی رۆژهه‌ڵات ئاواته‌خوازین له داهاتوودا هه‌موو رێکخراوه‌کانی لاوانی کورد له هه‌ر پارچه‌یه‌کی کوردستان، به دوور له ده‌مارگرژی‌وبه‌رژه‌وه‌ندی تاک رێکخراوه‌یی‌وهێژموونی خوازی، بێنه سه‌ر ئه‌و باوه‌ڕه که له‌و جۆره هاوکارییانه‌دا ته‌نیا به‌رژه‌وه‌ندی کورد به گشتی له‌به‌رچاو بگرن. به‌و بیره‌وه رێگا بۆ هاوکاری جه‌معی‌وهاوبه‌ش خۆش بکه‌ن، ئه‌وه بۆچوونێکه که لاوانی رۆژهه‌ڵات به هه‌ستی به‌رپرسیاره‌تی‌ونیشتمانپه‌ره‌وه‌ری، پێڕه‌وی ده‌که‌ن.\nلیژنه‌ی ئاماده‌کاری رۆژهه‌ڵات بۆ چواره‌مین کۆنفڕانسی نه‌ته‌وه‌یی لاوانی هه‌رچوارپارچه‌ی کوردستان


یاریزانێکی بەرشەلۆنە بە زیاتر لە دوو ساڵ و نیو سزای بەندکردنی بۆ دەرکرا\nجیهان :: 11/09/2019 :: 2731 جار بینراوە\nدادگایەکی وڵاتی توركی بریاری زیندانیكردن بۆ ماوەی دوو ساڵ و هەشت مانگ بە سەر یاریزانێكی پێشووی بەرشەلۆنە دەر دەكات.\nدادگایەك لە شاری ئەستەنبوڵی توركیا بریارێكی لە دژی ئەردا تۆرانی یاریزانی پێشووی هێڵی ناوەراستی یانەی بەرشەلۆنە راگەیاند بە بەندكردنی بۆ ماوەی دوو ساڵ و هەشت مانگ لە كەیسی ( هەڵگرتنی چەك بە بێ مۆڵەت ) .\nئاردا تۆرانی تورکی لە ساڵی ٢٠١٥ بە بڕی ٤١ ملیۆن یۆرۆ لە یانەی ئاتلەتیکۆ مەدریدەوە پەیوەندی بە یانەی بەرشەلۆنە کردو گرێبەستێكی بۆ ٥ ساڵ لەگەڵ ئەو یانەیە واژۆکرد، لەئێستادا ساڵێک لە گر‌ێبەستەکەی ماوەو لە هاوینی داهاتوو کۆتایی دێت و ئێستا بە خواستن یاری بۆ یانەی ئیستانبوڵ باشاکشهێر یاری دەکات.\nئەو یاریزانە تەمەن 32 ساڵە لە مانگی تشرینی یەكەمی 2018 بووەتە شەڕی لەگەڵ گۆرانبێژی توركی ( بیركای شاهین ) . بۆیە ئەمڕۆ چوارشەممە بریاریەكەی لە سەر سەپێندرا .\nدەزگاكانی راگەیاند ئاشكرایان ئەو بڕیارەی دەرهەق بە ئاردا تۆران دەرچووە لەگەڵ راگرتنی جێەجێكردنەكی بەواتای ئەو یاریزانە ناخرێتە زیندانەوە بەڵام ئەگەر رووداوەكەی دووبارە كردەوە لە ژێر هەردۆخێكدا بێت ئەوە بەسەریدا دەسەپێنرێت.\nنوێنەرانی گۆرانبێژە توركیەكە داوای سزایەكیان دەكرد لە سەر ئاردا تۆران ماوەكەی 12 ساڵ بێت ، هەروەها تۆمەتی گێچەڵكردنی سێكسیان ئاڕاستە كرد ، بەڵام داداگا ئەو تۆمەتانەی رەت كردەوە .\nئاردا تۆڕان خاوەن كاروانێكی نایابە لەگەڵ ئاتلەتیکۆ مەدریدی ئیسپانی كە لە نیوان 2011تا 2015 لە ریزەكانی یاریكردووە پێش ئەوەی بچێتە یانەی بەرشەلۆنە كەلەگەڵیدا نازناوی ناوخۆیی و ئەوروپی بەدەستهێناوە .\nYaşadıkları kavga sonrası futbolcu Arda Turan ile şarkıcı Berkay Şahin hakkında açılan davanın 3. duruşmasında karar çıktı: Turan'ı 3 ayrı suçtan 2 yıl 8 ay 15 gün hapis cezasına çarptıran mahkeme, verilen hükmün açıklanmasını geri bıraktı https://t.co/i2BB0tzFY2 pic.twitter.com/ik6v9AReNB


بەردەوامی دەستبەسەرییەکان/ تۆفێق محەممەدی دەست بەسەر کرا - كۆمه‌ڵه‌ی مافی مرۆڤی کوردستان\nشەممە ۱۳۹۷.۱۲.۱۸، هێزە ئەمنی و جل مەدەنییەکانی ئیدارەی ئیتلاعاتی حکوومەتی ئێران لە شاری سنە چالاکی کرێکاری تۆفیق محەممەدی یان لە سەر کارەکەی دەسبەسەر کرد و گواستیانەوە بۆ شوێنێکی نادیار.\nتۆفیق محەممەدی لە پێوەندییەکی کورت لە ڕێی تلەفوونەوە هەواڵی دەسبەسەری خۆی بە بنەماڵەکەی ڕاگەیاندووە. بنەماڵەکەیشی پاش سەردانی ناوەندی هەواڵەکانی ئیدارەی ئیتلاعات خوازیاری وڵامدانەوەی ئەم دامەزراوە ئیتلاعاتییە و ۆکاری دەسبەسەری ئەم چالاکە کرێکارییە بوون کە ڕووبەڕووی خەمساردی و وڵام نەدانەوەی ڕایەدارانی ئیتلاعات بوونەوە وتەنیا توانیان ماشێنەکەی وەر بگرنەوە.\nبەپێی داتاکانی ناوەندی ئاماری کۆمەڵەی مافی مرۆڤی کوردستان لە سەرەتای ساڵڕ نوێی زاینییەوە تا ئێستە ۷۸ کەس دەسبەسەر کرابوون کە بە هەژماری ئەم چالاکی کرێکارییە ،ڕێژەی دەسبەسەرکراوان دەگات بە ۷۹ کەس.\n← شاهین گەلەداری هاوڵاتی خەڵکی ورمێ دەستبەسەر کرا\nدەسبەسەری دوو هاوڵاتی لە پیرانشار →


کازمی: خواستەکان لەئاستی پەیوەندییەکانی نێوان عێراق ومۆسکۆ لەدۆخی ئێستاییەکەی زیاترە » پێگەی تۆڕی میدیای عێراقی\nکازمی: خواستەکان لەئاستی پەیوەندییەکانی نێوان عێراق ومۆسکۆ لەدۆخی ئێستاییەکەی زیاترە\nمسته‌فا كازمی سه‌رۆك وه‌زیران ئه‌مڕۆ دوشه‌ممه رایگه‌یاند، عێراق خواستی هه‌یه به‌مه‌به‌ستی په‌ره‌پێدانی په‌یوه‌ندییه‌كانی له‌گه‌ڵ ڕوسیا بۆ ئاستێكی به‌رزتر له ئاستی ئێستا.\nنوسینگه‌ى راگه‌یاندنى سه‌رۆك وه‌زیران،له به‌یانامه‌یه‌كدا كه وێنه‌یه‌كى ده‌ستى ئاژانسى هه‌واڵى عێراقى (اه‌ع) كه‌وتووه رایگه‌یاند:" كازمی پێشوازی له ئه‌لیكسانده‌ر لافرنتیڤ نێرده‌ی تایبه‌تی سه‌رۆكی ڕوسیا و شاندێكی یاوه‌ری فه‌ریقی یه‌كه‌م میخائیل میزینتسیڤ سه‌رۆكی ناوه‌ندی نیشتیمانی بۆ به‌ڕێوه‌بردنی كاروباری وه‌زاره‌تی به‌رگری ڕوسیا كردوه".\nلاى خۆیه‌وه" ئه‌لیكسانده‌ر لافرنتیڤ سڵاوی ڤلادیمێر پوتنی سه‌رۆكی روسیای به مسته‌فا كازمی گه‌یاند و ئاماژه‌ی به‌وه‌شكرد، سه‌ركردایه‌تی روسیا به چاوێكی گرنگه‌وه ده‌ڕوانێته باشترین په‌یوه‌ندییه‌كانی نێوان هه‌ردو وڵات".\nله‌دیداره‌كه‌ی كازمی و نێرده‌ی تایبه‌تی سه‌رۆكی روسیا گفتوگۆ له‌سه‌ر په‌یوه‌ندییه دوقۆڵییه‌كانی نێوان به‌غدا و مۆسكۆ و پته‌وكردنی هه‌ماهه‌نگی هاوبه‌ش له ئاستی جیاجیادا كراوه، هه‌روه‌ها باسی شیوازه‌كانی هاوكاری له بواری سه‌قامگیری ناوچه‌كه كراوه، به پێی ئه‌و سیاسه‌تانه‌ی له‌سه‌ر بنه‌مای حیكمه‌ت و دیالۆگ بنیات نراون .\nله كۆبونه‌وه‌كه‌دا باس له پته‌وكردنی هه‌ماهه‌نگی هاوبه‌ش كراوه له شه‌ڕی دژی تیرۆر كه چه‌كدارانی رێكخراوی داعش نوێنه‌رایه‌تی ده‌كه‌ن، هه‌روه‌ها باس له هاوكاریكردن له‌سه‌ر ئاستی هه‌رێمی و نێوده‌وڵه‌تی كرا له ئاسانكاری بۆ گه‌ڕانه‌وه‌ی ئاواره و په‌نابه‌ران بۆ ناوچه‌كانی نیشته‌جێبونیان، هه‌روه‌ها دروستكردنی كه‌ش و هه‌وای گونجاو كه ڕێگربێت له گه‌ڕانه‌وه و بڵاوبونه‌وه‌ی بیری توندڕه‌وی به‌شێكی دیكه‌ی دیداره‌كه بو.\nسه‌رۆك وه‌زیران نوێنه‌ری تایبه‌تی سه‌رۆكی ڕوسیای دڵنیاكرده‌وه، " عێراق خواستی هه‌یه له‌ئاستی په‌یوه‌ندییه‌كانی نێوان عێراق و روسیا له‌واقیعی ئێستای ئه‌و گه‌وره‌تر بكه‌ن".